text:
蘭西情報課:帶客收樓代理培訓專家
買樓唔煩,收樓先至煩,因為要執漏嘅地方唔少,但唔係個個買家都係驗樓專家,所以都有排搞.
其實,驗樓要眼耳口鼻都用埋至得,所以美記培訓中心舉辦「精明業主全面睇」課程,由測量部行政總裁張一輝主講,教前線員工點樣驗樓.步驟係由外而內,由有水睇到冇水.
睇樓先要睇「死位」,即要搭棚至可以睇到嘅位置,例如外牆窗邊係咪有缺裂,外牆係咪有裂痕或油漆與批盪有冇剝落.
至於屋內,次序係廚房,浴室,睡房到客廳.用眼去睇牆身角落有冇水迹,窗口牆身油漆係咪新油上去.用耳聽吓,敲打牆身與地板時,有冇空殼聲;水喉出水位係咪暢順.喺浴室,洗手盆與坐廁沖水時,用鼻聞吓有冇異味;室內喺咪有異,一樣要留意.業主要多口問吓管理員,大廈幾時做過翻新工程,業主畀晒有關費用未.其他要留意事項,車位係咪喺消防花灑喉下面,以及有冇滴水.
八人私家車殺入愉景灣
大嶼山愉景灣住客及商戶,除咗搭住客專車外,只可以用高爾夫球車代步,不過,中原地產最近竟然大模大樣咁揸架私家車,接載買家周圍去睇樓.
中記李偉寧話,發展商香港興業,見外區客入嚟睇樓,比例不斷上升,好似中記就佔一半,所以肯批個私家車牌畀中記.佢補充,都申請咗好耐至得.但因政府規定,唔畀私家車出入愉景灣隧道,惟有搵架拖車拖過隧道.
李偉寧指出,公司原本有六架高爾夫球車,接載買家睇樓,但係一架車只得四個位,主區同外區代理已佔咗兩個,若買家一家大細嚟睇樓就好煩,𠵱家用ToyotaPrevia八人車,就解決晒.呢架私家車,價值三十萬,但係原來平過高爾夫球車好多,因為一架高爾夫球車,最平都要五十萬.
聽講,美記都獲批一個私家車牌,但其他行業租戶,要攞個車牌就肯定好難囉.
南豐與海明閣鬥法
南豐發展投到大角嘴櫻桃街市區重建項目,有意收購埋地盤中間嘅「頂心杉」海明閣單幢樓,咁樣剪裁會好好多.點知,收購拖到𠵱家都未掂.
聽講,一旦雙方拉倒,南豐計劃將重建項目位置最差嘅方位,即後樓梯位對住海名閣,重會將海名閣前面嘅海景全部遮晒.如果係咁,海名閣住客,日後冇景睇之餘,物業價值都會受損.
𠵱家單嘢重未完,唔知最後點收科,係大家各讓一步,和氣收場;定係講唔掂數,兩敗俱傷.
舊區插旗意在沛公
舊區換樓潛力大,連大代理行都入去插旗,不過,蘭西聽小道消息講,其實啲大行「項莊舞劍」,唔係想同地膽代理爭市場佔有率,目的只係收集客源,然後將啲客射去買外區單位或者新盤,因為銀碼較大,佣金和味好多.
有啲行重私下規定,只做某個銀碼以上嘅盤,低嘅就唔做.
有時喺分行門口見到嘅單張,外區單位重多過本區.因為咁,新分行就要守好耐至得,但啲代理就唔等得,好多都蟬過別枝,搞到老頂非常頭痛.
做主管須留意修養
地產代理行業急速擴張,吸引唔少新人入行,前線代理固然要培訓,管理層都要搵接班人.
港置為咗培養新一代接班人,配合公司發展,甄選咗三十幾個精英,參加培訓課程,等佢哋成為公司嘅「尖子」.港置執行董事李志成,親自公開自己成功秘訣,就係要抱「開放式思考」,唔好畀固有思想規限,捉緊每一個機會.
佢指出,同事想成為一個優秀主管,要留意眼神運用,個人形象,說話技巧與正面心態等修養.
西九恐防變會展
西九龍文娛藝術區項目引起嘅爭議,一直備受市場關注,唔同意見嘅聲音陸續有嚟.標書規定,中標財團一定要起嘅文娛設施,有由三間劇院組成嘅劇院綜合大樓,一個提供最少一萬個座位嘅演藝場館.其他設施有由四個不同主題博物館組成嘅博物館群,演藝中心,海天劇場,以及至少四個廣場.
業內人士話,個可容納萬人嘅演藝場館,究竟係咪可以日日有咁多人入座;有乜嘢節目,吸引到咁多人嚟睇,政府唔知有冇認真諗過,擔心個場館因租唔出而丟空,或者用嚟做展銷場就認真弊嘞.
電郵地址:[email protected]
西九龍文娛藝術區要起個可容納萬人嘅場館,但業內擔心,每日有冇咁多節目,有冇咁多市民嚟睇.


c: text/html

collection: archivebot

text:
台灣名模林志玲前日旋風式訪港一日,佢下晝同由佢做代言人嘅Angelface開完會後,傍晚就去咗中環置地掃貨,唔知係咪大忙人冇乜時間,林志玲只係喺BCBG試衫,試咗一個鐘,着咗超過十套衫,大部份係晚裝同低胸裝,凸顯佢嘅美好身材,大班傳媒聞風而至,企晒喺門口影相,本來喺試身室試衫嘅林志玲,都好識做咁行出試身室幾次,等大家影到相,抵佢紅嘅.
台灣遊客爭住睇
林志玲出入置地時着住大褸同披住頸巾,唔喺咁多人認得佢,亦都冇fans走去攞簽名,反而佢匿喺店舖試衫嗰陣,就有近十個台灣遊客咁啱行過,一眼就認得佢,重圍晒喺門口同記者迫住影相,馮仁昭問其中一位遊客,林志玲喺台灣紅成點,佢就用國語答:「很紅很紅呀.」
林志玲試完衫離開時話今次嚟港主要係同客戶開會,夜晚有時間就去贊助商度揀衫,準備稍後出席活動時着,問到嚟香港有冇同啲電影人傾拍戲,佢就話:「不會了,我只來一天.」
朱茵初戀男友似超人
朱茵日前接受雜誌《MAXIM》訪問,講番以前讀書嗰陣,有好多男同學鍾意跟住佢返屋企,就算阿媽同佢一齊,啲男仔都照跟,重會喺隔籬講嘢引佢笑,佢話自己少女嗰陣就鍾意啲有男人味,粗獷同運動型嘅男仔,比較着重男仔嘅外表,佢重話自己嘅初戀情人有啲似超人基斯杜化李夫.
薛家燕難忘蕭笙教誨
薛家燕同張敬軒噚日喺青衣城出席足健活動,提到蕭笙病逝,好姨就大讚蕭笙為人淡定,對新人提拔有加,佢重話:「之前我喺麗的時代有同佢合作過,我哋成日都見面,佢可以話係睇住我大.我有乜解決唔到嘅事都會去搵佢傾,而佢通常會話:『無事嘅,定啲嚟,每件事都有解決嘅方法.』」
黎姿俾黃玉郎拋棄想死
黎姿噚日接受車淑梅喺港台嘅訪問,提到自己十幾歲已經諗到要搵個好歸宿,記得佢同初戀情人黃玉郎拍拖時,係欣賞對方嘅才華,當年黃玉郎要離開佢,佢簡直係晴天霹靂,喊到死死吓,重曾經諗過自殺,而呢件事令佢留下陰影,覺得凡事都冇安全感.
任達華睇岳飛學做人
任達華噚日出席喺葵青舉行嘅仁濟動感文學藝術之《岳飛英雄傳》舞台劇活動,華仔話今次活動係想借岳飛對國家嘅忠心,宣揚正確嘅人生觀.
任達華話:「A係最頂級嘅,我覺得做人最重要嘅係個A字,即係Attitude態度,岳飛係一個對國家忠心嘅人物,我好鼓勵青年人去睇,因為可以從中學到做人的態度.」

robotstxt: allowed

filter: keep


text:
三色台轉播MJ追思會,其間畫面中斷,抵俾人投訴,但係有自命係MJ粉絲嘅物體,竟然只係睇見人家眼裏的刺,卻看不見自己眼裏的牙籤.在網上侮辱他人,好似唔使負責任,因為好難將呢類人繩之於法,但係亦唔可以濫用自由.三色中文台深夜直播MJ追思會,邀請資深音樂人商台DJ黃志淙做嘉賓,佢講番好多關於MJ嘅點滴.黃志淙係香港少數見證整個80年代樂壇嘅重量級音樂文化人,對西方音樂極之熟悉,曾經係唱片公司高層,唔識佢就真係唔好話畀人知你識音樂,仲要扮係MJ粉絲.有觀眾認佢唔出,就上網留言質疑無綫找來「一位毫無知名度的主持人」主持節目,明顯係自暴其短.
呢件事反映好多人睇得「知名度」好重,但知名度點可以同有冇料混為一談?反而三色台派出嚟傍住黃志淙嘅前落選港姐及另一位娛樂新聞台主播,就真係唔知邊位嘞,口口聲聲話好鍾意MJ嘅音樂,但MJ最紅嘅時候,怕且佢哋仲係BB,完全跟黃志淙答唔到嘴,嘥晒個節目嘅原意都算,仲要笑笑口,與氣氛格格不入,對MJ有欠尊重,簡直可悲!
低調唔等於冇料,唔識嘢亂咁吠妄自尊大專搞對抗刻意刁難,先至係膚淺無知兼愚昧,呢種文化已由議會蔓延至社會.既然咁唔妥三色台點解唔轉台,反正同一晚七台聯播,唔睇電視,仲有收音機,梁兆輝,李志剛兩位名DJ亦各自同時主持電台節目,在大氣中參與追思.假如仍然係要做百彈齋主,冇人會阻止你,只係胡亂話人唔專業,原來自己先至係既無知又有眼不識泰山嗰一件,就貽笑大方.
呢個世界就係因為咁多人只懂睇表面,以為表面好人內裏亦係君子,以為表面好股內裏亦如一,其實冇料到,有料嘅反而就冇人識貨,唔係股海裏面點解仲會有咁多滄海遺珠呢?好似中核國際(2302)呢隻股,好早已經寫緊,不過唔郁就冇人理啫,翻咗一番先至有人關心,正宗後知後覺!
股市係鱷魚潭,超過八成係人為,兩成才是上市企業本身造化.唔少金玉其外敗絮其中嘅細價股及莊家,借消息扮內幕一傳十十傳百,市場參與者少啲定力或多點貪念都會中招,唔講邊隻,返屋企望下床下底同埋股票行個倉底有幾多已經變咗牆紙嘅股票,就一清二楚.
胡孟青


text:
爆機狂迷:
NDS《逆轉裁判》手口並用掃指模嗌Objection
打開機嘅人,對於《逆轉裁判》系列應該唔會陌生,過往喺不同平台都推出過好幾部作品,今次轉戰NDS,推出全新作品《逆轉裁判:復甦逆轉》,唔單止加入咗全新嘅故事內容,連玩法都因為加入咗NDS嘅獨特機能,而變得更有趣,好似扮警察,用TouchScreen掃指模,對住個咪嗌Objection(反對),法官會馬上停下審訊聽你講乜,《逆》再一次表現出NDS嘅無限創意!不過奉勸大家千祈唔好周街玩,途人見你對住部機又嗌又吹,可能會當你儍㗎!
記者:梁瑋瑜
NDS遊戲大多數先出日版,後出美版,唔識日文嘅玩家一係等多一頭半個月,一係上網搵攻略玩日文Game,今次《逆轉裁判:復甦逆轉》竟然喺一個遊戲裏面,有齊日文同英文字幕顯示選擇,實屬罕見;使用方法好簡單,只要喺主菜單裏面選擇「英語」,成個遊戲就會用英文進行,對於呢隻以查案為主題嘅遊戲,玩家真係方便好多;大家再唔使靠睇埋晒啲「二手」攻略,又唔使等美版推出,靠住自己嘅智慧就可以火速破案,真係好吸引!
玩家飾演24歲嘅新任律師成步堂龍一,遊戲裏面有五個故事,其中四個都喺前作出現過,不過全部都係尚未解開嘅謎團,最後一個故事就係全新嘅,而所謂「逆轉裁判」,其實就係成步堂透過徹底調查案件,令一啲被冤枉嘅被告人,得以沉冤得雪,肩負起呢個重任嘅你,當然要眉精眼企啦!遊戲裏面五件案件都係兇殺案,而且都係有目擊證人,不過喺調查過程裏面,大家就會搵出究竟邊個先至係真正兇手,呢個解謎過程真係好過癮!
■小學好朋友矢張政志,涉嫌殺死女朋友,重有個古怪目擊證人!
■近期喺電視裏面冒起嘅英雄人物Tonosa-man竟然係殺人兇手?
■成步堂嘅「綾里法律事務所」發生殺人事件,究竟誰是真兇?
■地方檢視局發生殺人事件,嫌疑犯竟然係地方檢視局嘅主席檢視寶月巴!
遊戲進行嘅地方分別係案發現場同埋法庭裏面,喺案發現場,玩家要利用吓屏幕仔細咁搜集證據;利用輕觸式屏幕,玩家可以自由咁拎起任何物件嚟調查,相比以前嘅GBA版,真實感強好多.此外,玩家亦可以利用其他工具幫你,好似可以睇到隱藏血迹嘅特製眼鏡,戴咗佢會睇到好多肉眼睇唔到嘅嘢,呢個系統重可以仔細到計算到血痕嘅量,同埋喺地圖裏面記低血迹位置等,好厲害㗎!
另一個好玩嘅地方係進行指紋認證,玩家需要用支輕觸筆喺案發現場掃上指模粉,再對住個咪輕輕一吹,指紋就會好清楚咁出現,之後玩家就要將指紋同疑犯進行比對,從而解開謎團!小記試玩感覺超真實,玩法諗得細心,又能用盡NDS嘅功能,絕對抵讚!
案發現場咁好玩,唔好以為去到法庭就會好悶呀.嚟到法庭,身為律師嘅成步堂當然要呈上各樣證物同證供畀法官睇啦!去到某啲部份,就需要跟住遊戲指示對住個咪大嗌,好似「Objection!」,「Wait!」等等,如果揀日文版當然係用番日文啦,玩起上嚟真係搞到自己好似變咗律師咁,呢個玩法真係好正!
今次《逆轉裁判 復甦逆轉》重有一個限量版BoxSet,裏面有漫畫,設定圖集,SoundTrackCD,手指形輕觸筆同埋電話繩等,咁豐富嘅內容,都只係賣$418,實在好抵,要買就要快手喇!
■每件證物都好重要,喺TouchScreen可以揀嚟睇.
機種:NDS
類型:偵探遊戲
人數:1
售價:$299/$418(限量版BoxSet)
CAPCOM(23661001)


text:
「老笠」卜比笠臣離任後,行情一直較睇好雲拿保斯或者奧拉利最有機會接棒,所以前日突然爆出桑拿士由布力般過檔執教,都幾令人意外.查實桑拿士喺布力般地位已經唔多穩,家吓突然轉投一支實力更強嘅隊伍,重唔係時來運到,飲得杯落?
呢個消息落實後,英國《太陽報》即刻查到,原來桑拿士手持同紐卡素有好密切關係(間公司高層係紐記主席個仔)嘅體育管理公司嘅股份;雖然只係佔全公司零點零三幾個巴仙,但難免惹人聯想佢能夠獲委以重任,箇中係有利益關係.再講,原來近代紐卡素領隊,好似基瑾,杜格利殊同埋卜比笠臣都曾經擁有呢間公司股份,唔怪得英格蘭足總準備為呢件事作調查啦.
舊戰友文仙尼冇關照韋利搏極都係二奶
巴西前鋒阿祖安奴當勇人所共知,韋利可能心知不妙,日前喺國際米蘭練習賽好搏命,個人射入七球.雖然係咁,教練文仙尼公開講今季國際米蘭雙箭頭首選係阿祖安奴搭馬田斯,即係韋利冇份,理由係佢同阿祖安奴踢法太似,至多可以踢後備喎.話晒文仙尼當年同韋利喺拉素並肩作戰,估唔到都冇面畀;不過換轉角度諗,佢高調公布正選箭頭,或者想激勵舊隊友都唔定.
美國大戰前夕兵變侯活突然返英離奇
就喺美國禮拜三作客對巴拿馬(世界盃中北美洲及加勒比海區外圍賽)嘅前夕,美國隊突然將首席門將侯活送返英國,而並冇公布箇中理由.據我求大俠所知,侯活上個禮拜六對薩爾瓦多重踢得好好哋,幫球隊贏對手二比○;亦冇聽見佢有乜傷病,今次突然離隊都幾離奇.曼聯領隊費爵爺不嬲對球員踢國際賽鬼火咁緊張,唔知侯活呢次突然出走同球會壓力有冇關係呢?
愛華頓高調宣布復出李鐵有排捱咪得戚
雖然中國國腳中場李鐵嘅腳傷唞咗好耐,啱啱至開始用番個波練習;不過愛華頓未至於完全將「鐵爺」遺忘.當愛華頓隊醫認定佢傷勢進展唔錯,預料可以響今個月底復出先擔任後備之後,會方即刻透過官方網站大肆宣布呢個消息.李鐵好番後將會面臨激烈爭位,𠵱家會方咁重視佢復出,對佢嚟講係先甜後苦,希望可以鞭策到佢努力啦.呢粒「拖肥糖」真係唔易食.


text:
(知錯能改)中環違泊阻塞交通 黎芷珊:我以後絕對唔會咁做
黎芷珊違泊
身為駕駛人士唔止揸車要有好習慣,其實泊車都要o架!如果唔係就會好似黎芷珊咁!
今日有網民喺fb群組「香港違泊全紀錄」開post鬧爆一位Benz車主,事關呢位車主將車違泊咗喺中環威靈頓街鏞記門口,而咁啱德己立街轉入威靈頓街呢個街口非常之咁窄,而有巴士因為呢架Benz頂住而轉唔到彎,網民仲話警察嘗試聯絡車主,但對方唔聽電話,最後巴士要喺警察指揮交通下先可以退後轉到彎開車走,幾分鐘後車主終於現身,網民仲影到佢就係黎芷珊.
黎芷珊今日接受傳媒電話訪問,佢不停講對唔住要同所有受影響人士道歉.芷珊話:「真係非常抱歉,好對唔住,唔好意思,我好認真咁同所有人講超對唔住,係我唔啱,我唔應該喺嗰度違例泊車.」問佢點解要違例泊車?芷珊話:「今日下晝我趕住開工,點知塞車塞咗4,5個字,嗰一帶啲停車場又爆晒冇位,由於我已經塞到遲咗,當時個心好慌,所以情急之下就泊咗架車喺嗰度,完全冇為意嗰個位會影響到巴士轉彎,令到咁多人受阻,我真係好抱歉.我知道趕時間唔係藉口,所以今次絕對係我錯,係我唔啱.」
不過,芷珊話個網民對佢有啲誤會,事關警察打俾佢嗰陣,佢係有接聽電話,唔係網民所講冇聽電話,而佢一收電話之後即刻走番去現場,大慨泊咗5至10分鐘左右,而佢落到嚟之後因為要等警察抄牌,所以唔能夠即刻開車走,並唔係網民所講施施然若無其事,佢仲話:「引起大家不便,我真係好抱歉,我以後絕對唔會咁做,以後唔會再有呢啲事發生.」晚上,芷珊再喺fb留言向大家致歉,真係好有誠意.
有網民開post鬧爆一位Benz車主(「香港違泊全紀錄」fb群組圖片)
而Benz車主黎芷珊(「香港違泊全紀錄」fb群組圖片)


text:
(靚聲王駕到)衛蘭講「成敗也黎明」 自認肥到係哈利電單車
黎明衛蘭肥過部電單車靚聲王King Jer
衛蘭(Janice)早前喺King Jer搞嘅網上靚聲王投票入面,擊敗容祖兒,陳奕迅同張敬軒等成為靚聲王.「蘋果動搞作」呢日就搵嚟出爐靚聲王Janice做訪問,順手叫佢試下幫自己個訪問錄VO,睇下佢係咪真係咁靚聲!
一開始錄VO,Janice就已經遇到問題,唔識睇中文嘅佢,要記者逐句讀俾佢聽,再自己寫低拼音先搞得掂,靚就靚聲喇,不過淨係錄兩句VO(即係大家係片頭聽到嗰兩句),都已經錄咗十幾take喇,加上Janice有幾句讀得唔太正,所以VO方面都係交返俾專業人士讀喇.
講到贏咗靚聲王冠軍,Janice話自己都好意外,仲話榜內好多位歌手都係自己欣賞嘅歌手:「真係好開心同埋有少少驚訝,全部都係我欣賞嘅歌手,我諗緊個投票嘅系統係咪有問題出現咗.」Janice知道自己做咗靚聲王之後,除咗拍片多謝King Jer之外,佢仲宣佈出年一月會舉行紅館演唱會,問到佢係咪要開始保養好把靚聲?Janice話:「都係,平時都係飲室溫嘅水,唔好太熱,煎炸同辣嘅食物就盡量唔好開騷前食.」
唔少人都覺得Janice係樂壇嘅滄海遺珠,連佢本人都話聽過呢個講法:「都聽過有人話我係滄海遺珠,我覺得係好事,起碼有人知道有呢把聲.我好感恩,因為呢次投票,令我自己仲有人欣賞我唱歌.」有網友覺得Janice係「成也黎明,敗也黎明」,唔知佢又點睇?「Leon佢真係好相信我,係事業上好幫我好多,我覺得有啲嘢,都唔係可以由佢控制.人有起落係好事嚟,提醒我仲可以係呢個樂壇唱歌係一種榮幸.」至於問到佢介唔介意俾黎明話佢「肥過電單車」?Janice就笑晒咁話:「真係唔介意,我初頭以為佢讚緊我,我覺得電單車幾型丫,所以依家我都係用呢個角度嚟睇.」Janice仲話如果要揀一款電單車嚟形容自己,佢會揀Harley-Davidson添!
髮型:Haysses Ip@HAiR
化妝:Samuel@江中平化妝室
服裝:5cm,Plotz
場地提供:Maison ANT Nouveau啟斯藝術坊
靚聲王Janice話多謝大家投佢一票,令佢知道仲有人鍾意聽佢唱歌.
本身諗住要Janice幫自己個訪問錄vo,點知佢唔識睇中文....
講開點保養把靚聲,Janice話平日要飲室溫水同跑步.
俾網友話佢係樂壇嘅滄海遺珠,Janice話係一件好事,因為起碼大家知道有佢呢把聲存在.
當日訪問時Janice歌癮起,即場同藝術坊負責人Chris一齊Jam歌.
Janice話好多謝當年黎明咁信任自己,同係事業上嘅幫助.
對於被指「肥過架電單車」,Janice話一啲都唔介意,仲自己係哈利電單車.


text:
(美容店有千萬生意額)新加坡開完新舖 楊秀惠:香港澳門再開分店
楊秀惠美妝店
楊秀惠榮升老闆娘之後要公私兩忙,o依家同張衛健合作拍緊大台劇《大帥哥》,另一邊又要為喺各地開張嘅「楊秀惠美妝店」落手落腳打拼,佢話經過多年發展,3年間營業額已經過千萬.
早排楊秀惠再擲過百萬喺新加坡開分店,成為香港之外第二個落腳點.秀惠話只係選址,設計同裝修,已經花咗半年時間.佢話:「選擇喺新加坡開新店,係因為當地嘅生意開始多,亦多咗代理同銷售商,所以要喺香港以外,開多間分公司嚟做支援.」早前佢親身飛到新加坡店視察,其實裝修時已經來來回回飛咗好多次,好在當地有親戚可以幫手跟進.
新店6月底先開幕,不過秀惠已睇定澳門市場,打算9月喺當地開店:「喺澳門已揀定新店位置裝修緊,香港會開多間,都有幾個舖位傾緊.」
嚟緊7月底要返大陸拍《大帥哥》外景嘅佢話要兼顧拍劇同做生意,每日都只係得幾個鐘瞓,做生意點都有啲犧牲.由於當地氣溫酷熱,為咗抗暑,佢話已經買定數把小風扇,雨傘同外景椅, 最緊要就係準備涼茶包同電飯煲,可以隨時煮飯唔使捱飯盒,最抵死係佢同同劇演員傾緊,係咪要自備一個外景雪櫃,可以隨時有凍嘢飲.而啱啱養咗隻狗狗嘅佢就話:「啱啱幫屋企隻狗狗買咗件衫可以放水入去,着上身可以長時間降溫,搞到我自己都想買件嚟着.」


text:
宣稱全部真人真事嘅大台實況節目《有樓萬事足》前晚首播,上一個單元講完「高潮女」Seasun之後,下半Part就講番啲好勵志嘅買樓故事.
唔係個個女人買樓都諗住靠男人,21歲,讀緊大學Year 4嘅Vivienna,話佢嘅做人格言唔係「知識改變命運」,而係「買樓改變命運」.Vivienna去到一間背山面海嘅豪宅入面,都不禁講咗句:「做人做到咁(住dream house),真係做咩都制啦!」Vivienna就唔似「高潮女」Seasun咁一心諗住搵個有錢男友,自己都有好積極搵錢同儲錢,本身係靚女嘅佢,賺錢能力極高,未畢業已經做十幾份兼職,包括保險,Model等平均一個月搵4萬,甚至十幾萬都有,真犀利!佢話﹕「我嘅目標係要26歲前買樓!」
節目中,仲有影埋Vivienna班同學仔,唔少男同學好似仲未好有plan,更加冇諗過買樓,難怪Vivienna講明鍾意一啲比較成熟型嘅男士,佢話:「我鍾意年紀大少少,都有4字頭追我㗎,諗嘢成熟啲,大部份都事業有成,有樓有自信.」
另一位公開「招親」,32歲仍然係單身嘅謝雅櫻(Inky),屬於黃金盛女,係一間中小企做市場策劃經理,年前靠自己死慳死抵咗間303萬嘅窩居.佢透露自小由媽咪獨力湊大佢同細佬,所以好細個已經好獨立,立志要買樓,人哋去玩佢就去做暑期工賺學費,佢話靠自己嘅感覺好開心.講到慳,Inky除咗買嘢一定講價,一煲湯可以頂5日肚之外,仲會自己剪頭髮.有樓有錢事業,不過謝雅櫻回頭一望,覺得自己仲係缺少咗啲嘢,佢話㗎「覺得自己需要一個伴侶,人生唔係咁完整,好多人鍾意另一半有樓有車,我就只想要一個專一嘅男人,呢樣重要過一切.」


text:
求驗客手記:英國傳媒「爆」料
朗尼踢中超?
英國《太陽報》出名吹水唔抹嘴,尤其係啲轉會消息,我求大俠噚日都畀佢哋嘅體育頭條嚇一跳,竟然話朗尼去中超!原來係有中超土豪睇中呢位英格蘭隊長,所以接觸朗尼嘅經理人.雖然我求大俠覺得成事機會唔高,但完全睇到𠵱家中超嗰種豪氣,話唔定過一排會見到中超球會有意羅致美斯嘅新聞!
上有好者,下面就自然識做,全世界都知國家主席習近平鍾意足球,所以喺習總上台之後,越嚟越多內地土豪玩中超,最出名嘅當然係許家印嘅廣州恒大,上星期六先至三年內第二次捧亞冠盃.最誇張嘅係,中超嚟緊五年嘅轉播權竟然加埋賣到成80億人民幣,即係97億港元.中超球會大把錢,點樣使好呢?最簡單直接嘅,梗係買球星返嚟,一來增加球會知名度,二來加強實力.據《太陽報》所講,某間中超球會好想買世界級球星,就睇中咗曼聯同英格蘭嘅雙料隊長朗尼.
雖然段稿就冇提邊間球會,但以我求大俠嘅猜測,就覺得係上海上港.因為講到今年最有野心大搞嘅中超球會,就肯定係上港,佢哋年頭重金邀請孔卡返中超,又簽咗前新特蘭射手基恩,目標就係要挑戰恒大.今季,上港挑戰失敗,應該想再搵啲實力更強嘅外援返嚟幫手;加埋上港教練係艾歷臣,佢以前教英格蘭嗰陣都同朗尼合作過.雖然恒大都夠錢斟朗尼,但教練史高拉利鍾情巴西兵,真係傳佢哋簽尼馬嘅可能性仲高過朗尼啦!
報道話,朗尼經理人冇明顯拒絕,話唔排除任何可能性.不過,朗尼今年先至30歲,同曼聯份約仲有三年有多,估計佢唔會咁快想去中超啩.呢單傳聞喺香港同內地嘅論壇都引起好多網民討論,但大部份人都唔信會成事,更多網民就藉呢單傳聞狂抽朗尼水.有網民話:「朗尼嚟中國一季,估計可以肥到變安察洛堤.」亦有人話:「睇嚟有魔迷土豪頂唔順,要出手拯救曼聯.」


text:
身為男團女團成日都會收到粉絲送嘅禮物,有啲粉絲就肯花巨款買禮物畀偶像,但粉絲點諗都諗唔到,自己偶像竟然唔珍惜佢哋送畀佢哋嘅禮物,反而仲將佢哋放滿晒自己心意嘅禮物轉送畀人,而那個人仲要係偶像個女友,你話個粉絲係唔係好心痛呢?
話說去年出道嘅新人男團HALO成員近日就被爆將粉絲嘅禮物轉送畀女友,佢哋所屬嘅HISTAR事務所就對此作出回應,並向粉絲表達咗歉意,HISTAR方面就通過官方粉絲俱樂部留言:「近期,HALO成員引起咗各種爭議,在此由衷地向大家表示歉意.發生咁嘅事,公司亦都有好大嘅責任.HALO作為新人卻有失新人嘅風範,讓大家感到失望.我哋會一一反省.無論我哋講啲乜嘢,都唔能夠治癒粉絲所受到嘅傷痛,但目前HALO成員們對於此事都覺得慚愧,深刻地反省緊.我哋保證今後絕對唔會再出現類此事情,HALO一定會更加努力.對於此事,我哋再次向大家表示深深嘅歉意.」
據了解,因為唔少網民通過各社交論壇爆料,指HALO成員OOON鄭永勳和潤東都有圈外女友,佢哋不時喺網上談情,或者發佈晒幸福照片,當中OOON曾喺錄影MBC綜藝節目《偶像運動會》時,佩戴上同女友同款嘅情侶手鍊,更喺途中親吻手鍊示愛;而潤東亦將粉絲送畀佢嘅禮物轉送畀女友;部份成員仲丟掉粉絲送畀佢哋嘅禮物同信件.
而唔少網民都鬧爆HALO嘅行為,有唔少粉絲都話對偶像徹底失望,相信佢哋都要再花花心機先成功0氹返掂班粉絲.


text:
(瓣瓣都掂)被解約轉讀行政 Tommy Page返華納做管理層
Billboard行政管理Tommy Page華納
在香港紅極一時的美國男歌手Tommy Page,在美國時間周六因自殺離世,終年46歲.現任香港酒評人協會主席的劉偉民(Ronny),90年代在EMI,華納,滾石及寶麗金等唱片公司工作,與Tommy Page多次合作,他今日受訪時對好友離世感到惋惜.
Ronny繼續憶述故友往事:「另一個可能大家唔係好知關於Tommy Page嘅事,o依家好多人講話Suede嘅Brett Anderson係住喺旺角,如果係講Tommy,佢就係住喺尖沙嘴,因為佢喺尖沙嘴係相當之熟路,佢經常嚟都係住喺尖沙嘴區.後來Tommy嘅音樂事業都係唔係咁順利,可能真係因為外表影響咗,因為仍然好多人當佢偶像歌手,到偶像歌手潮沒落嘅時候,佢亦好難再喺呢個樂壇競爭.」
「好唔好彩,最後唱片公司都drop咗佢解咗約,完咗約之後冇同佢續約,結果佢好厲害咁走咗去New York一間大學修讀行政管理,讀完之後佢居然再走番入去華納做,今次就唔係做artist,今次係做行政,包括佢曾經做過A&R嘅高層,同埋promoton嘅副總裁,做到好高級.佢其實證明番自己好有用,亦唔係剩係得個樣,其實佢都好叻,做到一啲行政工作嘅人,最厲害係佢居然返番去同一間公司度.」
「佢做唱片公司或者係做artist嘅時候同我哋傾偈,佢好明白一樣嘢,我哋喺唱片行係非常之重視Billboard呢本雜誌,後尾佢就加入咗Billboard度做associate publisher,到最後升職升到publisher出版人添.所以你知道佢鬥心其實係幾咁強,同埋佢係一個好有目標嘅人,相當之聰明.收到佢自殺消息真係好詫異,不過都好難講,佢俾抑鬱症都折磨咗一段時間,都係因為個病令到佢有咁嘅決定.」


text:
三冠王到底有冇含金量高低之分?2001年嘅曼聯球迷答有,因為佢哋喺利物浦啱啱攞到英聯盃,英足盃同歐洲足協盃三冠後,炮製咗一幅名為「米奇老鼠三冠王」(Mickey Mouse Treble)嘅橫額寸宿敵攞埋啲A貨成就.紅軍名宿加歷查睇嚟對呢件事耿耿於懷,周五喺英國《每日郵報》專欄舊事重提,問吓2017年袋咗英聯盃,仲爭緊英足盃同歐霸盃嘅曼聯球迷仲敢唔敢答有?
其實加歷查又唔算好寸嘅,除咗承認曼聯可謂英超最「弗」球隊之一,而且歐霸盃冠軍嗰張來屆歐聯入場券亦令利物浦流晒口水,但佢都煞有介事咁話:「我唔係將嗰次三冠同歐聯,英超,英足盃嘅三冠比較,但唔好同我講三冠王呢件事唔特別,如果今年曼聯攞到三冠亦然.當然,我會話16年前嘅歐洲足協盃級數高過當今歐霸盃,因為我哋嘅對手包括奧林比亞高斯,羅馬,波圖同巴塞隆拿,先至入到決賽贏艾拉維斯.曼聯呢?就算要遠征俄超羅斯托夫都應該贏到,之後最強對手只係得史浩克對慕遜加柏,羅馬對里昂呢兩場嘅勝方,曼聯應該有力擊敗佢哋;最難嗰關應該係英足盃8強作客車路士,但唔好睇小摩連奴復仇嘅決心.」
另外,加歷查早幾日喺twitter同李斯特城右閘丹尼森遜駁火,事緣加歷查批評李城兵應該為hea踢導致雲尼亞里下台感到羞恥,搞到森遜用利物浦冇攞過英超冠軍嚟還擊,呢位紅軍名宿當然冇認低威,再喺專欄寸森遜隨時做到一樣自己冇面對過嘅事:降班!


text:
以前嘅日本經濟官員,最拿手就係出口術.無他,因為佢哋除咗出口術之外,就乜嘢都做唔到.呢種和式官場文化係長期積累,唔可能一時三刻改變得到.不過小泉政府出咗名與別不同,今次日央行宣布結束實施咗五年的超寬鬆貨幣政策,雖然息率維持不變,但係絕對有理由相信唔係以往嗰種「口頭政策」.
其實日本所以有今日,完全係當年出口業太成功嘅後遺症.當然,出口業賺外滙,有邊個國家政府唔鍾意?日本嘅問題,弊就弊在當年賺咗嘅錢返到日本之後,冇再進一步促進國內競爭.反而日本國內資金氾濫成災,出現資產價格泡沫,加上日本傳統講關係嘅文化,銀行借錢唔睇風險.到咗九十年代日本經濟泡沫爆破,出現大規模負資產,政府為咗「穩定大局」就不斷減息,結果息率跌到減無可減,就出現咗所謂嘅「超」寬鬆貨幣政策.
息率跌令到資金成本下降,正常情況下就會有人借錢做生意,經濟好快就復蘇.不過日本嘅情況係,借錢嘅人唔將資金投資日本,反而將借貸近乎免息嘅日圓轉個手買美國國庫債券,一來一回就賺幾厘息差,非常「和味」也!資金冇投資響國內,所以對振興經濟毫無幫助.
一般日本人就算可以借平錢,其實冇嘢好搞.曾經有一個調查指出,日本人係全世界創業意欲最低嘅地方,反映到日本經濟有幾死氣沉沉,亦佐證點解幾寬鬆嘅貨幣政策都冇效嘅原因.
咁大家又知唔知全世界創業意欲排尾二嘅地方係邊度呢?呢個地方一樣係大財閥壟斷,一樣係官僚權力高漲,呢個地方亦曾經風光一時不過泡沫爆破之後死氣沉沉.呢個地方自從03年尾開始曾經有些起色,不過𠵱家仍然未算得上完成反彈.呢個地方要嘅改革同日本一樣,就係要打破大財團同政府千絲萬縷嘅關係.
心水清嘅朋友就一定知道答案,亦會明白到點解香港唔可以起西九龍,更加會痛恨迪士尼,數碼港,郵輪碼頭……等等對香港造成嘅傷害!
利世民


text:
桑拿士接手英超球隊紐卡素以嚟,球隊表現唔差,連埋日前作客打和查爾頓,紐記已經保持六場不敗(四勝兩和).雖然日前紐記對查爾頓場波好好睇,兩隊大踢進攻足球;而兩隊嘅主力紐記前鋒舒利亞同埋查爾頓中場賀蘭特重打到「爆晒缸」,好鬼精采.
不過,我求大俠覺得唯一美中不足,就係紐記嘅年輕前鋒比拿美嘅態度.冇錯,佢雖然係球隊嘅入球功臣,但佢之前已同威爾斯國家隊踢咗兩場世盃外圍賽;而且紐記喺周中又要踢歐洲足協盃,咁桑拿士喺六十六分鐘換走佢,都好應該啫.點知比拿美竟然好唔滿意被換出,一路行出場時一路口中念念有詞(重似乎係三字經嗰隻).
雖然桑拿士話要睇過賽事錄影先知比拿美乜事,不過佢就好寸咁話:「比拿美之前兩場替威爾斯上陣,兩場都輸波,心理上同生理上都唔適合踢足全場,有sense嘅領隊都會換走佢啦!」
手術矯形戴罩打波甘普變臉靚咗唔奇
英超球隊保頓嘅西班牙中後場球員甘普喺上星期六對水晶宮時勇戰受傷,初時以為爆頭咁大鑊,點知原來只不過係撞傷咗眼部周圍嘅肌肉;甘普接受矯形手術後,要休息同戴面罩打波幾星期,跟住就會完全康復.咁喺甘普剝面罩後,唔知會唔會靚仔咗,有意外收獲呢?
賣地畀財團起賭場窮列斯嗗水7千萬
列斯呢支財困嘅英冠聯球隊,好可能就快會斷窮根.因為佢哋準備將列斯艾蘭路球場附近一幅七畝嘅地,賣畀娛樂發展公司,喺嗰度起賭場,酒店同埋綜合娛樂設施,預計可以賺五百萬鎊(約七千三百萬港元),而喺呢個計劃於○七年完成後,預料更加會帶旺列斯㖭!
抽筋懵咗唔知被換艾蘭達抵攞紅牌
前晚華倫西亞主場破身,呢場波最搞笑係西維爾贏波功臣艾蘭達被逐令人哭笑不得.話說佢抽筋離場醫治期間,會方已換走佢,可惜響球場另一邊嘅佢懵然不知,再入場俾球證送張黃牌,兩黃變一紅.我以為呢種溝通錯誤係小朋友踢街場至會出現,估唔到西甲隊都會擺咁大烏龍!
砌完世盃趕返又掂阿祖安奴正牌鐵人
國際米蘭前晚贏烏甸尼斯,今季聯賽主場開齋,大眾焦點當然係梅開二度嘅阿祖安奴.佢踢完世盃外圍賽後,因錯過班機而到周六至歸隊,點估到佢重踢得咁生猛,勇到連教練文仙尼都唔敢換走佢,踢足全場,真鐵人也!不過佢咁搏,即管睇佢禮拜三作客華倫重能否發惡.


text:
應屆十八位候選亞姐,梁思浩同林曉培噚日喺紅磡出席宣傳活動,眾佳麗重負責揭曉決賽當晚嘅司儀同嘉賓.
當晚嘅大會司儀係陳啟泰,梁思浩同林韋辰,表演嘉賓就有林曉培,任賢齊同黃品源,至於吳彥祖就會喺問答環節中考驗一班佳麗.
司儀梁思浩自言今次有近六位數字酬勞,比起佢喺無綫做同類型節目最多計四個騷,以每個騷三千蚊計,即係萬二蚊,𠵱家多咗好多倍.梁思浩一向玩得,唔知佢喺亞姐決賽當晚會唔會「恰」啲佳麗呢?
吳彥祖考驗佳麗
而亞視喺網上舉行緊個「2004亞洲小姐冠軍人氣榜」投票,其中香港代表1號黃淑玲,韓國代表8號河少英同中國代表15號呂晶晶暫時領先.呂晶晶重話唔知有呢個網上投票,不過就好開心可以見到吳彥祖!
林子祥直擊眼部手術
林子祥(阿Lam)噚日起程到昆明為奧比斯探訪當地患有眼疾嘅小朋友,阿Lam更帶備大批文具做見面禮.阿Lam話今次重會參觀手術過程,雖然佢連劏雞都驚,但曾經做過眼部手術嘅佢就相信自己頂得順,最多喺現場半開眼咁話!
吳嘉龍拍戲過足手癮
吳嘉龍同楊凡噚日宣傳《桃色》,吳嘉龍喺戲入面冇對白,佢話:「好怪好得意.」楊凡聞言話:「佢唔使講嘢,但手摸好多嘢.」吳嘉龍回應:「你教我㗎,要摸番自己.」楊凡即刻話係章小蕙教佢至真.稍後松坂慶子同河利秀都會嚟港宣傳.
官恩娜賣魚妹變淑女
官恩娜噚日去將軍澳電視廣播城為無綫新劇《酒店風雲》試造型.
對於獲無綫器重第一次拍劇,官恩娜就話:「好開心,又可以同吳卓羲合作,佢好靚仔,我今次係做一個賣魚妹,之後會變身成為一個fairlady.」
阿東拜羅文眼濕濕
噚日係羅文嘅死忌,佢嘅生前助手歐陽步東前晚去咗蓋鳴暉生日會,阿東話同容祖兒前日一齊去拜羅文,大家講起羅文嘅往事,都忍唔住眼濕濕.至於羅文另一徒弟鄭伊健,阿東話:「我哋夾唔啱時間,但伊健都有去拜佢,佢好有心㗎.」


text:
八方噚日同班政壇中人飯局,話題梗係離唔開政府總部清場,席上人士眾口一詞狂插「新一哥」李明逵連記者都郁,惟獨幾個社運老手粒聲唔出,八方問佢哋為乜咁靜局,其中一個人好唔好意思咁講:「我哋中大校友出咗李明逵,重邊有面出聲!」 張文光好遺憾
八方呢個時候先想起李一哥係中大「優良出品」,不過呢單清場事件後,已經變咗「中大之恥」,好多中大校友都擰晒頭,覺得好冇面,同樣係中大出品嘅民主黨立法會議員張文光一講到有李一哥呢位校友,都同八方講:「作為中大校友,有呢位校友我真係覺得好遺憾!」張文光重話,一哥喺中大讀書年代,唔少中大學生都全力投入社會運動,反抗港英殖民地劣政,維護民族尊嚴,「當年捉葛柏又好,保衞釣魚台又好,中大學生都企喺運動前線」,參與社運已經係中大文化一部份,「你李明逵喺呢種文化下成長,𠵱家反過嚟打壓學生,我只可以講,作為中大人,真係好遺憾」.
八方聽聞有班中大校友見李一哥完全忘記晒中大師長教誨,都恥與為伍,有中大校友重私下商量緊可以有乜行動,同位高權重嘅李一哥劃清界線㖭.
(圖)政府總部清場,中大畢業嘅李明逵連記者都郁,搞到中大校友冇晒面.
傳真︰2623-9278
電郵︰[email protected]


text:
爆機狂迷:狂食《任天狗》老本PSP大頭狗勁鬥NDS茶犬
喺一年前,NDS憑《任天狗》扭轉咗香港普及率遠遜於PSP嘅局面,當時行街搭車經常遇到拖住條狗喪玩嘅男女老幼,撻着Wi-Fi四圍等換道具嘅行為,可能你同我都做過!𠵱家事隔剛好一年,PSP拎咗全球知名嘅大頭狗嚟出Game,至於NDS亦唔執輸又有卡通到爆嘅茶犬,兩者仲要差唔多玩法,想話佢哋唔係幫《任天狗》作崇高致敬都唔得!
呢隻《TheDogHappyLife~幸福小狗生活第1彈~》好明顯係以《任天狗》作為參考嚟做,由畫面表達,大致玩法以至狗狗反應,都同《任天狗》似到9成9!最主要唔同當然係班狗仔變晒做大頭狗,啱晒鍾意呢個品牌產品嘅玩家.主旨方面,佢標明係以同狗狗一齊度過美好時光,互相好好溝通作為目標,所以同佢玩小遊戲,以及摸吓毛呢啲指定動作固然唔少得,而且仲同《任天狗》一樣,可以用個Analog掣同狗狗掃勻全身,不過將Stylus筆變為一個圓形Analog掣,撚起狗嚟硬係少咗啲手感!
《TheDog》不嬲都係Sell得意可愛兼種類多,𠵱家上得PSP呢個平台做遊戲,真係點都差極有個譜;同當年任天狗一樣,狗款有16種,不過狗種有少許差別,分別有法國老虎狗,斑點狗,芝娃娃,拉布拉多尋回犬,蝴蝶狗,金毛尋回犬,邊界牧羊犬,八哥,西施,約瑟爹利,比高,德國狼狗,柴犬,臘腸狗,馬爾濟斯狗和貴婦狗.想佢哋靚啲不但可以着件靚衫,仲有Set好架步嚟影張沙龍相,扮到好似貼紙相咁就真係Good喇!
《TheDog》好多方面都叫做得唔差,奈何佢幾乎毫無新意,點子好多都明抄《任天狗》,加上冇得用Stylus筆同隻狗做直接互動,靠Analog掣效果點都冇咁好,加上冇Mic教狗狗指令,同最精粹嘅「連線撚狗」都欠奉,因此絕對冇吸引力令人為咗佢出機.不過強勁嘅畫面處理能力仍然係PSP強項,遊戲中狗狗像真度做得相當高,毛髮層次亦好分明,另外可裝落隻狗嘅道具又為數不少,以$188嘅價錢,都叫OK抵玩!
Profile
機種:PSP
廠商:YUKE'S
類型:SLG
人數:1人
發售日:發售中
售賣點:DreamStore(25753285)
地址:灣仔東方188商場G04,256號舖
至於NDS響同日推出嘅《茶犬的房間DS》,基本玩法同《任天狗》簡直係倒模咁倒,都係玩盡支筆同個咪,摸吓佢嗌吓佢呢啲指定動作就固然唔少得.但有兩點係《茶犬》比較優勝嘅,首先係設有七大地點俾人進入,例如有室內設計店,玩具店和雜貨舖等,可以買嘅道具超過250件,想買電視,MP3機甚至成架鞦韆都仲得,好多仲係平時諗都冇諗過嘅頂癮物品嚟㖭!其次係佢有18種小遊戲,唔少都做得有一定可玩性,單係啤牌類就已經佔咗7隻,玩狗玩得悶都可以靠呢啲小遊戲過下日辰,同朋友DownloadPlay進行對戰亦可.如果嫌《任天狗》玩法唔夠多花臣,相信變化多端嘅《茶犬》一定有排你玩!


text:
數碼影音:全新HTAVVIIV電腦家庭影院終極化身
成日都話電腦同影音功能結合,不過講到兩者嘅終極版,就絕對係用上由微軟推出《WindowsXPMediaCenterEdition》嘅電腦,每部都會用上一個綜合遙控器,操作同一般影音裝置無分別,最近Topcon推出一部HTAVVIIV組合,更用埋Intel專為MCE推出嘅VIIV平台,駁LCDTV睇碟,可以玩7.1聲道同HDMI;當硬碟式錄影機用,有600GB容量,重可以好似舊式錄影機咁,「熄機預校錄影」,從此PC,AV雙結合!
記者:許福合
攝影:何家亮
ImageGirl:Dicky
喺MCE上,大部功能都只須靠一個遙控器操作,用家唔使再一手電視遙控,一手DVD遙控,用起上嚟真係方便好多,而且MCE本身其實仍然係一部電腦,有需要亦可當電腦咁用,香港地家居環境特別狹窄,用MCE的確可為你慳番唔少位!
今次Topcon推出HTAVVIIV系列組合,除咗用上MCE作為操作系統,另一個撒手鐧就係採用Intel專為影音電腦而設計嘅VIIV平台,VIIV係咩嘢?性質上類似為Notebook而設計嘅Centrino平台,用以界定硬件標準同功能,首先最強係用上64bitP-D9303GHz處理器,所以處理影音方面特別輕鬆自如,聲音亦會基本提供7.1立體聲音效,加上HTAVVIIV本身已經用上GF7300GS顯示卡,視聽都可有極佳效果.
另一個更實用功能係QuickResume技術,可以一瞬間開關機,毋須如電腦一般呆等Boot機,要用預校錄影電視亦不用長開機等,時間到就會自動開機進行錄影,同部錄影機無分別!
■相片專區可以管理相片,並設有Tumbnails及Slideshow顯示.
HTAVVIIV除咗用上VIIV平台,重有多個強項,先睇佢嘅雙Tuner卡,可同時處理兩個視頻,只要加多個芒,就可同時睇兩個台,將來數碼電視亦可以升級支援.
輸出方面,除咗基本AV,S-Video外,重有埋HDMI介面,支援1080i及720p高清輸出,注重高畫質嘅用家就不用擔心啦!
硬碟方面,由於用上高規格設計,出機時就已用RAID方式提供600GB(300×2)容量,若然重覺得未夠用,機箱其實已預留升級空間,可以RAID一次行8隻硬碟(最高可對應6,000GB容量),硬碟無位嘅機會應該不大.當要備份任何影片或資料就更方便,內置2個雙層燒錄DVD機,同時燒錄或碟過碟皆可,而且碟面重可玩埋Lightscribe打印,方便自製獨家DVD.
■具備HDMI,S-Video,AV,IEEE1934介面.
處理器:PentiumD930(3GHz)
記憶體:1GB
顯示卡:Geforce7300GS
音效:內置7.1立體聲
硬碟:600GB(300×2)
介面:HDMI,AV,S-Video
光碟機:雙層燒錄DVD機×2
操作系統:MeidaCenterEdition
查詢:怡東電腦(24992997)
主題相上嘅Plasma原本係放喺枱上,應筆者要求才搬到地上進行拍攝,不過估唔到原來一個Plasma都幾重,要由多個大漢才可以安安全全咁放到地上.


text:
金手指:Grazie,stupido!
今日,孫柏文謹代表大陸汽車業,向法拉利用隻金手指行個「一指禮」,講句:「多謝,白癡!」(Grazie,stupido!)事緣在上個禮拜,歐盟某高官話大陸有人複製已經絕版嘅法拉利跑車,證據就係,有一幅喺大陸影到嗰部車嘅相.咁呢位高官就揸住幅相,指定動作咁大喊:「翻版啊!大陸翻版啊!」
首先,憑個樣就話人複製你架車,好似有啲唔公平.喺大陸貌似法拉利嘅車,係唔係可以好似真嘅法拉利一樣咁快?因為,如果大陸嗰部車只係貌似法拉利,不過性能上差好多,咁我就要用隻金手指去篤醒呢個歐盟高官.因為呢啲貌似超級跑車,不過「得個樣」嘅車,其實喺花旗國已經流行多年,喺當地叫做「kitcar」,唔信可以去google查吓.咁花旗國都已經做咗咁多年,又唔見歐盟嘈佢?
不過我相信大家一定會問:「點解孫柏文要代表大陸汽車業,向歐盟講多謝呢?歐盟鬧完大陸『翻版』之後,又可以用大把理由抵制國貨喎?」我要多謝歐盟嘅原因,係因為只要歐盟一鬧大陸汽車業翻版,就即刻變成大陸汽車業嘅最佳推銷員.
道理好簡單,如果大陸翻版嘅「法拉利」完全唔似,又唔跑得,法拉利同歐盟點會嘈喧巴閉,張牙舞爪呢?所以法拉利同歐盟都嘈嘅時候,即係話大陸翻版嘅「法拉利」好掂,大家仲唔喺心裏面諗:「嘩!大陸做嘅翻版法拉利,掂到連法拉利同歐盟都鬧喎.如果好似翻版手袋一樣,可以平過真貨9成以上,我都想知道邊度有得買,等我都買番架!仲有,法拉利都鬧得嘅話,做翻版嘅大陸汽車業咪好勁?肯定手工超卓,價錢廉宜,遲早取代歐洲汽車工業,佔世界領先地位啦.」
所以有時鬧人,反而係幫咗佢!其實我哋特區都有個咁嘅例子,有一間公司愈被人鬧,鬧佢嘅人其實係愈幫緊佢.呢間公司,就係當年嘅盈科數碼動力.政府當年用咗啲比興建會議展覽中心苛刻嘅條件,叫盈科數碼動力捱義氣幫特區經濟轉型,叫佢起一間叫做數碼港嘅東西,點知呢啲咁差嘅條件,就遇上一班冇嘢做嘅民粹政客.
呢班政客為咗交功課就做場騷,發起遊行示威,大叫:「特權啊!特權啊!」講真嗰句,大家一定即時心諗:「連神聖嘅民選議員都話佢哋有特權,咁佢哋咪可以用啲咁堅嘅特權去搵好多錢?咁嗰股價容乜易由𠵱家一毛豆零升到20幾蚊?就算股壇長毛話數碼港只係值5毫子1股,如果盈科可以成功用數碼港幫香港經濟轉型,你估唔會有數碼港二,數碼山,數碼島…….所以,數碼港?掃咗先至講!」所以孫柏文成日都話最值錢嘅公關唔可以用正常途徑請番嚟,同埋我都要讚吓當年度數碼港條橋嘅人,可以成功預測或驅使這班神聖嘅議員出嚟投訴話有特權,仲唔勁?
禮拜二凌晨,孫柏文一邊打機一邊睇CNBC,睇到靚女主持人MariaBartiromo喺芝加哥期權交易場,現場訪問聯儲局芝加哥支部阿頭,靚女主持人話:「好多人都話伯南克加完息,不過,周末我同伯南克喺一個社交活動度傾偈,佢話市場誤會咗佢.」女主持人好似先知一樣,傳完「神」嘅話語之後,個市就即刻由升變跌.孫柏文一定要承認我好妒忌呢個女人,我幾時可以好似佢咁,金手指一篤,個市即刻郁.
孫柏文


text:
隔牆有耳:「屈完又屈」吳文遠百下Sit up應節
小編沙灘躺平抗荒謬(李八方)
隔牆有耳李八方吳文遠Sit up屈原端午節
噚日係端午節,一講起端午節自然諗起龍舟同糭之外,自然仲有屈原.以往教科書成日寫屈原係愛國詩人,但實情屈原都係極權下受害者,因為楚王唔聽佢勸諫被貶,之後投江自盡以明志,今年端午香港都有好多有學識才幹,但不容於政權之士坐緊監,其中一個係社民連成員吳文遠,吳文遠fb專頁嘅小編噚日探完「大將軍」,「大將軍」趁噚日係端午節,有特別叫小編帶個口訊畀香港人,就係「屈完又屈!」
吳文遠fb專頁嘅小編噚日去咗俗稱「太陽谷」嘅喜靈洲監獄探訪吳文遠,見到吳文遠「大汗叠細汗塊面又紅晒」,仲以為係蒸爐監房造成,但原來係「大將軍」操完體能,做咗成二百下掌上壓同一百下Sit up,而吳文遠意志力似乎都唔錯,佢同編輯話操得咁fit係為咗培養返個強健體魄喎.
小編又話,吳文遠託佢畀個口訊香港人,話今個端午節對於香港人特別有意義,因為真係「屈完又屈屈完又屈」,足足「屈完」咗廿幾次,畀人屈到又煩又荒謬,「大將軍」相信香港人都好明白呢種心情嘞,小編又抽咗屈原代表作《天問》入面,「彼王紂之躬,孰使亂惑?何惡輔弼,讒諂是服?悟過改更,我又何言?」呢幾句,屈原以紂王昏庸不聽忠言,問點解當權者為何厭惡忠良,而喜歡聽小人嘅讒諂?呢個問題只係得當權者識答,吳文遠嘅小編山長水遠去到喜靈洲,最後就話要去搵個沙灘「躺平」休息下,希望各位香港人都可以共勉.


text:
臨近過年,新界個別地區拖篋人士又再媲美機場,筆者住新界,過去幾年,每一年臨近過年前幾個禮拜嘅周末假期,幾乎每年都被呢啲篋碌過,咁當然碌過咁多次,散子亦由最初只着拖鞋出街,至今日唔着返對籃球鞋都唔敢出門口.
其實早期呢類訪客對新界居民影響,唔只係被篋碌腳咁簡單,起碼散子就試過要喺中環買洗頭水返屋企;身邊新界區嘅朋友亦都有咁嘅經驗,近年藥房供貨相對有準備,散子亦不至於無洗頭水洗頭.另一方面,近年網購盛行,網購不再單是淘寶,更有HKTVmall,起碼在日常用品上有咗保障.
唔少人都知HKTVmall去年開始有開實體店,早前出街都有經過,但就真係吸引唔到散子入去行吓.實體店有少少似順豐取貨點,拎貨嘅地方,唔係去拎貨嘅都無謂入去,直到過去嘅周末,散子終於親身試過去拎嘢,一如所料,就係拎貨嘅地方.
其他有咩唔同?極其量就係有姨姨喺門口切士多啤梨試食,可能臨近過年,店內都有放朱古力等賀年禮品,但就係吸引唔到散子留步望多兩眼.事實上,如果實體店係協助舒緩物流緊張嘅,係值得嘅,起碼順豐都有辦你睇.但相對於順豐,HKTVmall嘅實體店地點上相對核心,人流相對多,雖然面積較細,但呢類舖租金平極都有限,成本未必真係低,王維基要止蝕,呢啲實體店嘅定位要清晰啲.


text:
(獨家)陪Torres聽入學講座 楊千嬅幫寶貝仔揀定讀英基
英基torres楊千嬅
虎媽媽楊千嬅同丁子高嘅5歲獨生子Torres今年入讀小學,兩公婆為囝囝揀學校問題煩爆,為避開TSA唔想囝囝變繁忙兒童,早前一家三口現身加拿大國際學校面試,但原來最後千嬅兩公婆幫Torres揀咗另一間國際學校,就係每年學費逾15萬元嘅英基小學,上周五(2號)三人到學校出席新生日,被讀者劉小姐透過「爆相爆片」分享,當時所有小朋友都自己排隊上課室,但Torres就要媽咪拖住手仔行!
劉小姐接受《蘋果》電話訪問表示,當日喺港島區嘅英基見到千嬅一家三口:「大約早上9點幾,當時所有小朋友喺禮堂集合,睇完圖書後一齊排隊跟老師上課室玩,而家長就留喺下面聽講座,但係千嬅嘅囝囝唔肯上課室,冇跟同學仔一齊排隊,要媽咪拖住佢上去.」問到Torres係咪扭計呢?劉小姐話:「我聽唔到佢扭計聲,但個個小朋友上晒去,佢哋最後先上去,所以大家都見到千嬅.」
當時情況咪好尷尬?劉小姐坦言:「因為個個家長坐低預備聽講座,大家都見到千嬅拖住囝囝上課室,初時都冇留意係千嬅,見到佢嘅紫色頭髮睇清楚先知,之後冇見到佢同老公落返嚟聽講座,唔知佢咪佢哋太尷尬啦,大約個幾鐘之後可以走,都冇再見到佢哋.」從劉小姐提供相片所見,千嬅拖住囝囝快步行,Torres仲手指指表現活潑,表情唔見佢有扭計,似乎只係去到陌生環境比較嗲父母.
而着黑色tee嘅丁子高就跟喺後面,手上攞住一叠學校章程,劉小姐話當日每個家長都有一份,內容包括學生幾點返學,學校理念,守則等等,所以千嬅同丁子高唔聽講座都冇問題.


text:
記者小G係迪士尼癡,由小女孩至到今日為人母,都鍾意去迪士尼玩,結婚之時,擺酒都揀在迪士尼酒店.最近佢同愛兒及家人又到迪士尼玩,回來後話俾左丁山聽:「好彩我個係仔唔係女啫,否則要用多啲錢買衫俾佢,我見到幾乎每一個小女孩,幼稚園年齡嘅,都係穿着Elsa裙,個個要買Elsa產品,細路女入到迪士尼,冇Elsa裙着,會喊㗎!」
將此消息話俾沙田陳太知,佢正計劃帶孫女(其實係應孫女之命)去迪士尼,預備到嗰間最新落成嘅酒店住一晚.聽見呢個消息,話明早有準備,兩個孫女每人都已經有五六條Elsa裙,一啲問題都冇,不過會向孫女講明,入到迪士尼,唔會亂咁買嘢,一定要聽話,否則冇下次.講就係咁嘞,到時陳太啲仔女會唔會向孫女屈服就係另一個問題.
沙田陳太話:「抄陶傑口水尾,美帝主義文化侵略好厲害,不需國民教育,不需聽習主席金句,依家啲細路自自然就迷晒Frozen,戀上Elsa,呢一代十歲以下嘅香港細路女剩係識Elsa與Peppa Pig,邊度識基本法呀!」咦,Peppa Pig好似係英帝國文化侵略噃,真弊,英美帝殖文化聯手為港孩洗腦,下個月上任嘅教育局長楊潤雄有乜辦法對抗,反洗腦,落實張德江委員長嘅學習基本法訓示呢?另一方面,上海迪士尼聽聞大受同胞歡迎,迅速開始賺錢,即係話美帝文化已開始為中國小孩洗腦,2047年嘅中國大陸大學畢業生,會唔會係唐老鴨,米奇老鼠思維?到時香港回歸一國一制都幾自然.
沙田陳太話唔駛為中國同胞擔心,現在要為孫女改變思想先至頭痛.流行卡通灰姑娘Cinderella(仙履奇緣)歷史悠久,陳太讀小學時已經迷上呢套1950年面世嘅卡通,佢嗰一代人個個女孩都恨做Cinderella,穿上玻璃鞋,等待白馬王子.點知佢將呢套卡通片俾兩個孫女睇十幾次之後,兩個孫女話唔羨慕灰姑娘,要做繼母嘅一對Step sisters.未夠三歲,未夠五歲嘅孫女居然識答:「灰姑娘好似係阿時(家中菲傭)咁,成日要洗枱抹地嘅,我地要做Anastasia」,唉吔,陳太為之一驚,開始要諗方法糾正孫女嘅「我唔做僕人」嘅思維.香港有好多好多「菲傭湊大照顧的一代」,染上好逸惡勞,等人服侍我嘅觀念,到十幾歲仲未改變嘅話,他日邊度肯刻苦耐勞捱世界呀?問陳太有乜方法,陳太話:「諗緊,或者要佢地早上自己着鞋着衫返學,唔俾菲傭幫手先.之後要逐步逐步嚟,叫兩孫女做一啲家務.」


text:
喜劇明星爛滾,多情已經唔係乜嘢秘密,但真係諗唔到佢連屋企個菲傭都唔放過.
返咗香港
年幾前喜劇明星同個菲傭上完床後,個菲傭有咗BB,佢知道後就當然唔會認頭,即刻畀咗一筆錢個菲傭返老家.喜劇明星一直以為個菲傭會落咗個BB,點知個菲傭不但生咗個BB,最近重走返嚟香港打工.
呢個菲傭同人講,話明星出手好低(唔超過十萬),所以生完之後,將個BB留喺菲律賓,然後返香港搵新工,如果明星知道個菲傭返咗嚟肯定有排震.
喜劇明星做人一向孤寒同縮骨,幾年前佢喺新加坡召妓,因為一晚叫兩個,但完事後又唔畀貼士,後來重要俾嗰兩位小姐打去報館唱佢冇乜上床招式,所以話做人太孤寒冇乜着數.
BoBo羨慕阿Sa開舖頭
陳文媛(BoBo)噚日去咗黃大仙出席港台活動,佢話自己好羨慕Twins嘅蔡卓妍(阿Sa)近日開咗間時裝店,BoBo話:「我好想可以賣精品同手工藝,我覺得開舖頭其實幾麻煩,要諗好多嘢,阿Sa都應該籌備咗好耐,佢成功一定有佢嘅本事.不過,我就一定唔會搵自己做生招牌.」
F4約會馬拉情人
台灣人氣組合F4明年嘅情人節已經約好晒人,原來佢哋已經安排咗去馬來西亞同歌迷見面,喺吉隆坡武吉加里爾國家體育館舉行演唱會.製作單位噚日喺馬來西亞開咗記者會公布詳情,據知票價分港幣約一百元,一百八十元同二百六十元三種不設劃位,而三百六十元同五百元則劃位.F4咁受香港歌迷歡迎,唔知到時會有幾多人飛過去同四子過情人節呢?
吳君如改編《麥兜》歌
吳君如最近瞓晒身拍嘅電影《金雞》,將會喺聖誕檔期上映.一向鬼主意多多嘅君如又有新搞作,佢攞咗舊年好受歡迎嘅電影《麥兜故事》入面嘅一首歌《噢!聖誕樹》,改晒歌詞變成《噢!金雞》,重搵埋佢嘅拍檔杜汶澤同埋老死曾志偉一齊合唱,認真搞笑.
鄭秀文做女俠好過癮
日前鄭秀文(Sammi)為「亞洲遊戲展2002」拍攝咗一個《神奇女俠》電腦動畫MV,而為咗配合今次拍攝,Sammi要喺鏡頭前做多個唔同嘅表情,但Sammi喺短短兩個小時裏面就已經完成晒拍攝工作.Sammi日前話:「我淨係坐喺度一陣,已經搞掂個MV,好過癮新鮮,而且個造型好厲害,似得好緊要,連我自己都分唔到.」
張鎧潼冇新人獎窒公司
新城新人獎名單出咗,張鎧潼同陳啟泰都冇份角逐,據知係佢哋嘅唱片公司口頭通知新城話唔角逐新人獎.噚日張鎧潼去銅鑼灣一個表展,心情似乎唔多靚,佢話:「冇得角逐今年新人獎,我都唔知道真正原因,可能係公司冇本事幫我fight個獎番嚟啩!」


text:
早幾日美國田徑總會發布年終成績表,田徑壇一對「金童玉女」(形容詞係指雙方成績,唔係講樣貌)「怕醜仔」蒙哥馬利同女友鍾絲榮膺最佳男,女運動員,點知國內某中文網站即刻發放一段洋洋灑灑成三千幾字嘅文章,詳細解構其貌不揚嘅蒙哥馬利點樣用五招𠝹鍾絲,都幾攪笑.
文中講到蒙哥馬利好虛心請教師姐意見,豎立頑強拼搏努力嘅形象啦.又講當鍾絲與前夫亨打感情破裂時,借出「肩膀」加以安慰.而且蒙哥馬利為投其所好,閒時陪鍾絲打籃球,遠足同玩越野單車,加埋利用傳媒「搭路」,總之內容嗰幾招用嚟「冧女」真嘅好掂.
不過早排佢哋訪港期間,我本人曾經同呢對戀人做過訪問,發覺蒙哥馬利為人好怕醜,唔似係個種會宣揚自己點𠝹女嘅人,睇怕呢篇報道孰真孰假?就由各位讀者作出「明智」判斷囉!
巴迪高快啲減薪去英格蘭
無復以往「戰神」本色嘅「巴迪高」,噚日喺班波操練嗰陣,重有唔少羅馬球迷出言辱罵佢㖭!「巴迪高」,如果我係你就叠埋心水喺一月轉會期走去英格蘭搵食囉,話晒嗰邊球迷出名熱情啲,亦較為尊重足球員,點都好過𠵱家喺羅馬坐冷板,不過首先佢要減薪,因為聽講𠲖家佢一個禮拜有成一百四十萬港元人工呀.
基昂公開認錯,好!
阿仙奴後衞基昂畀英足總用錄影帶「秋後算帳」,話佢對曼聯時蓄意推跌雲尼斯達羅.就喺英足總重未有起訴決定,基昂竟然承認佢真係有咁做!呢招「公開認錯」認真係正面教材.話時話,噚晚一位資深電視新聞報導員將阿仙奴中場韋拉講成「韋利」,又使唔使認錯呢?
泰萊留哥治掩飾收購失敗
維拉前鋒哥治喺今季無乜上陣機會,最近就有唔少甲組會想借用佢,不過泰萊就叫大家死心,話明唔會外借呢個由佢一手引入嘅高佬.事實上𠵱家維拉陣中有成四,五個前鋒,淨係打國內賽事真係嫌多,既然用唔到,畀佢出去踢吓正選Keep住狀態都好吖!泰萊,唔好為咗掩飾你收購失敗,而夾硬留人喎!
紐約人冇中鋒梗係輸啦!
前紐約人老將奧克利前日狠批評紐約人今年班費喺全聯盟最高嘅九千一百萬美元;但係隊波最少有四,五球員根本喺垃圾,一文不值.其實紐約人真喺抵鬧,隊波𠵱家充斥成班身高成六呎半嘅得分後衞同小前鋒,卻嚴重缺乏中鋒同控球後衞,得分集中晒喺史比維爾同侯斯頓身上,其他球員只喺陪襯,唔成日輸波就奇啦!


text:
政府公布九招後,市場氣氛好番啲,短炒個案又見增加,鴻運朱惠文話,沙田嘅沙田中心廣寧大廈,啱啱就成咗單短炒,高層H室,不足四百呎,個炒家喺十月下旬用六十八萬買返嚟,略為裝修一吓就放售,結果七十八萬賣咗,扣埋啲費用都賺近八萬蚊.
而利嘉閣汪玉珍透露,佢哋一個熟客,十月用六十九萬買咗個大埔中心20座中層C室,再花兩萬蚊為單位裝身,最近以八十一萬沽出,兩個月升值一成七,扣咗使費都執六萬銀.
呢啲冷門屋苑都有炒賣,聽講最主要係價錢平,一百萬唔使,風險大極有限.當然,炒家每次都只可以執少少,但勝在容易食.
若果要賺得多嘅就要炒市區熱門屋苑嘞,好似美聯陳瑞章話,紅磡海逸豪園4座高層C室,原本係銀主盤,今年九月畀個投資者用二百八十萬接咗,裝修完即刻賣,成交價三百三十五萬,帳面賺成五十五萬.
帝后顧全大局拒賣示範單位
啱啱開售完嘅上環帝后華庭,開賣前,淨係現樓示範單位都分開兩次睇.最深刻嘅當然係3座屬樓王級數嘅3房連套房單位,皆因成個盤只得80個,重唔會公開發售.
聽講,有買家出價成430幾萬,想買3座A室示範單位,發展商都覺得個價合理,原本諗住賣嘞,點知個客要求買咗個單位後,發展商唔可以再開放畀公眾睇,為咗顧全大局,發展商惟有拒絕出售,所以到𠵱家都重未賣出.
而同座同層嘅695方呎2房C室示範單位,同樣有買家一見傾心,發展商就重計緊數,好似要加成20幾萬至賣.
內地食店出重金做宣傳
蘭西噚日返珠海參觀和黃樓盤,順道去咗電影《少林足球》中趙薇賣饅頭嘅舖頭食嘢,趙薇造饅頭嘅相,自然放喺門口當眼處做生招牌.而且學咗本港樓盤咁,搞啲比賽嚟打響知名度.間食店舉行食神盃陶瓷大賽,寫明參加者年齡不限,題材形式不限,但就要主題健康,頭獎有獎金三千蚊,二獎獎金二千蚊,三獎五百蚊餐券,大陸食店招攬生意手法都唔弱.
為促銷數碼港李智康四圍攞料
電盈嘅薄扶林數碼港住宅樓盤已經申請售樓,明年賣得,呢排電盈旗下電訊盈科基建業務主席李智康已經為樓盤不斷發功,一有時間就去人哋嘅樓盤取經.
噚日李智康就同埋左右手顏金施及史慕蘭,喺美聯高層陪同下,去咗睇跑馬地禮頓山.呢個新地喻為第三代豪宅嘅樓盤,重有現貨可以睇,所以佢對樓盤嘅用料同設施好感興趣.
李智康重透露會將自己周遊列國二十年嘅經驗放落數碼港度,務求要買家歎為觀止.


text:
德國球壇最近受「球證黑哨」事件籠罩,不過德國嘅球旁證嘅表現就似乎冇乜改善,好似星期日場柏林哈化主場對凱沙羅頓嘅德甲聯直播賽事,哈化其實打得唔差,但意外落後之後就竟然有兩個入球都被判越位在先作廢.不過,慢鏡頭重播就顯示佢哋根本冇越位,可惜無論係執法嘅球證同埋旁證,都冇明察秋毫;唔怪得知柏化球員尼安度夫激動到要即場撕爛自己件波衫,更被罰牌啦!
雖然哈化最後憑後備入替嘅麥龍追平,同凱沙羅頓打和一比一,不過喺主場痛失兩分,就對佢哋爭下屆歐冠盃參賽席位(即聯賽前三名)有好大影響;因為佢哋𠵱家以四十分排第五,落後第三位嘅雲達不來梅三分.難怪哈化嘅教練高斯喺賽後都語帶雙關咁話:「對於球隊可以喺今場波終於取得入球,我好高興,因為有咁嘅球證同旁證執法,我哋要入到波實在唔容易㗎!」
「九二年三大新人」齊出場
熱火老鬼鬥騷「哥利」
噚日熱火作客大勝騎士,奧尼爾呢位九二年選秀狀元,因犯規問題只係打咗二十幾分鐘,但兩位隊友九二年嘅榜眼莫寧同探花列拿,就趁呢個機會表現自己:列拿嘅七分同四個籃板算OK;前者打兩分鐘就貢獻一分,一個籃板同封阻,反而同樣打兩分鐘嘅大郅就捧蛋,要加油啦!
場上猛爆粗朗尼被點名
英校長會籲樹好榜樣
英國學生哥鍾意睇波就唔使講喇!但佢哋啲先生就好頭痛,原來啲學生睇到球星響場度猛講粗口,返到學校就有樣學樣.最近,有個中學校長會嘅組織就呼籲,各球星唔好樹立壞榜樣,重點名曼聯嘅朗尼同堅尼㖭.其實,球星都要盡社會責任㗎嘛,唔係識踢波就可以為所欲為㗎!
「紅」運當頭破入球荒
阿祖出絕招掃烏氣?
國米前鋒阿祖安奴周日終於打破近三個月嚟嘅入球荒,而喺踢嗰球十二碼之前冇耐,重俾對手撞到頭破血流,出場包紮好後先入番場;好彩佢當時冇頭暈,一腳射入.我求大俠替佢高興時,諗到佢唔通要撞「紅」掃烏氣?點都好,希望「阿祖」繼續「紅」運當頭,入多啲波喇!
不羈浪子今洗心革面
林柏特置豪宅敍天倫
英超球隊車路士嘅中場林柏特,雖然以前曾被報道參加集體性派對,不過,佢近年已洗心革面,𠵱家重成為車仔同埋英格蘭國家隊嘅主力;佢最近更斥資三百五十萬鎊(約五千二百四十萬港元)買咗喺球會附近一幢四層高嘅高尚住宅,打算同埋屋企人同住,認真孝順.


text:
由梅艷芳「四海一心」慈善基金會捐助,位於元朗嘅「家計會梅艷芳健康中心」噚日正式開幕,今次基金會總共捐咗五十萬港紙畀家計會,用嚟買咗兩部檢查子宮頸同婦女盆腔嘅儀器,重會免費同一千五百個領取緊綜援嘅婦女檢查.
阿梅徒弟冇嚟
基金會主席蘇蔡潔蓮(Irene)噚日同太平紳士林貝聿嘉都有出席開幕禮,大會重做咗一齣呼籲婦女要定期做身體檢查嘅話劇.Irene話好滿意今次嘅安排,佢話:「今次非常滿意,因為阿梅係患子宮頸癌去世,我哋照佢嘅遺願,幫番啲婦女,呢度嘅儀器比起好多私家診所重要齊全同先進.」
問到點解阿梅嘅徒弟冇嚟到開幕禮,Irene就話:「係因為呢個會好獨立個體,唔需要同其他人交代.」
栢芝得意忘形整親腳
張栢芝早排幫便服品牌「以純」拍廣告,佢着咗一系列嘅春季時裝,喺三十呎高嘅瓦通紙度紮紮跳,好似拍緊動作片咁.雖然栢芝喺拍攝嘅時候整親隻腳,但係最後佢都忍痛完成拍攝,都算唔話得.
薛凱琪梁炳帶足彈藥探災民
薛凱琪同梁漢文噚日喺機場出現,二人應宣明會邀請探訪斯里蘭卡,薛凱琪話佢買咗兩包糖,準備送畀當地小朋友.梁漢文就話:「我拎咗十個限量版足球去,而我女朋友就拎咗四十個HelloKitty公仔畀我帶去做禮物,我重拎埋個電子琴去作歌.」
陳淑蘭違犯教條陪舊愛
陳淑蘭同舊愛祁文傑前晚去咗元朗出席寧波車嘅齋宴,喺儀式中蘭子成晚都頭耷耷,好唔專心,蘭子事後話:「因為我係基督徒,所以啲儀式係唔做得,祁文傑想搵人陪,而呢次活動係幫尼泊爾孤兒籌款嚟興建學校,都好有意義㗎,所以我咪陪佢嚟囉!」
陶喆唔逃稅自豪
陶喆噚日喺商台接受訪問,話佢出年會再開演唱會.
對於張惠妹最近被追稅一事,陶喆話:「我嘅情況同阿妹唔同,我有美國國籍,喺美國長大,所以我係唔會逃稅,會分得好清楚.」
陶喆表示稍後重會去內地搞巡迴演唱會,但形式上就唔會太花巧.


text:
(回歸20周年)林峯稱「同祖國拉進一步」 嘉玲:依家返大陸仲有親切感
蔡卓妍林峯劉嘉玲鍾欣潼
回歸20周年,對港人嚟講,除咗見到有啲人真話唔敢講,北上藝人講一啲愛國嘅言論之外,仲有啲咩喺香港娛圈見到,自2003年簽署CEPA,香港導演開展10年北上之路,多咗啲港人唔太啱睇嘅合拍片,唔少藝人主力北上開工.
Twins成員蔡卓妍(阿Sa)同鍾欣潼(阿嬌),劉嘉玲,林峯同陳可辛早前接受大陸媒體講1997年回歸嘅感受……
劉嘉玲話80年代喺電視台工作,跟住就去咗拍戲,現時主力返大陸嘅劉嘉玲,當年由蘇州落嚟香港加入無線電視藝員訓練,對於兩岸o依家多咗合作,劉嘉玲喺訪問中就話兩岸交流,對佢嚟都ok,因為佢係由大陸去香港,所以對大陸嘅文化並唔陌生,o依家返大陸仲有親切感,覺得冇咩嘢,佢又話「跟香港本土的人,跟這裏的文化可能會有一點點衝突」.
講到電影產業北上,嘉玲直言現時好多工作喺大陸,反而喺香港工作比較少,對於香港同大陸專業人才合作,仲話肯定比以前好.
林峯喺出生福建廈門,兩歲跟家人嚟香港定居,喺香港讀完中,小學,就返咗大陸學唱歌,林峯訪問時就話一眨眼廿年,佢話香港好多製作團隊同幕後都嚟咗大陸,感覺中國電視市場係受全世界關注,林峯喺報道中就話自己生於一個好年代,仲話呢一代演員好幸福,有咁多機會,資源,有唔同劇本去選擇,認為好幸福,林峯話回歸當時冇特別感覺,只係覺得同「祖國拉進了一步」,好期待之後嘅社會環境發展.
最攞命係林峯讚中國科技方面進步得好快,有時工作完返香港,有一啲唔習慣就係電話冇辦法付錢,讚中國好厲害.
問到喺香港長大嘅Twins喺1997年嗰日做緊乜,阿Sa喺訪問中話自己讀緊書,當時同屋企人喺家中睇回歸儀式,喺阿Sa心中回歸後,首先要學普通話,因為以前係讀英文學校,出去受訪時講普通話,都唔知自己講緊乜,自嘲雖然o依家都唔係講得好,不過以前講得真係好爛,後嚟公司請人教佢哋,而Twins喺大陸發展一段時間,佢哋最驚訝係大陸好多人識佢哋嘅廣東歌,就算四川嘅歌迷都可以流暢咁唱廣東歌.


text:
踢波可以好危險,隨時連命仔都不保.上周日喺巴西東南部一場業餘聯賽,吹雞呢場比賽嘅球證同球員發生爭執繼而動武後,突然走到場邊攞支槍出嚟,段片喺網上已經流出,真係嚇到大家心都離一離.
呢場由Oriente主場對Industrial嘅賽事,球證迪蘇沙(Camilo Eustáquio de Souza)判罰客隊個門將喺禁區內撲跌對方球員犯規,直指12碼,而客隊班球員好嬲,同迪蘇沙出現衝突,其中一位叫馬高斯韋拉嘅球員,涉嫌打咗迪蘇沙塊面一拳.結果,成隻眼都腫晒嘅迪蘇沙即刻走到場邊摷袋,之後掹咗支槍出嚟兼擸埋孖葉,據聞當佢走返場內時,馬高斯韋拉已經極速跑出球場,走咗番更衣室避難.
雖然迪蘇沙冇真係喺場上開槍,但呢個場面真係嚇到兩隊波啲球員全部呆晒,大家可能都好奇怪點解迪蘇沙會有把槍喺個袋度?原來佢全職係一位差佬,而剛好Industrial個教練亦係一位退休警察,賽後就狂斥迪蘇沙:「我同球員講過話尊重球證,但球證咁做太過份.」
不過,迪蘇沙賽後接受傳媒訪問,就指住自己瘀咗隻眼,證實自己有幾傷同幾嬲,仲解釋話自己唔係真係想開槍,只係要維持場上秩序:「我只係想警告佢哋要小心.」據聞賽會已經調查緊成件事,而迪蘇沙呢個危險行為,有可能要停賽長達兩年.


text:
(告別靈魂歌姬)Adele手寫信表示不再做巡演
Adele巡迴演唱會
29歲英國靈魂歌姬Adele聲靚又有愛心,之前俾人影到於倫敦火災現場低調慰問傷者,之後亦繼續佢嘅個人世界巡迴演唱會,估唔到突然傳嚟佢唔再做巡迴演唱會嘅消息!近日佢喺英國溫布萊球場舉行最後幾場演唱會,但後台歌單之中夾住一封手寫信,寫到「演唱會已經好難有驚喜同歡樂,今次巡演只係為咗你們而舉行」,令歌迷非常驚訝.
信入面寫到:「經過咗15個月嚟嘅巡迴演出,同埋唱片《25》18個月嚟嘅宣傳活動,我哋終於嚟到終點.今次巡演去過英國,愛爾蘭,整個歐洲,美洲,仲去咗澳洲同紐西蘭.巡演係好特別嘅事,唔太適合我,我係一個真正嘅宅女,小小事就可以令我好開心.我份人好戲劇化,我之前一直做得唔好,直到而家都係!」講到自己唔鍾意巡演,想唔再做.
佢又寫:「演唱會已經好難有驚喜同歡樂,今次巡演只係為咗你們而舉行,希望可以對你哋嘅生活做成影響,就好似我所喜愛嘅藝術家對我嘅影響一樣.因為我唔知係咪仲會再開巡演,所以希望將最後一次獻給自己嘅家鄉.」信件嘅最後佢簽上自己個名,並表示自己餘生都會記住呢一切.呢封信確實震驚樂迷,令大家都好唔開心,紛紛留言希望佢回心轉意.
Adele非常有愛心,之前俾人影到於倫敦火災現場低調慰問傷者.
佢上過節目介紹自己屋企,信入面佢就話自己好痴家,係個宅女.


text:
(歌神躺着也中槍)張學友山西開騷草坪損壞 體育中心竟下封殺令
演唱會山西張學友
歌神張學友周日(25號)啱啱喺山西體育中心舉行巡迴演唱會,學友喺台上話如果仲有機會,十年後再見!事後有唔少fans喺微博留言大讚嗰晚嘅氣氛好好,好期待10年後,呢個約定兌現!
不過喺演唱會結束之後,有大陸傳媒報道話因為舉辦今次演唱會,搞到足球場嘅草坪損壞嚴重,而且亦清楚見到遺留咗唔少垃圾,事件喺當地引發唔少討論聲音,雖然體育中心話已經同主辦單位簽咗補充協議,將會喺7月1日前將損壞咗嘅草坪恢復原狀,不過體育中心表明今後對所有演出,活動進行嚴格審核,如果對場館設施設備有損壞嘅演出及活動一律唔批准舉辦,堅決杜絕同類事件再發生!咁講法,體育中心似乎有啲後知後覺.
事後網民留言有人覺得學友今次真係「躺着著也中槍」,有人覺得係觀眾質素問題,點解完騷走嗰陣,唔帶走自己嘅垃圾, 與此同時承辦商亦應該好好處理善後嘅工作,呢個場館已經唔係第一次舉行演唱會,點解偏偏今次發生呢啲事?甚至有人覺得開演唱會,預咗會對草坪有所損壞,如果真係要保護,就唔應該讓租俾人開騷,點解要喺完晒騷,收晒錢先責怪人哋呢?
張學友喺山西開騷,估唔到事後惹出唔少是非!(微博圖片)


text:
(歷時兩秒)橙衫阿嬸壓軸亂入回歸晚會 黎明甄子丹同車集郵
習近平橙衫阿嬸二十周年文藝晚會
話晒都係中國國家主席習近平嚟港,慶祝香港回歸廿年,梗係要做個大騷賀一賀佢啦.
無錯,呢個節目就係《慶祝回歸祖國 二十周年文藝晚會》,晚會歷時大約個半鐘,容祖兒,甄子丹,李克勤,古巨基,莫文蔚,黎明,林子祥夫婦等等都係表演嘉賓,但講到主角,一定係習近平嘅.
晚會臨到尾聲,所有表演單位,都企晒喺台上面拍手,而主持就邀請咗習近平同夫人彭麗媛,仲有梁振英上台,同前排嘅表演者逐個握手,到最後就一齊唱《歌唱祖國》,真係,好感動.
當大家以為習近平一定係壓軸嘅時候,錯晒,因為有一位着橙色旗袍嘅中年女士佔據咗電視畫面!呢位女士笑晒口,攤大兩隻手掌,成功得到兩秒air time!佢仲係成個節目最後一位得到近鏡嘅人物!據知展示歡樂笑臉嘅「大媽」,係臨時演員,點知有工作人員犯咗「低級錯誤」㩒錯掣,以致畫面上「大媽」出現三次.無綫回應傳媒查詢時,就表示該張相片先前已在黎明演出《獅子山下這是我家》項目中背景大螢幕經電腦編排播出100張開心笑臉照片的其中一張,其後在節目結尾時因電腦故障再度彈出.
據知個鏡頭㩒出街一定係要經人手控制㩒掣,令人質疑出錯真正原因.今次個回歸騷余詠珊搵左自己愛將Jacky Lee李志倫做主力監製,但Jacky 今年初重做緊「勁歌」頒獎典禮導演,即係網上爆seed鬧「勁歌」監製麥鎮東嗰個,之前拍好多MV,被封MV界余文樂,同好多藝人傳過緋聞,Jacky完全冇做大騷監製經驗.有指余詠珊有私心,雖然TVB好多有做大騷經驗嘅舊人監製,按無綫以前監製做呢類大騷,起碼要有超過10年經驗先有得做,但余詠珊就㨂咗要呢個自己人嘅新人孭重飛,要捧自己人,結果搞出大頭佛.
不過事件無耐再傳出另一說法,有指Jacky的團隊留守電視城,大台另一綜藝節目監制衛世輝團隊就喺會展,至於邊方面出錯,就解釋唔到.而Jacky喺facebook同朋友講,就話係「有人太緊張撳錯掣」.
之後鏡頭極速影番全場大合照,隱約見到習近平向台下觀眾揮手,但就再冇佢嘅近鏡出現.如果呢位神秒女士就係大台喺回歸廿年送俾習近平嘅禮物,真係幾驚喜喎.
另外,由於晚會保安好嚴,全部明星嘅保母車都唔可以駛入,大家要集體坐車走,幾位表演嘉賓就趁機一齊喺車上合照.
但唱唱下,變咗呢個阿嬸,鏡頭一轉番去會場,晚會同時結束!


text:
(韓流)鄭京浩對秀英一見鍾情 允兒新劇海報公開
少女時代鄭京浩秀英允兒
由韓國女團少女時代嘅允兒,《未生》男星任時完,韓版《步步驚心》洪宗玄主演嘅MBC新劇《戀愛中的王》將於下月17號首播.劇組繼噚日公開允兒嘅唯美古裝照後,今日就再公開主打海報,只見海報展示三角關係,三人喺海報中各自望住唔同方向,似乎各懷心事.
另外,同少時秀英拍拖近5年嘅男友鄭京浩,兩人於2014年1月公開戀情後,感情有增冇減,鄭京浩亦不時大方談及女友,近日鄭京浩上咗tvN嘅《人生酒家》節目,對於同秀英拍拖咁耐,覺得有乜魅力時,鄭京浩就話:「漂亮?已經5年了,唔算好長時間.」同時鄭京浩又話有時對秀英覺得好抱歉,話有時談及作品時提到女友,之後就會變成熱烈嘅話題,所以佢自爆上節目前亦有打畀秀英,秀英冇講乜,只見男友要着得靚仔啲,又提議鄭京浩唔好戴帽同埋唔好自己set頭,認真體貼.
同時鄭京浩亦提及第一次同秀英見面嘅情況,又自爆本身係少女時代嘅粉絲,喺朋友介紹下認識咗秀英,即時被秀英吸引住,對秀英可以話一見鍾情,佢自言甚少送上驚喜比女友,但試過喺1000日時,準備咗1000枝玫瑰花,不過估唔到原來1000枝花會咁多,搞到二人要一齊執拾.


text:
謝婷婷今日喺澳門新濠天地舉行嘅池畔派對SPLASH,大會安排兩個大隻沙灘男同佢合照,兩個大隻男抱起婷婷,不過佢就猛話好跣,於是大隻男唯有急急放低佢,呢個親近靚女嘅機會,大約只係維持咗10秒.
雖然婷婷去池畔派對,但冇着泳裝,只係以吊帶連身長褲現身,記者笑言好失望,佢話:「sorry,咁我有底線嘛,如果拍戲就唔會,但係平日我去沙灘都係咁着0架.」
提到佢都被人影到着泳衣去遊船河,婷婷話:「好耐之前啦.」咁身材有冇變先?佢笑住話自己仲着得落中學條校服裙,條腰咁多年都冇發育過,哇﹗令人羨慕.
婷婷話自己成世人只係去過一次沙灘派對,而且冇飲酒,不過佢係好鍾意去沙灘.問佢係咪成日去遊船河?佢話平時會同成班女仔朋友去.有冇趁機識下啲型男?婷婷笑謂:「啲女仔朋友有帶男仔朋友去,不過個重點都唔係為咗咁.」
至於有冇帶過姪仔Lucas同Quintus去沙灘?佢話未試過,但嚟緊暑期如果佢哋喺香港,都會約見面:「佢哋仲有sendmessage話掛住我,幾個月前有喺香港見過,都唔算太耐.」
被問到會唔會叫埋霆鋒一齊同Lucas,Quintus去街?婷婷表示佢好似忙住拍第二輯《12道鋒味》:「佢好似被隻蟹夾親,我都係人哋話我知.」
問佢哋有冇個家人WhatsAppgroup傾偈?婷婷笑言:「我都好想有,但係我教唔到爹哋用,佢遲幾拍,連點樣飛線都會忘記.媽咪就鍾意用sticker,佢會一次過send好多sticker黎,新年嗰啲仲會畀錢買,重要嘢先錄音.」


text:
寶詠琴早前因腎衰竭,入咗港島港安醫院留醫,幾日後出院.上個星期佢又入醫院,喺手臂植入一條三吋長嘅膠管,方便將來長期洗腎,咁以後就唔使喺頸開窿.噚日寶詠琴洗完腎出院,記者見佢坐住輪椅,由女助手陪住佢出院.寶詠琴個樣好憔悴,而且好明顯瘦咗,右邊頸部重貼住塊膠布.
胞兄往探望
記者問寶詠琴嘅病情,佢用手指住頸部個傷口位,示意講唔到嘢.有記者繼續追問佢前夫劉鑾雄有冇再嚟醫院探佢,寶詠琴就連反應都冇,最後佢助手約喺三點半鐘送佢返屋企,寶詠琴哥哥後來都去咗佢屋企,逗留咗約半個鐘就離開.
趙薇遭翻版商利用
趙薇着日本軍旗服幫時裝雜誌影相,呢件事雖然擾攘咗好耐,但風波依然未平息.話說馮仁昭噚日睇到內地有網頁報道,話近日有不法商人,將趙薇嗰張軍旗服相片,配合埋佢《情深深雨濛濛》同《愛情大魔咒》呢啲歌曲,喺武漢推出翻版CD,聽講一出就即刻賣晒,反應好好.
諗起之前啲人係咁批評佢,𠵱家又狂搶佢呢張老翻CD,你話係咪好矛盾呢.
雪兒演《流星花園》續集
雪兒同台灣經理人合約糾紛解決咗之後,台灣製作單位即刻搵佢拍《流星花園》續集.套劇除咗有F4原班人馬之外,重加埋雪兒,因為劇情講到大S與言承旭之間會出現第三者,監製認為雪兒好適合做呢個角色.雪兒已經答應演出,早幾日重去過試造型㖭!
鄭丹瑞一家險遇持槍客
鄭丹瑞(阿旦)噚日下午一點幾,帶住兩個女同老婆去銅鑼灣中央圖書館,但因為圖書館發生懷疑有持槍匪徒進入,所以阿旦只好掠門而過.阿旦同記者話:「我本來想帶啲女去睇圖書,但係𠵱家冇得睇,好掃興!」
黃翊拖女友晒幸福
黃翊噚日趁住公眾假期,同女朋友陳存正去咗屯門黃金海岸拍拖.
當時黃翊正跟女友手拖手逛商場,當發現記者影相時,黃翊同陳存正都好合作咁企定定,佢哋重搭晒膊頭,以及高舉V字勝利手勢,表現得好開心同溫馨.
周美鳳偷閒睇阿梅
周美鳳同葛民輝,前晚分別同友人去紅館睇梅艷芳(阿梅)演唱會.周美鳳平時忙公關公司嘅業務,前幾日正值復活節長假期,周美鳳偷得浮生半日閒去輕鬆吓,加上佢對仔女都大個,冇咁黐身,所以有朋友叫到睇阿梅個唱,佢當然奉陪啦.
譚偉文非常教師遊行
無綫《智在必得》參賽者譚偉文(Wyman),早前企圖自殺不遂後,噚日佢同記者講會聯同有「非常教師」之稱嘅趙sir,喺今個月十六號去天水圍遊行示威.Wyman話:「我哋兩個人嘅遭遇十分相似,一樣俾法援處拒絕受理誹謗案,而趙sir三年前教過嘅四十多名學生都會嚟支持.」
姚瑩瑩抗拒花心蘿蔔
姚瑩瑩噚日喺九龍塘新天地婚紗店,同無綫新劇《絕世好爸》內嘅男友河國榮拍攝一場結婚戲,姚瑩瑩話一定接受唔到男友花心,至於自己有冇遇過花心蘿蔔,佢好尷尬話:「未啩,過咗去唔會再諗,但係我真係唔可以同人分享一個男人㗎.」


text:
前巴西球王比利禮拜日喺巴西進行嘅一級方程式賽車,俾大會請嚟負責搖支格仔旗,點知好衰唔衰,喺舒密加衝線嗰刻,佢慒然不知乜都冇做過.
比利事後解釋自己因為睇唔到舒密加衝線,所以先至冇喺對方衝線嗰陣搖旗,但攝影機就影倒佢掛住同身後面嘅人吹緊水忘晒形.鬼咩,比利佢近排鬼死咁忙,周不時要飛嚟飛去出席商業應酬,又話邊隊可以捧世盃,邊隊又有機會入次圈,可能係吹水吹上癮,先至搞出今次笑話.比利連旗都唔識舉,唔怪得之某間藥廠會搵佢做代言人啦!
韋伯女友面前威威
韋伯嘅新女友賓絲噚日千里迢迢陪住佢到亞特蘭大打波,呢鋪「韋哥」喺女友面前梗係唔衰得,點知鷹隊個助教即前NBA茅王麥漢喺比賽時重勁寸「韋哥」:「帝王可能贏到今季冠軍,但呢場波肯定輸硬.」激到「韋哥」更加搏晒命,結果帝王最後以一分險勝,呢鋪麥漢真係衰多口.
NBA東岸亂世佳人
東岸呢排真係亂過亂世佳人,以為冇咗卡達嘅速龍肯定輸到一仆一碌,點鬼知佢哋重勁揪,連贏咗成五場,而冇幾耐之前重係東岸二哥嘅公鹿呢排竟然輸到連阿媽都唔認得,喺過去十二場波輸足九場,搞到𠵱家跌到第六位,如果佢哋重唔快啲「止瀉」,隨時俾後上嘅黑馬踢出季後賽,常規賽末段爭出線認真好睇!
波神控衞被譯小前鋒
噚日巫師輸波後波神佐敦大發牢騷,指教練哥連斯如果畀佢打番「PointGuard」,佢哋就唔使輸波.點知X浪網,噚日竟然大字標題話「“我本該打小前鋒的位置”喬丹對失利頗有微詞」.大佬啊人哋波神話想打「PointGuard」(控球後衞)唔喺「SmallForward」(小前鋒),連啲咁鬼簡單嘅英文都譯錯,不如先去問吓劉家傑先啦!
大比數梳打埠通殺
呢排啲波好興大手交易,上星期五紐記就大炒愛華頓六比二,前日維拉利爾亦大勝畢爾包五比二,買咗上盤嘅朋友自然分到笑,不過「梳打埠」推出嘅波膽之中,只有淨勝五球或以上呢一欄,即係話如果場波嘅比數超過四比四而又唔係淨勝五球或以上,「梳打埠」就會「通殺」,如果有興趣專攻大比數波膽嘅球迷,睇嚟要向英美嘅博彩公司埋手.


text:
大學生打躉之十二:我鍾意食大大件Steak!
科大位於清水灣,四周圍唔係山就係海,學生食Lunch通常喺Canteen搞掂,計算機工程系3年級生Stefany話︰「如果出街食,最就腳又多人去食Lunch嘅地方就係將軍澳坑口村喇,因為喺學校門口飛程小巴10分鐘就到.」坑口村旁邊就係小巴總站,食完可以即時搭小巴返學,方便過搭校巴.
Stefany第一次幫襯「LardosSteakHouse」,就俾件幾大SizeAngus肉眼扒嚇親︰「於是我特登同大班Friend嚟Reunion,講到明我請客,我淨係叫咗個Angus肉眼扒,班Friend個個以為我孤寒,牛扒嚟到嘞,佢哋見到個Size,即時哈哈大笑.」餐廳直接由澳洲入口頂級Angus牛肉,運得嚟香港嘅貨都係最新鮮最靚,「嚟呢度食Steak的確係有信心保證.」計我話最正就係件扒夠大份,可以開開心心同班朋友仔一齊Share.
記者︰方綺君
攝影︰何家亮
36oz!唔好話3個女仔,我諗加多3個男仔先可以食得晒成件扒,Henry話:「肉質屬頂級貨,落少少胡椒同鹽調味已經好好味.」
牛肉漢堡同樣大大份,餡料有12oz安格斯牛肉,1隻雞蛋,芝士,番茄同煙肉,仲有兩大串串燒,幾個同學一齊Share最啱.
FreshBarramundiFishFillet$169
澳洲Barramundi肉質鮮嫩,煎香啖啖肉配清新的紅椒青椒汁,入口微辣魚味香甜.
LardosSteakHouse(27198168)
地址:將軍澳坑口村4-B地下


text:
難忘穿英式長袍 聽中國國歌
黃仁龍訪美Sell感性 - 李八方
北大人雖然時不時就民主同普選呢啲中方視為涉及一國嘅大問題,由神州伸出雙手到香江,摷吓呢樣摷吓嗰樣;又或者失驚無神揼個「釋法」玩具落嚟,惟恐香港呢個乖仔太悶冇嘢搞.好彩乖仔至今依舊維持「司法獨立」嘅獨特個性,冇跪低.作為司法界嘅揸Fit人,律政司司長黃仁龍自然好自豪,難怪佢就算身在遠遠嘅華盛頓,都話為香港法治引以為榮.
查實仁龍仔都算一個幾感性嘅人,睇佢上任律政司司長前,因為唔滿意人大釋法,自告奮勇走上街示威,就知佢內心真情嘅一面.到佢上任當日,又好誠懇咁話,唔希望香港再有釋法,好多人都俾佢感動,所以民望一直唔差.
仁龍仔噚日去到美帝國嘅「布魯金斯研究院」(BrookingsInstitution)致辭,佢自揭今年1月,以司長身份出席法律年開啓禮,同終審法院首席法官李國能及其他法官,齊齊着住傳統英式長袍,戴住假髮,一齊肅立聽現場奏中國國歌時,嗰一刻,令佢非常感動難忘.不過佢始終都無流眼淚,可能係男兒有淚不輕彈.
既然係外訪hardsell香港法治,咁梗係要講講本港實際法治情況係點.佢話回歸以來,有關基本人權同自由嘅訴訟案雖然增加咗,但唔表示香港嘅制度有問題,相反,呢樣嘢正好彰顯《基本法》中有關人權保障涵蓋範圍極廣泛喎.佢仲估計法院案件激增,可能因為法院用中文審訊情況日漸普遍,拉近法院同市民距離.仁龍司長仲形容香港係中國最國際化同奉行普通法制度嘅城市,所以如果上海係「中國嘅東京」,咁香港就係「亞洲嘅倫敦」.
講完法治,都要幫煲呔sell吓政改先得,否則返到香港可能要被罰扭耳仔.仁龍仔力撐政府會全力推動政制發展,希望最終達至普選,而有關下一步工作,則要交由策發會處理喇.唔知美國友人知唔知策發會係乜?
呢個策發會嘅管治及政治發展委員會咁啱噚日又搞咗個工作坊,畀委員暢所欲言,不過據知鍾逸傑同譚惠珠等人都係各自表述;佳叔仲話會再喺外面搵一啲學者同專家參與討論.
八方最希望佢搵胡應湘傾吓喇,因為出名保守嘅哥頓胡接受飛哥喺now台訪問時,竟然公開贊成2012普選,同民主派同一陣線,認真罕有,唔怪得飛哥都拍爛手掌.哥頓話自己只係唔支持1997過渡後馬上普選,不過哥頓講嘢,唔好信晒.


text:
隔牆有耳:藍絲滋擾之鋒
PoPo背後發功?(李八方)
前香港眾志秘書長黃之鋒繼日前遭到疑似國安跟蹤後,噚日下午佢趁周日同朋友上山頂放狗期間,點知又遇到冇品藍絲大媽跟蹤兼滋擾.之鋒後來發現,呢個表面上係冇品藍絲大媽,其實可能係同警察有關.
■之鋒(左一)噚日上山頂放狗,遭多名藍絲跟蹤指罵.
話說之鋒,噚日同朋友去到山頂放狗時,突然遭到六名藍絲上前包圍指罵,其中一名藍絲大媽更全程粗口爛舌,一邊舉機,一邊辱罵之鋒同佢朋友,令到之鋒都忍唔住上前理論,力斥對方:「真係好冇品,好低質.」
之鋒喺fb直播片段話,呢班藍絲聲稱自己唔係記者,亦都唔係國安,但就唔知點解喺山頂全程跟蹤滋擾佢.據之鋒嘅片中所見,呢班冇品藍絲除咗有不堪入耳嘅粗口外,loop嚟loop去都係鬧人係「漢奸」,「賣國賊」,「搞亂香港」,又猛問之鋒「係咪中國人?」聲稱之鋒「唔代表佢哋」,之鋒就話,自己從來冇話要代表呢班低質藍絲.
呢班藍絲為乜會咁得閒搞之鋒大半日?之鋒之後查跟蹤佢架車嘅車輛登記地址,發現竟然係順利紀律部隊宿舍,登記車主姓名又同一名在職警長同名同姓,即係藍絲用警長登記車輛滋擾佢!至於冇品藍絲大媽係乜來歷,同PoPo有乜關係?呢個之鋒就唔知,但起碼證明原來警長係有協助烏合之眾滋擾民主派政治人物,呢件事亦令之鋒知道藍絲嘅行動,背後竟然有PoPo提供「一條龍服務」!


text:
求驗客手記:
巴塞四中柱負西維爾
尼馬100戰冇運行
巴塞隆拿喺上周六西甲又輸波,作客1:2不敵西維爾.美斯繼續養傷,由喺呢場波第100次代表巴塞上陣嘅尼馬擔大旗,一心諗住可以沖喜吓威番次,點知有表現冇運氣,射球靚罰球中兩次門柱都唔入,連個天都唔幫佢.
今季歐洲幾大聯賽嘅衞冕球隊都齊齊跌watt,英超嘅車路士同意甲嘅祖雲達斯𠵱家都位列積分榜下游,巴塞叫做好少少仲喺前列,但美斯有排先復出,近三場聯賽輸咗兩場,各項賽事一共踢咗12場波加埋失咗20球,據報係自64/65球季以嚟嘅最差防守紀錄,教練安歷基都要諗吓計.
上周六西甲作客出戰西維爾,安歷基繼續排出三箭頭,除咗鐵膽尼馬同蘇亞雷斯之外,仲派出小將蒙尼亞艾哈達迪頂替美斯個位.巴塞喺上半場攻勢唔少,22分鐘尼馬博到罰球,由佢親自操刀,點知個波中柱後彈向門將沙治奧列高背脊再中多次柱,喺白界前碌過,之後碧基同蘇亞雷斯喺呢次混戰中都搞唔掂.巴塞喺呢場波全場有28次射門,總共有四次中柱,似乎整定贏唔到咁.西維爾喺下半場早段由高恩迪利同埋伊保拉各建一功領先兩球;到74分鐘巴塞靠對手喺禁區犯手球,由尼馬主射12碼破蛋,喺巴塞第100場波雖然贏唔到,都叫有個安慰獎.
安歷基賽後都好無奈:「我哋喺場波製造咗好多機會,但贏唔到都係冇意思,踢成咁竟然只係入得一球,真係難以置信.」巴塞喺今季真係頭頭碰着黑,主力受傷,新兵註唔到冊,防線水準大跌,𠵱家連運氣都冇埋;惟有祈求盡快度過難關,捱到年尾美斯復出,新兵亦可以喺一月候命.
踢完呢輪賽事,歐洲聯賽暫停一周,讓路畀國際賽,尼馬亦可以唞一唞,因為喺周四開打嘅南美區世盃外圍賽,尼馬繼續要停賽,冇得代表巴西上陣.尼馬喺今夏美洲國家盃輸畀哥倫比亞場分組賽領紅被逐,仲重罰停賽四場,國際體育仲裁法庭喺日前駁回巴西足協嘅上訴,尼馬依然要喺未來兩場世盃外停埋剩番嗰兩場.
圍攻咗西維爾大半場,尼馬(右二)最後喺七十四分鐘先靠十二碼破蛋.路透社


text:
喺二月初日本職業足球聯賽隊神戶勝利船破J聯賽紀錄,以四百五十萬美元(約三千五百一十萬港元)收購比錫達斯嘅靚仔球星伊利安,神戶職員話明希望借伊利安喺日本咁受歡迎(據講伊利安喺日本嘅受歡迎程度直迫皇馬嘅「萬人迷」碧咸),而令到神戶平均每場得一萬人嘅入座率,可以double.我求大俠當時聽到佢哋咁講,都係抱半信半疑嘅態度.
對古河市原全場爆滿
不過,原來伊利安真係咁勁,神戶喺前日宣布,話佢地喺三月十三日嘅J聯賽主場對古河市原嘅揭幕戰,三萬四千座位將會爆滿.姑勿論二十八歲嘅伊利安喺揭幕戰有乜嘢表現,起碼佢初步已經證明咗神戶今次冇入錯貨.
互惠互利燕豪芬為車仔練兵
歐洲有唔少大球會同較細規模球會結盟,大球會替小球會出錢買人,小球會替大球會練兵,好似英超曼聯同比甲聯嘅安特衞普,以及阿仙奴同比華倫就係咁嘅關係.最近車路士亦打算咁做,但佢哋嘅目標係都算有名氣嘅荷甲燕豪芬.咁又係,有人出錢幫你買人,何樂而不為呢?
為《足球小將》攞料高橋陽一親赴拉科
日本漫畫《足球小將》主筆高橋陽一,上周飛咗去西甲球會拉科魯尼亞實地考察,重大讚該隊中場華拿朗踢法君子又好波.之前高橋先生已經到過AC及巴塞等球會,將所見所聞作為漫畫內容;睇嚟《足》嘅往後發展,都會有拉科魯尼亞以及華拿朗出場,戴志偉又要遇上勁敵囉.
撐盧森貝高李華度飛起高士路
喺一月份返祖國效力高士路嘅巴西球星李華度,踢咗唔夠兩個月,又玩離隊!事件發生喺上周六,即係該隊教練盧森貝高離隊一日之後,李華度亦承認係同盧森貝高共同進退.點都好,到夏季轉會市場重開,呢位名將睇怕又會引嚟各大球會垂青,掀起另一次轉會熱潮.
估安科納贏馬會賠率得21倍
唔知大家有冇發現,噚晚意甲祖記主場對安科納嘅強弱懸殊對碰,估安科納爆大冷贏四比○波膽,足智彩個賠率竟然得二十一倍咁少!我求大俠睇番其他公司,呢瓣都係幾百倍嘅大冷門;而根據有關人士解釋,應該係有球迷響呢瓣落注,由於賠率驚人,少少注碼都會變到咁熱囉.


text:
容祖兒噚日去旺角,出席「仁人祖兒童義賣月發佈會」.祖兒全程笑容滿面,對住歌迷態度親切.剛巧噚日係佢師傅羅文嘅生忌,問祖兒會唔會有特別嘅感受?點知佢諗咗一陣,然後有啲尷尬咁話:「我唔係好記得佢新曆生日,只係記得舊曆咋!因為佢向來都係較注重舊曆,唔知今日係咪喎!」
遇黑人狗仔隊
提起早前Twins嘅鍾欣桐同方力申拍拖遊日本度歲,祖兒就話阿嬌係去咗英國,佢話:「係真㗎!我哋重有影相,啲相重喺我相機入面,真係覺得冤枉.」
祖兒又話喺英國拍廣告期間,有日去咗一間好出名嘅日本餐廳食飯,佢話:「嗰間嘢好多外國紅星去過㗎,我重諗會唔會撞到明星,點知一出舖頭,就見到門口有狗仔隊,重係黑人嚟㖭!」
此外,記者噚日喺羅文故居守候,但就未見佢嘅親人同生前助手阿東同Terry出現,而除咗廚房嘅窗口打開外,其他嘅窗都冇開兼拉晒窗簾.從廳嘅窗簾隙望入屋,之前本來有羅文嘅肖像同鍾馗像都已經唔見咗喇!
蔡依林欣賞好「性」者
台灣歌手蔡依林噚日喺台灣為美國劇集《色慾都巿》宣傳,佢話喺四位女主角入面,最鍾意「只要性不要愛」嘅Samantha,蔡依林對於劇中四個女主角都係拜金主義者,佢就用國語話:「我不會刻意崇尚名牌,我買東西只會看適不適合,喜不喜歡,不會在意是否名牌.」
2R安全駕駛反撞車
二人女子組合2R噚日喺粉嶺出席道路安全活動,Rosanne話:「我有揸過車,係個安全駕駛者.」但在旁嘅妹妹Race即刻踢爆家姐喺澳洲曾經撞過車.Rosanne就反駁話:「係意外嚟嘅,不過都好心痛架車花咗.」
陳欣欣彈男友表現差
陳欣欣噚日同一班有線電視足球評述主持,包括男友潘源良,一齊喺尖沙嘴出席「2004歐洲國家盃」記者會,同場加插由十位足球評述員表演Catwalk,欣欣覺得男友打完波太攰,所以行得好差.佢哋拍拖可以講係有線做紅娘,欣欣話男友平時只同朋友講波,唔同佢講,不過男友落場踢波,佢就一定坐場邊打氣.
周啟生彈完千嬅補鑊
周啟生早前曾經批評過楊千嬅臨急學唱歌,佢日前接受車淑梅訪問,講到呢件事時,話係世俗人對佢哋嘅誤會,而佢私底下同千嬅都好好朋友.另外,周啟生話當今樂壇之中最欣賞陳奕迅同李克勤,而且佢覺得容祖兒,吳浩康同鄭希怡唱歌都唔錯.
陳百強父搞慈善音樂會
陳百強嘅老竇陳鵬飛籌備咗一個慈善音樂會,重請咗趙雅芝,奚秀蘭等人幫手,噚日喺尖沙嘴喜來登酒店舉行記者會,問到佢最近同陳百強媽媽重有冇聯絡,知唔知佢重有冇賭錢?陳鵬飛難為情咁話:「間中都有通電話,梗係希望佢冇賭錢啦,唔好再講呢啲嘢,好難為情.」


text:
有個近排銷聲匿迹嘅男藝員,咁啱馮仁昭有個朋友喺上個禮拜見到佢,但竟遭對方明目張膽咁昅佢小便.
上周五下晝三點幾,馮仁昭位朋友行經金鐘太古廣場,人有三急去咗二樓嘅男廁解決,當時佢正拉低褲鏈準備喺尿兜小解之際,突然發覺原本喺隔一個尿兜小便嘅男士,無端端企咗喺佢隔籬.
打雀咁眼
呢位男士小解之後,連褲鏈都唔拉,就咁企喺馮仁昭位朋友身邊,重打雀咁眼望住佢嘅重要部位,朋友一望之下,至發覺呢位仁兄竟然係過氣男藝員!
馮仁昭位朋友睥咗佢一眼,男藝員就即刻望去第二度,當冇事發生咁行開咗,馮仁昭位朋友拿拿臨小解,馬上洗手走人,但男藝員就隔咗成十五分鐘先離開廁所,唔知做乜搞咁耐呢?
馮仁昭位朋友認真慘,就咁蝕底咗畀男藝員,男藝員好眉好貌,竟然鍾意昅男人小解,馮仁昭提議佢應該睇吓心理醫生.
草囗剛玩殘女子十二樂坊
由內地紅到日本嘅人氣組合女子十二樂坊,喺今年除夕夜嘅《紅白歌唱大賽》,應邀同SMAP一齊做壓軸表演嘉賓.SMAP成員草囗剛早排喺節目《SMAP×SMAP》入面,竟然一個人扮晒女子十二樂坊,佢又拉二胡,又彈琵琶,成個貞子咁樣,唔俾佢嚇死都笑鬼死!
歐陽妙芝聞歌起舞
名模歐陽妙芝日前幫雜誌影婚紗相,佢決定咗出年同男朋友結婚,唔知係咪因為妙芝係待嫁姑娘嘅關係,所以佢着婚紗嗰陣寧舍醒神.妙芝影相時,聽到音樂竟即時跳舞,佢話:「我自細就學芭蕾舞㗎啦!」唔知佢結婚嗰晚會唔會即興表演一吓呢?
王菲離台歌迷嗌咪走
王菲日前去台灣宣傳新碟,噚日佢結束行程離開台灣,唔少歌迷專登去送機.王菲呢次總共帶咗九箱行李去台灣宣傳,佢噚日走都大堆行李.
王菲喺台灣重破例,又打波又煮餸,好鬼親民,令當地歌迷耳目一新,難怪歌迷唔捨得佢走啦!
邵傳勇不小心駕駛罰錢
邵傳勇今年四月一日愚人節,牽涉一宗交通意外,佢喺清水灣一個停車場倒車駛離車位嗰陣,撞到後面一架私家車.邵傳勇早前被裁定一項不小心駕駛罪名成立,噚日喺九龍城裁判法院被判罰款一千五百蚊.邵傳勇之前已經有兩宗交通案底,分別係醉酒駕駛同超速.案件編號:KCS6983/2003
蔡一傑谷新碟任摸
蔡一傑噚日接受港台節目《娛樂滿天星》訪問,主持人蘭子一見到傑仔即刻摸勻佢全身,重係咁讚傑仔身材好.傑仔話佢下個月出個人大碟,心情好緊張,問到佢喺樂壇咁多年,最想做乜嘢?佢話:「最想開個人演唱會,我隨時都準備好㗎喇!」唔知佢噚日咁樣任蘭子摸,係咪都係一早準備好嘅呢?


text:
曼聯喺今晚歐冠盃雖然要對彭拿典奈高斯,但佢班球員就當對手冇到,賽前提都冇提過該支希臘球隊啲嘢,猛咁講禮拜日作客對車路士嗰場英超聯大戰.
咁又係,彭隊四場先得嗰一分,而且喺首循環重吞咗曼聯五隻蛋,實力有幾多心照啦!但車仔就唔同,自油王阿巴莫域治入主後,招攬咗好多好手加盟,計有梅度,基斯普,杜夫同華朗等,實力亦強咗好多;而𠵱家佢哋喺超聯重愈戰愈勇,直接威脅到曼聯喺超聯嘅王者地位.咁都未算,車仔重唔畀面到撬走曼聯嘅老總簡安,搞到曼聯班高層不知幾火滾,話到明會喺禮拜日要車仔本利歸還.
車仔𠵱家唔止係曼聯嘅爭標大敵,兼且重做埋佢哋仇人,呢場波咁重要,唔怪得曼聯班球員「身在希臘」,但「心在倫敦」啦!
洛基祖利亞長唞益列斯?
過去幾個月提親巴西國腳洛基祖利亞都係負面嘢,佢響歐冠盃決賽拉傷,被AC棄用以至喺列斯成日俾人鬧係敗家仔.最近佢踢完兩場世界盃外圍賽後又整傷足腱,要唞超過一個月.好多人都話列斯無呢件災星壓陣重好,但隊波唔夠兵又係事實,佢養傷對列斯真係福禍難料.
華柏高斯基過阿仙奴難埋堆
幫拉脫維亞打入歐洲國家盃決賽周嘅前鋒華柏高斯基,據聞去阿仙奴試腳,巴塞亦加入戰團搶貨.我求大俠提醒佢,佢嘅同胞史彭洛夫斯喺兵工廠就好失意,重借咗畀比甲比華倫,而阿仙奴前線係法國幫玩晒,過到去隨時唔受你玩,到時做第二個拉脫維亞人球就無謂啦.
英欖球人氣升要贏足球未有耐
英格蘭國家欖球隊捧走世界盃後,隊波人氣急升,其中韋健遜好似碧咸咁受歡迎,故有人話欖球隨時取代足球成英格蘭頭號運動.但我求大俠認為,欖球冇足球咁普及,另英國佬成日自認足球由佢哋發明,故就算英格蘭球會同國家隊成日幾令人失望,足球重係最受歡迎.
古賓亂噏靈驗冇簽莫寧有後福
小馬老闆古賓喺季前決心要羅致莫寧,點知畀網隊截胡,激到古老闆生蝦咁跳,佢當時自我安慰話就算簽到莫寧都未必喺好事,因為佢嘅腎病可能隨時復發,到時唔單止血本無歸,重會搞衰隊波㖭.「塞翁失馬,焉知非福」,相信古老闆𠵱家慶幸緊自己逃過一劫!


text:
求驗客手記:碧咸抱女Look 贏Chok樣C朗 - 求驗客
曼聯新舊7號同皇馬新舊靚仔基斯坦奴朗拿度(C朗)同碧咸,前日喺場季前熱身賽作正面交鋒.賽前碧咸佔盡風頭,但前日場波,C朗就帶領皇家馬德里4:1贏碧咸隊洛杉磯銀河,贏番一個回合.不過,碧咸嫂維多莉亞之後突然出招,喺twitter首次公開碧咸同細女夏芭(HarperSeven)嘅合照,令碧咸用慈父樣撼贏C朗嘅Chok樣!唔知C朗睇到之後,會唔會有樣學樣,公開佢同囝囝嘅合照呢?
皇馬新舊型男聚首一堂,竟然有球迷舉橫額,叫碧咸幫手拎C朗件波衫.
美聯社
碧咸啱啱生女,加上佢係C朗喺曼聯同皇馬嘅前輩,所以喺銀河對皇馬嘅賽前記招,佢搶晒C朗鏡,C朗就算換咗髮型都冇人知.不過,皇馬實力始終遠比銀河強,結果喺上周六場友賽輕鬆贏4:1,C朗仲入世界波㖭.
至於以隊長身份帶領銀河嘅碧咸,表現就乏善足陳,仲喺61分鐘因大腿有傷而被換走;唔使問,呢個回合梗係由C朗勝出,仲要係大勝嗰隻.C朗賽後好得戚咁話:「我哋贏咗,咁至係最重要;我哋要繼續加緊練習,迎接即將展開嘅新球季.」
碧咸嘅銀河隊友當路雲亦大讚C朗:「C朗係世上其中一個最勁嘅球員,而佢亦用行動證明咗.」西班牙《馬卡報》亦出嚟抽水,喺報道C朗幫皇馬揚威美國嘅同時,亦大字報道美斯阻止唔到阿根廷喺美洲盃8強俾烏拉圭踢出局,仲加插美斯一張死狗相!
碧咸輸場波,但呢張抱女慈父look一出,即時搶番風頭啦.
黑白圖片
碧咸賽前威威,賽後頭耷耷,俾表現好佢十倍嘅C朗搶晒風頭;我求大俠以為佢輸硬之際,點知一張相就令佢贏番C朗.賽後冇幾耐,碧咸嫂維多莉亞喺自己個twitter度post咗碧咸抱住細囡夏芭嘅黑白相,相中嘅碧咸同夏芭面貼面,嗰副慈父樣梗係大勝C朗嘅Chok樣啦!正所謂「輸人唔輸陣」,如果我求大俠係C朗,唔使問,一定貼自己同囝囝嘅相出嚟,慈父樣幾時都係贏硬Chok樣o架啦!


text:
由爭取五大訴求同針對警暴,不論和勇還是作為第四權的傳媒,警察濫暴問題已經成為彼此最大公因數.
記:呢幾個月,警暴可能令大家恨之入骨,但又無可奈何.
昇:以前會有個事實基礎,譬如一個人反抗緊於是用武力,係咪反抗緊,會有一個基礎.但𠵱家係冇嘅,條片睇住唔郁㗎啦,但都照打,然後警察話佢係反抗緊.搵真相,困難.我哋仲面對好多唔知名案件,8.31,陳彥霖,周梓樂等等,我哋揸住嘅資訊唔足以搵到真相……例如,警察成日都話喬裝警唔做犯法嘢,但我哋真係見過喬裝警嘅身上係有雷射筆.大家本來互相對峙,冇開波嘅理由,但係射雷射筆就會被認為係襲警,警察於是唔走,大家就繼續喺度烘,烘到某個位警察就會出手,個衝突又嚟.我哋對警察以往嘅了解,不足以解釋𠵱家嘅事.
C:先利申我本身好多朋友都做緊警察.佢哋溝通係有佢哋嘅system,即係佢哋係Android,我哋係iOS咁樣.因為同袍文化真係咁樣,點樣演變成警暴呢?真係路西法效應,即使你唔係直接警暴,同袍文化令到你啞忍.有一次,紅隧開花有兩個落單嘅普通軍裝,完咗7.21冇耐,佢哋用一個近乎求饒嘅語氣,話「7.21唔關我哋事」.再遠啲6.11,吹雞全民野餐,全民唱聖詩,灣仔佈重兵見人就搜,有個四,五十歲CID同我講:「小心啲我啲同事,癲㗎!」白警?我就覺得你唔拉黑警,即係你都係黑警,着得起套制服你都係榮辱與共,集體負責,唔好話唔關你事.
點樣去面對呢啲警暴?坦白講冇得打.邊有得打?我哋最叻嘅武器,就算你中火魔,其實唔係點傷到佢哋.嗰個中學Bio老師都講得啱,掟咗五個幾月,都掟唔L中.點解會用曱甴嚟形容我哋呢?呢句話當然好仆街去人性化,但宏觀啲去睇,我哋呢邊好多時防暴戙係度,已經唔敢郁,稍為向前我哋就散.我覺得警暴係惡性循環.
陳:傘運時嗰啲警察朋友已經割晒,十幾年連朋友都冇得做.特別感受?2014年差,𠵱家更差,根本冇人追究,監警會嗰啲唔知做嚟做乜?家長會點睇警察,主要係心痛前線手足.有啲比較大嘅家長,真係親生仔女會出去嗰啲,可能會疑惑「差人點解會咁?」佢哋自細就被灌輸差人係除暴安良.藍絲都分兩款,一款係支持政府,一款係支持警察,支持政府嗰啲好憎警察,支持警察嗰啲就覺得政府好無能,佢哋都有啲咁嘅人,所以先有一半人畀警隊零分.
岑:差佬仆街,就一L定㗎喇.但作為一個左膠,避開一個扁平印象.我觀察當區警察係相對地合理,但嗰班防暴係必須要落地獄嘅,我冇辦法去原諒.我理解佢哋嘅同袍文化,防暴打完,當區嗰班全部都要OT,唔通影L晒啲片班防暴會睇咩?咪係分返去當區度睇,所以成個警隊對示威好大怨氣我好理解.
day one我就叫林鄭唔好匿埋防暴盾後面,搵差佬去解決政治問題,等於賠上咗成支警隊,作為你政治防火牆.我都唔知係講年,月定日好,呢場運動告一段落時,我哋點樣去面對呢班差佬?警隊做完唔合法嘅事,有4點鐘大話記招,不停地搬龍門,成個制度係崩壞晒.點樣透過重組令警隊變返一個真正嘅警隊,而唔係呢個政治打手?要思考.
我成日都恥笑差佬「戰術嘅高手,政治嘅白癡」,尤其圍理大,純粹係一條軍事L角度,佈陣係完美.透過中大,知道你哋對大學有情意結,然後請君入甕,突然一大隊防暴警去包圍理大,封到滴水不漏.但佢哋係政治白癡嚟,區議會選舉製造一場政治災難送畀建制派,𠵱家最憎差佬一定係建制派.
你哋頂頭老細係共產黨,共產黨最怕人有組織,最怕人有武器,你有武器有組織,就必須要under佢control.共產黨點樣可以容許你呢班人有善終呢?呢個就係佢哋欠缺嘅一個政治分析,林鄭死梗係一L定嘅,警察死梗都係一L定,呢個係救都救佢唔到.


text:
抗爭運動可以持續動員,和勇合一被視為是關鍵因素,「核爆都唔割」已經不單是口號,但不同立場與位置,面對汽油彈,私了等爭議手法,又如何消化和理解?
昇:其實你哋啲行動,譬如掟汽油彈或者乜都好,有冇咩檢討呢?
C:好少現場做,去到現場個個都驚弓之鳥,檢討好難即場做;至於汽油彈,都始料不及,始終講咗好耐,嗰刻先知原來有比我更癲嘅人.火魔法由魚蛋革命開始,幾時有人話一定要做呢?係7.21後,跟住8月頭終於出現.
昇:我當時喺度,我呢啲老人家以前睇新聞,韓國都係咁掟,其實防暴啲衫有少少防火嘛,警察訓練係有火嘅,成日唔明點解佢哋咁緊張,其實都只係用嚟阻警察前進.
岑:用和理非態度睇,當第一支雞尾酒出現係好驚,心入面有個道德喜馬拉雅山,林鄭係窮兇極惡之首,盧偉聰,鄧炳強係罪魁禍首,佢哋都未被追究,我哋講咩其他追究?但有條底線就係傷人,對人命傷亡我冇辦法接受,無論係示威者定藍絲.呢件事和理非好受折磨,火魔法一開始掟建築物,大家會想像有日掟人,真係去到一段時間,見到永遠掟路障,用火焰牆阻差佬,或者掟佢前面,比較驚心係唔小心燒着記者,呢啲意外令我哋覺得個工具好危險,但後期對勇武前線有信心.但令我哋最辛苦係「叔一燒」,馬鞍山阿叔無論佢做咩都好,個傷害真係好大.
C:好多人對勇武有種幻想,甚至乎我身邊朋友鬧交,會講冇份出去冇得講,但勇武做嘢唔係百分百啱,不割席唔代表我哋唔認錯,不割席唔係話行最前一定大聲啲,機場件事就做得唔係幾好;火魔意義係撤退同裝修,咁耐以嚟就算爭議啲嘅私了,原意係提高佢胡作非為嘅成本,但有啲真係過咗火,有少少暴戾情緒主導.
岑:其實關於裝修我有個意見要改善,就係黨鐵,唔好郁啲殘疾人士升降機同殘疾人士閘口,因為殘疾人士要坐輪椅係要搭港鐵,當佢冇咗個升降機,想遊行都出唔到.
昇:私了嗰度我夠膽講完全知來龍去脈.因為執法不公嘛,我哋自己都試過,北角見住打人,四個人打,只係拉咗頭嗰個.
岑:第二個係荃灣二坡坊,兇手已經俾兄弟綁住咗,嗰陣仲好溫柔綁住冇郁佢,然後第二日睇新聞畀差佬放咗,你會明白嗰份憤怒.
昇:欣喜聽到話機場嗰日唔理想,大家嘅憤怒係明白嘅,但無論點,如果你一拳我一拳真係會打死人,真係用咗私刑打死咗佢,我接受唔到,唔想佢死之餘,都唔想大家做錯事.我哋直播見到速龍打到大家爆晒缸,影住佢唔能夠阻止,但一路講佢真係會放軟手腳,唔只幫示威者,都幫緊警察,希望佢唔好做得咁錯.就算執法不公,私了如果最尾打死人,我勸你不如算數,不公就不公,好過我哋去做錯事.
岑:其實和理非都係情緒主導,舒服啲係大家為裝修私了劃界線,大家真係需要畀個心理出口和理非,嗰種瀕臨崩潰嘅自責,和理非心入面有好大掙扎.
C:即使係勇武,前線,好多都理性,私了係點到即止.有錯就要認,勇武前線唔係大L晒.
陳:講火魔,我反而覺得道德包袱冇咁重,純粹每次見到會覺得其他人會唔會唔接受?驚人接受唔到,會諗點幫佢哋解釋.有時都會落現場,唔夠膽行咁前,但都畀狗追過,見到黑煙心裏面覺得好安全,知係自己地頭,見到白煙會好驚,火魔係有安全感,我都幾肯定唔只我一個咁諗.
C:所以林鄭先係咁講和理非割啦講L咗四,五次.
岑:全民話圍理大嗰陣,我仲要揸住枴杖,周地都係火魔,我見到先知原來係咁樣.爆嘅時候好睇過國慶煙花,知道唔係掟人,我覺得冇嘢,嗰日仲好sweet,有前線走嚟同我講:「跛就咪L走出嚟啦,一陣打到過嚟救唔救你呀?咪以為係岑子杰就冇事,啲差佬癲㗎唔認人!」我覺得汽油彈同前線勇武嘅情緒係一樣,睇落好似好火爆,但裏面係藏有一種無限溫柔,知道其實唔係去攻擊你,而係去保護你.
C:同埋和理非應該擔心係以暴易暴,兩邊都升級,控制唔到啫.
岑:其實只係驚人受傷,純粹係驚人受傷,即係如果大家可以提升到一個時候,雙方嗰個受傷都係冇乜嚴重時,隨便啦.同埋好唔想前線被拉,因為好驚,見到個刑罰真係太重.


text:
富翁V有私人銀行家(privatebanker)幫手,日日報價,近幾個月猛咁收高息.佢以前做金融出身,對認沽,認購等期權工具,非常熟悉,私人銀行家唔敢向佢吹牛.呢日富翁V向左丁山講:「嗱,我逼上梁山,唔敢買美股,亦唔敢買港股,因為驚住反彈過急,位高勢危,於是買外幣存款收三四厘息,但三四厘都係低啫,於是首先存入英鎊收息,然後同時sellcall又sellput(sellcall即沽售認購期權,睇跌就sellcall;sellput即沽售認沽期權,睇升就sellput.)外滙價,利息,期權價,間間銀行都唔同,我嗰間就往來好耐,費事我周圍格價咯.上個月就咁樣收高息,以年率計,高達二十厘.」
熟行情就夠膽做啫,冇私人銀行家報價,資訊唔多靈通,未必容易賺錢,總之只要係賺咗第一個一千萬之後,就比較容易賺高息,錢賺錢,我哋冇得恨,只能夠眼光光.不過好多銀行嘅理財戶口都搶生意,有錢師奶就係最佳客戶,現在銀行靠貸款息差賺錢,蛇都死啦,邊度會有growth,根本就係一間金融產品零售市場,所以財資部(treasury)嘅產品設計,風險控制人員比較吃香.富翁V非一般師奶,適逢美元呈大弱勢,存外幣兼sellput,食正大浪,故此佢對股市大升,毫無興趣.


text:
中原東涌分行嘅梁善球,攞到03年最多單數獎,一年促成一百一十三宗成交,平均三日就做成一宗,但都係細價樓嚟.
佢噚日暢談心得時,聽落真係「有血有淚」.佢話第一宗成交因有同行爭奪,最後搞到冇佣收;雖然買家有介紹客人畀佢,做成咗只係收到四成佣,好過冇.跟住個客又介紹朋友畀佢,睇樓時買家個LV袋爛咗,又主動賠番畀佢.最後呢班手袋黨再介紹兩名租客畀佢.梁善球回首呢啲經歷,覺得好「屈辱」.事後董事總經理黃偉雄就勉勵佢話,呢啲可鍛煉佢嘅「量度」,係邁向成功其中一步.
佢上司助理區經林少禮話,梁善球搵錢心態好強,又勤力,有時假都唔放.梁善球促成嘅交易,一手買賣佔六成,主要係東涌東堤,海堤同藍天海岸一手單位;舊年十二月重做到四五單一手,營業額有成二十萬.
舖位買家定金一擲百二萬
市況好轉,不時傳出業主賠定再賣嘅消息,買家唔想遇到呢啲情況,梗係要諗辦法保障自己啦!啱啱以一千二百萬賣出嘅長沙灣柏裕工業中心地舖,買家豪氣落定一百二十萬,難怪簽約前再有買家出價一千二百五十萬洽購,業主仍堅守承諾,賣畀佢.
據梁志輝話一般情況下,買家第一次落定都只係幾萬蚊,但呢名買家就畀一成,擺明志在必得.
個地舖四千三百呎,連一個貨櫃車位,兩個貨車位.


text:
抑鬱症係一種病,並唔係一個人有幾頑強幾堅毅,便可以豁免.正如94年港姐季軍李綺虹,性格鬼妹仔,又參加過三項鐵人比賽,佢都未能倖免,經歷人生嘅低潮,患上抑鬱症.
今年47歲嘅李綺虹,出道以來都順風順水,有一個好好嘅男朋友,可謂愛情,事業兩得意,但講起佢嘅童年,原來都有一個故事.幾年前,佢接受傳媒專訪時曾透露,6歲就同家人移民加拿大
12e8
但係爸爸媽媽忙住工作,所以佢好細個已經學會自己照顧自己, 直到佢十幾歲,媽媽患上精神病,佢就開始要分擔照顧家人嘅責任,所以佢形容自己從來都唔係溫室嘅小花.
李綺虹喺專訪到仲講到自己仲遺傳咗媽媽嘅抑鬱症,02年仲試過病發㖭!專訪中,李綺虹話98年,香港電影市道低潮,開始冇乜人搵佢拍戲,所以佢開始好驚,因為當時佢喺加拿大間屋起緊,錢銀上好大壓力,99年佢就返咗大陸拍劇,第一套劇就係拍住林志穎同蘇有朋嘅《絕代雙驕》,嗰時真係好紅,大陸同台灣都好多人識佢.李綺虹話,到01年,香港就完全冇工開,覺得冇謂喺香港租屋,就決定返加拿大.點知返到加拿大就發生巨變,患上抑鬱症.
當時佢返到加拿大,覺得自己好冇用,無緣無故咁起身後,唔停咁喊,又試過揸車時好想衝落天橋,仲有佢講過拍攝電影時,亦因為一啲劇情而影響情緒.佢話記得有一場戲,講佢要自殺,拍咗一個下晝,徘徊喺抑鬱嘅情緒,拍完返到酒店,好在當時有老公Corey陪住.另一次就係拍《顧城別戀》,佢飾演顧城嘅老婆,俾顧城殺死,李綺虹覺得真係唔再值得接呢啲悲劇,因為佢覺得唔值得為工作而影響情緒.至於佢嘅抑鬱症,李綺虹就話好彩有睇醫生,食藥後已經痊癒.佢仲話04年囝囝出世後,做咗媽媽,寶貝仔就係佢最好嘅藥.


text:
係人都知熱刺同阿仙奴係世仇,所以熱刺今日主場對曼聯大可放水,等「兵工廠」爭標路更難行.但最弊熱刺領隊荷杜進軍歐洲希望尚存,到最後大輸家隨時係熱刺自己.
直到本輪英超聯展開前為止,熱刺只係相差第六位嘅愛華頓六分,以及第七位嘅布力般三分.而愛華頓之後重要對曼聯,熱刺亦有主場對布力般未打,照計熱刺會喺餘下賽事搏盡,來個「絕地反擊」.
若果熱刺今日真係成功搶到分,阿仙奴爭標路就會扭轉劣勢,難怪領隊雲格喺周中預備組對熱刺時,都走過去叫佢徒弟荷杜加油,幫手砌低曼聯啦!不過,我求大俠擔心熱刺之後兩場比賽無以為繼,到最後都係無得踢歐洲賽,又要睇住死敵捧盃,成為大輸家咋!
西班牙報有碧咸堅料
呢期球壇hottalk非碧咸可能轉會皇馬莫屬,西班牙嘅《阿斯報》,《馬卡報》講到似層層,睇怕呢單傳聞有排講.印象中,每次西班牙報章推波助瀾,噏得出最後都成事.好似當年安歷卡,費高同埋朗拿度去皇馬前都係咁.即管放長雙眼睇吓今次係咪一樣.
派路咪信晒實驗室
AC米蘭中場派路嘅膝傷無預期咁嚴重.佢堅持話響AC隊醫同埋實驗室幫助下,應該可以響收「咧」前復出.佢就講到個實驗室鬼咁好,不過我求大俠覺得,如果個實驗室真係咁掂,今季都唔會有咁多AC球員受傷.派路仔都係要靠自己意志好啲.
唐加士打老闆破落場紀錄
英格蘭非聯賽球隊唐加士打個老闆賴恩真搞嘢,佢響噚日對赫里福德聯嘅比賽充後備,若能上陣,將以五十二歲零十一個月嘅高齡,成為英球壇歷來年紀最大球員.呢場波輸贏都唔會影響隊波踢附加賽爭升班嘅資格,人老心不老,我求大俠服咗佢.
一剔牌揀拜恩或占士
篤定喺今年NBA新秀狀元嘅勒邦占士,噚日宣布直接入NBA.不過就打死都唔肯講會簽邊間波鞋公司.其實佢十成九會過檔一剔牌啦!但一剔牌最近又斟緊高比仔,手掌又係肉,手背又係肉,呢次真喺唔知一剔牌點揀囉!
NBA球證亂吹犯眾憎
前日湖人主場對木狼場波,球證嘅執法惡評如潮.好似完場前吹薩比亞侵犯高比仔,俾湖人有機扳平,同埋加尼特喺加時冇耐就俾吹六犯離場,擺明偏幫湖人.噚日唔單止兩隊嘅球員一齊炮轟球證執法無能,就連NBA大老細史坦都罕有咁話球證吹得唔掂,球證應該好好檢討吓,唔好再喺啲咁重要嘅比賽亂吹一通累死人!


text:
馮仁昭見咁多圈中是非之中,郭羨妮同馬浚偉有冇拍過拖呢單嘢,都算係婆乸兼長氣,講極都唔完.前晚郭羨妮同真命天子溫兆倫喺君悅食飯,今次係佢哋傳情變後首次露面,見佢哋十指緊扣,不知幾恩愛,一方面用行動闢謠,另一方面又可向馬仔示威.不過一提到馬仔,郭羨妮即時封口話:「都過咗去,我唔想再講.」
衣着老套
問溫兆倫有報道指佢喺化妝間向工作人員力數馬仔,溫兆倫前晚就話:「sorry,我今晚嚟食飯咋.」馮仁昭記得郭羨妮同溫兆倫未拍拖前,曾傳過不和,話女方笑溫兆倫老套.前晚溫兆倫着住條高腰牛仔褲,摺幾摺褲腳配對黑皮鞋,恤衫重要攝埋入褲頭,認真慘不忍睹!睇嚟郭羨妮嘅品味重未薰陶到男友.
另外,陳淑蘭噚日同曾國銘喺金鐘出席蘇富比拍賣時,蘭子就力撐馬仔為人,佢話馬仔係祁文傑好友,平時都冇乜喺佢面前講是非.
張慧儀念經祈福
張慧儀噚日喺紅磡出席「金觀音平安祈福大會」,張慧儀話自己信奉觀音多年,最近肺炎肆虐,佢都有念經祈福,佢話:「我希望疫情可以盡快受控制,我以前喺馬拉都有念經嘅習慣,𠵱家做嘢忙,但得閒都會喺屋企念經,我同屋企人都唔食牛肉,男友嘅飲食習慣唔同,但佢都食少咗牛肉.」張慧儀又話非典型肺炎對佢同男友嘅婚事冇影響,不過佢哋會一切從簡,唔會鋪張.
阿叻砌低東華總理
噚日一班無綫藝員李克勤,洪天明,陳百祥同錢嘉樂等,去到九龍仔公園運動場同東華三院總理舉行一場足球友誼賽,而港姐左慧琪都有出席,結果TVB隊大勝七比一.不過比賽期間,東華總理隊其中一個隊員撞到克勤,事後克勤都好大方話碰撞成日都會有,兩隊隊員都搭晒膊頭影大合照.
西城秀樹日本悼張國榮
張國榮過咗身都有一排,但各地嘅追悼活動就冇停止過,前晚日本新宿就齊集八百個張國榮嘅fans,一齊唱《風繼續吹》等歌曲同獻花,唔少日本fans到𠵱家仍然喊到收唔到聲.
而西城秀樹,谷村新司同陳美齡都有到場,西城秀樹話印象中張國榮嘅性格好樂觀,所以佢到𠵱家仍然唔相信張國榮會自殺咁話.
陳浩民返港同阿佘拍拖
佘詩曼日前喺雜誌訪問中,承認陳浩民係佢半個男朋友,不過大家重係喺了解嘅階段.陳浩民𠵱家身在台灣,宣傳緊同阿佘合演嘅劇集《乾隆王下江南》,陳浩民噚日喺電話裏面,一聽到阿佘認佢做半個男朋友,即時開心到哈哈大笑,佢話:「有個靚女叫我做男朋友,我唔知幾咁開心,可惜我哋太少見面,希望我七月返嚟時,可以同佢好好發展.」


text:
轆Book:全天候騎長派
喺香港揸電單車都幾慘,冬冷夏熱兼大塵,想着件有番少少Protect嘅型仔正統戰衣,只怕未受讚賞已焗出一身熱痱.RSTaichi打正歐美Style同規格,加上日系貼身設計,全保護兼具大量透風位,騎住愛驅揸完大長途,底衫都唔再扭得出水.
記者:徐影龍
攝影:譚盈傑
Model:[email protected]
由《阿郎的故事》一件頭式戰衣,到賣樣玩Fashion嘅輕便風褸,各有賣點亦自有捧場客,但講到最多人Buy嘅,始終係介乎兩者之間嘅半截皮褸為主.就好似RSTaichi呢件RSJ818咁,FullGear上身全保護架生,膊頭,手踭,背部等重要位落晒CE國際認可護具,安全性十足之餘,裁縫位將腰,胸同手位收得好靚,着咗唔怕變成大灰熊,而且店主阿聰揀嘅呢件黑襯灰款式,有股神秘慓悍魅力,襯番條緊身皮褲已夠型爆全場.
RSJ818唔只得個樣,㗎仔體貼性格仲出晒嚟,半皮半通風位設計,冬天幫你擋風保暖,夏天亦可讓身軀透透氣,附設可拆式汗衫,簡簡單單密密清洗都得.我最Buy佢背後一條白色反光橫間,後車頭燈一照,老遠都望到,做黑夜之神都唔怕其他車睇唔到咁危險,夠體貼喇啩.台灣網上優惠價要成四千港元,港騎士慳好多,街價只賣$2,750,仲可以即場試啱先畀錢.
講落場砌車既正統戰衣,點可以少連身戰衣嗰份?不過真正鬥車時速度極高,安全性絕對要擺喺第一位,所以RSTaichi另一款NXL205,採用大量堅韌牛皮之餘,仲加有KEVLAR出品嘅防彈物料,唔係驚你中槍,正確嚟講,呢隻料屬伸縮透氣纖維布料,具有耐熱,防磨及高度透氣三大優點,全身包到冚,當然唔少得CE護具,全身膊頭,手踭位外,仲有膝蓋同特別保護頸椎位背枕,呢個背枕採用強化泡棉,唔單止Cover到你頸椎位置,夠晒保護周到.據網上用家意見,揸住架啡呤車,烏低身,居然仲有擾流作用,即係可以行得再快啲,厲害.
一般連身賽車衫,差唔多索價近1萬先叫見得吓人,NXL205屬入門級別,抵玩價7千蚊有找,可惜唔可以當Fashion咁着出街.
■連身賽車皮衣(NXL205)/$6,980
碳纖賽車手套(NXT047)/$1,280
意大利Gaerne高筒靴/$1,280
我唔識揸兩個轆,更唔會落場砌車,但對Yoshimura呢件08限量版都情有獨鍾.雖然Yoshimura做開專業氣喉,出限量車衫只為踩界撈多瓣,同萬寶路出爬山靴一樣.咪以為兼嚟做會好求其,事實上佢嘅物料仍以通爽為主,香港地凍極有個譜,所以一年四季都啱着.
影完對上兩件玩安全嘅戰衣後,呢件風褸畀我嘅感覺係輕到好似無重量,尤其Model更如釋重負,身輕如燕扎扎跳,女人Shopping癮仲即時發作,霸住全身鏡左擰右擰,證明呢件08限量版真係可當靚衫咁着出街.
講開限量版,阿聰話全球只得五百件,佢間舖今年已賣咗二十幾件,家陣得番幾件剩咋.
唔計單純買件Fashion衫,若真係想買有多啲保護性嘅車衫,首要條件係要夠貼身,否則幾個較易出事嘅位,如手踭,菠蘿蓋等護具走位,就會失去保護作用,所以親身試吓就最實際.入到舖頭,就算試衫換衫幾麻煩都好,都唔使怕唔好意思,因為性命攸關嘛.
另一樣要注意係唔好一味貪平,貴啲都要揀牛皮物料,始終夠韌又襟磨,唔似羊皮或其他仿皮製品,跌落地一磨就散,點保護到你?
查詢:亞林電單車(23850181)
地址:旺角白布街16號地下
網址: http://www.ahlam.com.hk


text:
潮上身
「呢個袋係上年產品,香港只得一兩個,呢個袋係同款圖案中最大size嘅,好啱我用.我平時需要袋好多嘢,特別之處係大袋附送埋證件袋,方便我出埠工作時用,非常細心,最重要係質料耐用.平時好少見到以小丑作圖案嘅產品,小丑代表開心,而且出嚟嘅效果又唔係太花,隨袋仲附送埋小丑鎖匙扣㖭.」
「隻錶係Armani嘅RED系列最新出嘅,係Armani送畀我,最特別嘅地方係隻錶有RED嘅標記,你買咗隻錶之後,Armani會將四成嘅利潤捐畀GlobalFund,資助非洲愛滋病計劃,主要嘅救助對象係女性同兒童.隻錶有黑色同紅色,又夠大隻,好容易襯衫.」
「我呢排一定係揀leggings啦,唔知睇乜嘢書睇到嘅,話今年好興呢樣嘢,着條三個骨嘅褲,再襯對leggings,所以我都買咗好多唔同花紋.我買咗唔同顏色嘅,有金,銀,銅色,又有圓點,格仔,斜紋等等.呢一條淨色就係上網買嘅,佢仲係閃面,都幾特別㗎!」
「呢款Chanel星星系列全部人手造,每條都有唔同,粒星星做得唔係好對稱,但我就覺得好特別.至於隻戒指係媽咪送畀我,有兩粒星星,正好代表一個係我,一個係媽咪,不過我哥哥見到又話要夾錢送畀我,等我都唔知兩粒星星代表母女好,定係兄妹好.」
採訪,攝影:王連連,駱華齡,馬建華,張俊銘


text:
呢個星期吃午飯,碰到幾位朋友都係講孫仔孫女,女兒阿仔嘅升學問題,由讀幼稚園至升大學都有,香港人茶餘飯後嘅話題,肯定係教育無疑.程介明教授曾在佢嘅專欄引述一位芬蘭教育專家講:「每次出外訪問,我都聽到家長抱怨本土教育如何不濟,教育失敗,只有芬蘭例外!」香港當然唔係芬蘭,我地香港人鬧本地教育制度更加犀利啦.
人人鬧本地教育,DSE唔好,中小學功課多,中文係死亡科目,學生受壓力太大,總之樣樣唔啱.點樣好呢?送子女去英國讀寄宿學校啦,如果身家大把,交學費雜費唔駛考慮嘅話!哈,世界好奇,工程師Y嘅仔讀緊英基小學,個仔唔知點解咁叻,考到入哈羅,唔係屯門嗰間噃,而係英國嗰間,左丁山戥佢高興,猛咁祝賀佢,但佢又老實得緊要:「計過條數,每年阿仔要起碼五六十萬元,唔係一個小數目.」哦,專業人士唔係大富豪,呢條數真係要計清楚.但住在深水灣嘅一位富豪級老友,好想個女兒入英國哈羅,偏偏只能買debenture,入到屯門哈羅,有啲唔忿氣.
入到英國哈羅有乜好,咪係有八九成機會入到牛劍囉,牛劍名氣大,讀乜系出到嚟,都容易搵到工,之後一世人可以話自己係牛劍校友,零舍威過人.年輕英俊大律師R就同左丁山呻:「我當年有機會入牛津讀閒科,但自己係要讀法律,於是入咗另外一間大學,依家成為大律師嘞,見過十幾年世面,先知道自己幾笨,在社會做事,掛住個名校招牌係零舍掂啲嘅!」
普通人無謂諗哈羅牛劍嘞,營銷Y就好恨個仔入到軒尼詩道官立,讀官立小學做乜鬼?營銷Y話:「港島東人人都知,入咗軒尼詩道官立小學讀書成績好嘅話,有好大機會入皇仁,皇仁學生有九成機會入港大中大,你話幾妥呢?」
呢條數左丁山又唔識計噃,只知道沙田嘅Shatin College係IB狀元製造廠,考IB成績驕人,入英美名牌大學算容易.但大狀R做過調查研究,佢話英基學校學生英文好掂,但多數對中文無興趣,本地人唔識中文或者中文弱,今時今日搵工冇競爭性.哎,咁就要中英並重,入讀香港式直資學校啦!大狀R媽咪識得一間直資名校校長,姑且一問,校長對佢講:「我哋係幾十年老友,你千祈唔好好似我哋嘅校董會成員咁,猛咁畀壓力我,叫你個孫仔參加入學試啦,二三千人考百零個位啫.R媽聽完,唔敢再打電話畀校長,點知營銷Y又有嘢講:「唔怕,咪去考囉,鄰居個女就係考到呢間直資名校呀,佢開心到死,但又要準備一筆錢畀個女讀校外雞精班嘞,否則一定追唔上!」左丁山聽到都暈暈哋,沙田陳太來問孫女讀小學意見,即刻叫佢:「參加分區校網派位算嘞,命運由電腦決定.」


text:
呢個星期吃午飯,碰到幾位朋友都係講孫仔孫女,女兒阿仔嘅升學問題,由讀幼稚園至升大學都有,香港人茶餘飯後嘅話題,肯定係教育無疑.程介明教授曾在佢嘅專欄引述一位芬蘭教育專家講:「每次出外訪問,我都聽到家長抱怨本土教育如何不濟,教育失敗,只有芬蘭例外!」香港當然唔係芬蘭,我地香港人鬧本地教育制度更加犀利啦.
人人鬧本地教育,DSE唔好,中小學功課多,中文係死亡科目,學生受壓力太大,總之樣樣唔啱.點樣好呢?送子女去英國讀寄宿學校啦,如果身家大把,交學費雜費唔駛考慮嘅話!哈,世界好奇,工程師Y嘅仔讀緊英基小學,個仔唔知點解咁叻,考到入哈羅,唔係屯門嗰間噃,而係英國嗰間,左丁山戥佢高興,猛咁祝賀佢,但佢又老實得緊要:「計過條數,每年阿仔要起碼五六十萬元,唔係一個小數目.」哦,專業人士唔係大富豪,呢條數真係要計清楚.但住在深水灣嘅一位富豪級老友,好想個女兒入英國哈羅,偏偏只能買debenture,入到屯門哈羅,有啲唔忿氣.
入到英國哈羅有乜好,咪係有八九成機會入到牛劍囉,牛劍名氣大,讀乜系出到嚟,都容易搵到工,之後一世人可以話自己係牛劍校友,零舍威過人.年輕英俊大律師R就同左丁山呻:「我當年有機會入牛津讀閒科,但自己係要讀法律,於是入咗另外一間大學,依家成為大律師嘞,見過十幾年世面,先知道自己幾笨,在社會做事,掛住個名校招牌係零舍掂啲嘅!」
普通人無謂諗哈勞牛劍嘞,營銷Y就好恨個仔入到軒尼詩道官立,讀官立小學做乜鬼?營銷Y話:「港島東人人都知,入咗軒尼詩道官立小學讀書成績好嘅話,有好大機會入皇仁,皇仁學生有九成機會入港大中大,你話幾妥呢?」
呢條數左丁山又唔識計噃,只知道沙田嘅Shatin College係IB狀元製造廠,考IB成績驕人,入英美名牌大學算容易.但大狀R做過調查研究,佢話英基學校學生英文好掂,但多數對中文無興趣,本地人唔識中文或者中文弱,今時今日搵工冇競爭性.哎,咁就要中英並重,入讀香港式直資學校啦!大狀R媽咪識得一間直資名校校長,姑且一問,校長對佢講:「我哋係幾十年老友,你千祈唔好好似我哋嘅校董會成員咁,猛咁畀壓力我,叫你個孫仔參加入學試啦,二三千人考百零個位啫.R媽聽完,唔敢再打電話畀校長,點知營銷Y又有嘢講:「唔怕,咪去考囉,鄰居個女就係考到呢間直資名校呀,佢開心到死,但又要準備一筆錢畀個女讀校外雞精班嘞,否則一定追唔上!」左丁山聽到都暈暈哋,沙田陳太來問孫女讀小學意見,即刻叫佢:「參加分區校網派位算嘞,命運由電腦決定.」


text:
將軍澳中心噚晚內購,全城矚目,各大代理行都派駐重兵,美聯後勤部門,包括企業傳訊部,法律部,研究部等,都派人到場支援,由於受條例所限,都係精神上支持為主,順便考察吓,一啲涉及同代理無關嘅嘢,就可以幫吓手.不過,原來美聯後勤員工有啲都有代理牌,可以隨時落場客串.
滬光明城市背景勁
內地企業萬泰集團位於上海嘅豪宅物業,上海光明城市,即將來港展銷,該公司多名高層要員更親身來港,明日為樓盤做推介,同埋講吓未來動向.上海光明城市曾獲2002年上海建設獎,全國人居科技進步金獎,上海優秀房型獎,同上海住宅科技獎.大家可能對佢嘅背景唔係好熟悉,唔知佢有幾大.不過,若果話畀你知,佢持有本港新萬泰控股(433),明珠興業(988),同埋內地上市公司松遼控股(600715),睇法會唔會有改觀呢?
利記積極開舖
近一年發展商除咗用獎金,鼓勵代理努力搵客之外,好鍾意搞吓頒獎禮,嘉華地產嘅九龍塘嘉豪軒,就啱啱頒咗張獎狀畀利嘉閣地產,表揚佢成績好.利記近期積極開新舖,今日就會響藍田滙景廣場開分行,呢間分行響中記對面,上手係時裝店.
一手盤已成為代理嘅主要收入來源,所以代理都搏命搶奪市場佔有率,聽講中原地產做北角縉景臺,攞到差唔多七八成佔有率,所以副營業董事何偉強,同營業董事唐秉正,今晚響灣仔會展嘅「天上人間」舉行祝捷會,實行請同事食餐勁.
蘭西


text:
正宗四川料
四川食肆大家都唔難搵到,但要搵專營四川食品嘅雜貨店,香港則少之又少.如果大家有興趣買正宗四川食品,小記都有門路,由四川大廚邵德龍介紹下,搵到呢間唔太起眼嘅四川辦館,位於荃灣區,主要做批發,而且位於工業中心內,唔係熟客仔真係未必搵到.負責人Carman話都會做零售,買多與少悉隨尊便.另外,想試吓正宗四川火鍋,可以喺裏面搵齊用料㗎!
記者:陳冰麗
攝影:關文慧
四川名牌醬料
老干媽喺四川係一個出名嘅品牌,超過十年歷史.豆豉醬最適合素食者,用料有大豆,辣椒,花椒等,味香帶少辣,可以用作炒菜,撈麵,做火鍋等.而牛肉椒則同樣帶辣,有牛肉,芝麻及花生,食落零舍香.至於豆豉魚則有豆豉同鯪魚,佢比起超市搵到嘅豆豉鯪魚香同實.
辣味精選
講到四川食品又點少得辣椒粉,左方嘅係泡辣椒,以比較大隻嘅海椒加辣油浸製而成,中辣,多數用嚟配以鹹酸菜滾魚湯,喺食慾不振時最啱飲.至於中間嘅辣椒粉係用咗指天椒所磨成,係最辣嘅一種,嗜辣嘅話不妨以粉麵拌食.不過唔食得辣則最好揀右面嘅碎辣椒粉,辣味最輕.
香辣食油
由花椒粉做成嘅花椒油,麻麻辣辣,方便在於可以即開即用,可以用作蘸肉食,除咗細樽裝,亦有大支裝2500克供選擇,售$65.四川除咗盛產辣椒,原來芝麻亦好受歡迎,出產嘅芝麻油零舍香,大家可要試試.
麻辣火鍋材料
正宗四川麻辣火鍋係辣而帶麻,當中材料必須有齊(由左至右)子彈椒,紅油,花椒,麻辣湯膽及貴州椒,有齊以上各料後就可以加入上湯一齊滾至出味,做其麻辣火鍋.四川麻辣火鍋最大特色係食完個口腔會feel到麻麻辣辣而唔似得食辣椒喺喉嚨辣到咳,主要就係加咗香而帶辣嘅花椒啦!
不過如果嫌要加咁多料麻煩,呢度亦有現成一包一包嘅火鍋湯料,都好方便㗎!
店名:四川辦館
地址:荃灣德士古道168號德豐工業中心1座812室
電話:27703210
辦公時間:星期一至六 9am-6pm


text:
滿城皆說減薪,究竟政府如何減,幾時減,大家木宰羊.總之如果係政府或公營機構嘅合約員工,碰啱今個月或下個月合約期滿而又會續約嘅,會非常惆悵.一位朋友嘅朋友在公營機構打工,表現極其良好,上司賞識,正預備續約,點知一聲令下,加薪一定無望,減薪大有可能,因為佢上司都唔知點樣處理,惟有靜候上頭發落.
照理減薪一刀切,最傷,最影響全力工作,力求表現嘅好員工,但又係最容易執行嘅辦法,啲懶鬼人力資源經理最高興.假如呢次松哥減薪係一刀切,唔係某些懶人減多啲,某些好人可以加少少嘅話,以後一定係營造一種做又三十六,唔做又三十六嘅文化,拉低生產力.
中環街頭碰到K老闆,講起減薪,K老闆話:「唏,有乜稀奇,嚟我處見工做MarketingDirector嘅人,好多收開七萬至八萬銀一個月,我問佢哋要求多少人工,個個自動減薪,一啲話兩三萬肯制,一啲話要四,五萬;老實講,減到兩三萬嗰啲,我驚佢有問題,所以我請咗自動減薪五十巴仙嗰位,畀番四萬銀一個月,你話我有冇良心?」有之至,肯用四萬銀一個月請人,今時今日梗係有良心啦,啲公僕如果嫌人工低,大可辭工投身私人機構,睇吓點?
所謂打擊士氣喎,做番《獅子山下》高魯泉時代嘅角色,就最有士氣.


text:
我求大俠一向都好欣賞拉素嘅意大利國腳尼斯達,佢被譽為世界最佳後衞之一,踢法瀟灑到暈,不過前晚睇到佢對羅馬嗰場意甲聯嘅,就認真眼冤,拉素所失五球之中,有三球都係輸佢,難怪佢喺賽後要立即向球迷公開道歉.
究竟點解尼斯達表現咁差呢?我求大俠就聽到幾個唔同嘅版本,不過始終都係多得曼聯領隊費格遜.話說「老費」諗住季尾以二千五百萬鎊買尼斯達,所以專程到羅馬捧佢場,喺咁大壓力下,結果搞到尼斯達腳仔軟;亦有人話尼斯達見到拉素隊友史譚當日喺曼聯嘅悲慘遭遇,根本唔想加盟「紅魔鬼」,所以咪特登踢得咁差囉!
賽事密簡尼厭戰
𠵱家不時有人話足球比賽太密,直播嘅賽事太多,搞到球迷睇到好膩;原來唔止係球迷,連球員都睇到厭.好似拜仁龍門簡尼咁,雖然佢哋要喺聽日嘅歐冠盃大戰曼聯,不過佢就話連紅魔嘅錄影帶未睇過,佢話:「𠵱家啲賽事實在太多嘞,就連睇敵對球隊嘅戰術錄影帶,我都頂唔順!」
范將軍打司機失身分
國足隊隊長范志毅喺球場上係英雄,不過喺球場外就做咗狗熊.據講中遠對申花場甲A開鑼戰後,佢揸車送嚟捧場嘅蘇格蘭鄧地職員返酒店時,喺周家嘴路口有架車突然cut線,范大將軍及時煞車,先至冇釀成交通意外.不過佢就好㷫,落車同嗰架車嘅司機理論,其間重有人旭埋手㖭,搞到個司機報警同埋去醫院驗傷,件事可能重有下文.其實件事細微細眼,但范大將軍都冇理由郁手咁有失身分.
吹拉登殺施文離譜啲
我求大俠係傳媒界人,但有時行家嘅報道又真係幾吹水.噚日就有報道話狂人拉登喺九八世界盃英格蘭對突尼西亞嘅分組賽,曾想用手槍同埋手榴彈殺死英格蘭領隊荷杜,同埋球星碧咸,奧雲,舒利亞.報道重話拉登雖然係阿仙奴球迷,不過為咗「理想」都要「大義滅親」,連阿仙奴龍門施文都要殺埋!咁嘅報道,你話吹水唔吹水喇?唔通拉登會出嚟否認咩!
禾達史密夫偷換概念
愛華頓喺禮拜日場足總盃半準決賽俾米杜士堡炒咗三蛋出局後,領隊禾達史密夫就話要叠埋心水護級,重叫球會揼水買球員.禾達史密夫咁講好似好有道理,但係人都知愛華頓財政好唔掂,身為領隊嘅禾達史密夫冇理由唔知,佢咁講唔通係驚自己領導無方,想轉移球迷嘅視線?


text:
陳可辛執導嘅歌舞片《PerhapsLove》出年一月就會開鏡,演員已肯定有金城武,張學友同周迅,聽講部戲嘅故事會講有位內地女子為咗成名,不惜同內地一位有影響力嘅名導演發生關係,個女仔及後終於成名,但為咗進一步蜚聲國際,佢就繼續憑美色去搭上可以幫助佢事業發展嘅男人,最後佢當然能夠達到目的喇,重成為咗一位超級巨星㖭.
體驗艱苦
呢個角色𠵱家搵咗周迅做,而學友同金城武喺入面會同佢有感情線,戲入面當然亦會有唔少歌舞場面.馮仁昭覺得呢個角色搵內地嘅百花獎影后周迅總係差啲,如果由章子怡做,可能會更有戲味.事關章子怡都係從一個普通嘅內地女演員,到𠵱家好辛苦咁喺國際上捱出知名度,佢應該更加體會到戲裏面角色嗰種艱苦嘅歷程,由佢演番呢個角色,可能會重有神髓呢!
林振強特輯無綫聽晚播
自從林振強喺上年十一月去世之後,香港就少咗個著名填詞人,無綫由聽晚凌晨十二時二十分開始一連五晚,將會推出林振強嘅紀念特輯《愛你多一些》,由前港台DJ陳永業主持,重邀請咗AndersNelson,陳潔靈同向雪懷講吓林振強生前軼事.
陳沛嘉甜言蜜語唔啱使
模特兒陳沛嘉(Balia)噚日喺西灣河行騷,重即場示範跳社交舞㖭.一向鍾意將感情事攞出嚟講嘅陳沛嘉,揚言聖誕有大量男士想同佢約會,佢話:「其中一個重sent咗五十個SMS約我,不過我已經推咗佢,因為呢啲甜言蜜語唔係好實際.」唔知陳沛嘉係咪喺度暗示送禮物最實際呢?
元斌機場握手冧Fans
韓國紅星元斌前日旋風式嚟咗香港出席化妝品宣傳活動,做完嘢之後,佢就去遊船河,欣賞吓維港景色同食晚飯,之後佢差唔多成十一點幾先去到機場搭飛機返韓國,機場有大約六至七十名影迷嚟送機,元斌都好識做,佢同班歌迷握手話別,令班迷開心到暈,之不過佢喺機場擾攘咗咁耐,搞到機場管理局嘅職員都要周圍搵佢去入閘.
譚詠麟睇好房祖名攞獎
譚詠麟噚日去到烏溪沙出席明星足球隊嘅賽事,阿倫話聖誕節會去外地滑雪,不過佢都會趕返嚟出席頒獎禮,支持吓一班新人.今年眾多新人之中,阿倫就睇好組合PingPung同埋房祖名,重覺得佢哋會有獎攞,但係阿倫死都唔肯講話睇好邊個女歌手,因為佢話怕啲女仔小器喎.


text:
(八方相當年)九西建制新星梁文廣 梁美芬係佢紅娘
梁美芬九西八方相當年梁文廣
政府啱啱公佈咗九龍西補選喺11.25舉行,民主派嘅代表呼之欲出,劉小麗唔得就李卓人替補上陣.建制派呢?至今竟然仲未定人選,盛傳食衞局前局長高永文係首選,若然佢唔肯,就由經民聯深水埗區議員梁文廣(Scott)上陣.雖然梁文廣知名度唔算高,但後台都算強,現為西九新動力成員,而建制九西阿姐之一嘅梁美芬,仲係佢紅娘嚟㗎喎.
84年出生嘅Scott,同九西都幾有淵源,細個住喺旺角嘅板間房,經常同細妹去界限街公園玩,幼稚園則喺而家嘅始創中心對面,最記得區內有間鋪頭嘅椰子汁好鬼得.由於勁貪玩,喺聖芳濟書院讀書時都參加唔少課外活動,最鍾意去附近嘅球場踢波,成績呢...真係唔多好,初中仲試過留班,「我媽媽好嚴,知道我要留班,罰我要嘁階磗罰企,我咁活躍但係唔准郁,好辛苦㗎」.
唔經歷挫折未必會成長,Scott知衰後開始發奮圖強,放學後一定會溫書,盡力喺差嘅科目追落後,仲攞過當時有團體舉辦嘅油尖旺最佳進步獎,高中就去咗天主教新民書院,先後喺浸大完成中國商業副學士課程同公開大學獲中國商業工商管理學士學位.佢話自細冇乜志願,但對時事及社會事務都感興趣,大專時參加過國事學會同學生會,03年嗰屆區議會選舉,佢喺民協做實習,幫過當時嘅民協油尖旺區議員許德亮,自此同政治結下不解緣,畢業後想做議員助理,send過唔少cv畀區議員,最終竟然係深水埗前區議會主席,委任議員陳東請咗佢.
獲得區內德高望重嘅東叔賞識,仕途果然唔同啲,佢憶述當年獲支持喺富昌邨開拓地區服務,2011年區選一擊即中贏埋民協對手,而當時備戰2012年立會嘅梁美芬想搵後生仔排佢條隊,Scott點頭後入埋西九新動力排喺名單第四位,估唔到事隔6年就有機會擔大旗.Scott大讚梁美芬好nice,同後生仔打成一片,而佢識到太太亦要多得梁美芬,「我太太係芬姐當時嘅統籌主任,嗰時我成日趁lunch time搭巴士去搵佢撐枱腳,所以芬姐係我紅娘.」


text:
《幪面超人OOO》新作溝亂種
睇個Look唔難估佢係以獅子嘅鬆毛作為攻擊武器,兼備老虎巨爪以及獵豹嘅速度,三個字「快狠準」!
以鍬形蟲頭上嘅角,以及螳螂臂上嘅鐮刀作為攻擊武器,當然唔少得蝗蟲必備嘅招牌式飛踢!
《幪面》系列都出過唔少遊戲,但幾乎清一色都係格鬥,若然想玩最傳統嗰隻「邊行邊打」,今次終於有機會喇!
新作《幪面超人ClimaxHeroesOOO》特別加入「諸神黃昏模式」,簡單啲講,即係玩番最新一輯電視劇集嘅內容;故事係點樣開始?唔重要!最過癮係以任務形式來進行,畫面側邊提供晒地圖位置,只要達成勝利條件,或殲滅所有怪人,咁就會自動過關.聽落好似無難度,但實情係你經常要面對十隻,八隻敵人,同時攞齊架生圍毆你,你除咗可以用必殺技,亦能夠透過PSPWi-Fi連機搵Friend幫拖,咁精采嘅群毆畫面,感覺幾似玩緊《無雙》o架!
雖然格鬥模式依然健在,但咪以為毫無睇頭!入面支援一項名叫「ClimaxTime」嘅玩法,例如當你體力被扣至近乎零嗰陣,能量表嗰行Bar,就會升至巔峯狀態,呢個時候你只要使出一招逆轉必殺技,就能反敗為勝,加埋有電視劇背景音樂襯底,真係零舍有親切感.
另一招仲高難度!當你瀕臨死亡邊緣,兼對方向你使出必殺技嗰陣,你可使出一招終極反擊技,只要跟足畫面上出現嘅按鍵逐一輸入,就可以將敵人嘅絕招反彈,以彼之道,還施彼身!
對於《幪面》粉絲,除咗要有睇故事嘅感覺外,最好當然玩齊所有角色啦!呢隻遊戲除咗有新增兩大組合,仲有大量平成後嘅幪面超人,例如電王,亞極陀等熟悉人物亦會登場;但話說回來,佢始終係移植自PS2嘅《ClimaxHeroes》,如果早前已經玩過晒,可能興趣亦會大減.
名稱:《幪面超人ClimaxHeroesOOO》
平台:PSP/Wii
類型:動作
廠商:NAMCOBANDAI
人數:1-2P
發售日期:12月2日


text:
幾乎帶頭唔支持申亞嘅民建聯,星期日會在將軍澳運動場舉行運動會,據講唔係為申亞造勢,只係黨員,街坊聯誼性質,黨團召集人葉國謙透露,已邀請特首煲呔同民政局德成局長做主禮嘉賓,亦會請精英運動員例如黃金寶等健兒到場,以示民建聯雖然唔支持申亞,但都好重視體育發展.
民建聯八年前舉行過一次同類型運動會,今時唔同往日,葉國謙爆料,當日仲有多個高官,副局同政助捧場,更會有個官,民競技環節,平日大家在議會內只係動口,當日就要動手,會舉行一個拔河,即係扯大纜比賽.
官,民角力勝負難料,牌面睇民建聯有幾個黨員做官,話唔定會放軟手腳,但如果呢次角力關乎是否支持申亞,形勢就好唔同,官府隨時逆轉勝,葉國謙噚日強調該黨對申亞立場,經中委會認真討論才拍板,佢揚言現時完全睇唔到有翻案機會,因此唔係話轉軚就轉軚咁兒戲,而扯大纜純粹遊樂性質,「我哋都係做吓戲啫!」
葉國謙又暗寸德成局長失策,話如果政府待到香港健兒在廣州亞運攞到多面獎牌,凱旋而歸才諮詢申亞,「相信效果會好好多」,家陣先至起錨,錯失良機了.運動與政治從來分唔開,難怪葉國謙形容拔河比賽係做吓戲,八方思疑,民建聯不支持申亞隨時都係戲一場,需知道保皇黨同官府好多時表面上「扯到行」各不相讓,實際上卻係扯貓尾,政治有時就係咁詭異,批評政府最激烈,鬧得最大聲嘅人,可能係政府最忠實支持者.


text:
馮仁昭四圍超:Soler飛樽掟走盜錄客 - 馮仁昭
新春佳節,唔少藝人出埠登台𢱑銀,好似孖仔組合Soler同海俊傑都先後去咗澳門金沙賭場嘅酒吧表演.估唔到喺澳門出世嘅型男孖仔,風頭竟然會輸畀亞視藝員海俊傑,大孖Julio仲向觀眾擲水樽㖭!
噚日有人報料,話Soler喺大前晚(年初三)10點演出,當時大概有200人捧場,迫爆酒吧.雖然賭場禁止攝錄,但一名內地男子竟然拎起部DV拍低Soler嘅演出片段,結果俾唱緊歌嘅大孖Julio發現.當時Julio行去台邊,執起一支蒸餾水就掟向嗰名男子身上.
報料者話:「當時個男人俾人成支水飛埋嚟,即刻走咗,Soler唱完首歌之後,話要同對方講聲唔好意思,跟住就落咗台搵佢道歉.」Julio向人掟水,點講都係唔啱,加上佢同細孖Dino極少講嘢,成晚唱埋啲冷門英文歌,所以現場反應麻麻,仲有人「放蚊」㖭.
報料者仲話,前晚喺同一個場表演嘅海俊傑就識撈得多,佢分兩段時間出場,頭段7點左右開騷,當時得12個客,冷清到暈,但唱10點嗰場就爆晒,海俊傑仲賣口乖話:「希望豬年個個好似豬咁,發過豬頭,豬籠入水啦!」台下成班師奶fans興奮得齊齊尖叫,之後海俊傑又大派自己嘅相片,仲話:「呢張係多用途相,可以當牆紙黐同當杯墊,但千祈唔好打小人喎!」
當晚海俊傑大唱譚詠麟同張國榮嘅金曲,仲落埋台同師奶握手,好識搞氣氛,班觀眾自然大叫安歌.所以話呢,永遠都係老薑辣㗎.
攞架生
在場有旅客拍DV片,Julio(左)即時攞起台邊樽蒸餾水當手榴彈.
出力掟
Julio好似掟手榴彈咁,將成樽蒸餾水掟落拍DV嘅旅客身上.
海俊傑一心兩用,一邊唱歌一邊為女fans簽名,果然識撈.


text:
謝安琪婚宴我都着Tee
「自從大學開始,為咗唔令同學仔唔開胃,我想每日都以唔同款嘅衫返學,就開始有鋪買Tee癮.實在太怕着恤衫嗰種侷促感覺,方便扎扎跳,就幾時都係Tee加牛記最舒服.過年前去完澳洲,原本諗住入Stussy,不過嗰度係夏天,香港就係冬天,為怕啲Tee會Out,所以就無特別去搵,反而去咗搵啲有特別Print嘅Tee,唔怕同人撞衫又有型,就算唔着留個紀念買個回憶都好.今次最開心係買到件禮服Tee,夠玩味,我去飲謝安琪嗰餐都係着佢.
記者:梁學文,劉昱蘭
攝影︰林栢鈞
邊度買:澳洲
幾多錢:約$220
Leo:「平時去飲或者做婚禮MC,唔想打呔,有呢件Tee就SmartCasual得嚟,又玩味十足.一件Tee好唔好睇就真係靠晒啲Print,Print咗Tuxedo,Tee都可以變Formal返啲.我買咗即刻着,仲有個外國人行埋嚟問我喺邊買,呢件肯定係我呢排BestBuy.」
邊度買:澳洲
幾多錢:約$50
Leo:「Tee上面小心袋鼠嘅路牌真係好Cute,見到架車又會諗起澳洲人好鍾意四圍駕車野餐露營生活.呢件Tee唔着㗎,齋用嚟留念,即係好似香港人唔會着女人街ILoveHK衫咁,以前第一次去日本都試過買咗娘Tee,見廟內賣緊印住『一番』嘅Tee,字款幾靚就買咗,後來先知『一番』係解『一流』,邊有人着住『一流』周街走咁戇居㗎!」
邊度買:澳洲
幾多錢:約$220
Leo:「我幾鍾意人頭Tee,X-Large之前出咗愛因斯坦頭配猩猩身Tee我都有買.細個睇《通天奇兵》經已好鍾意Mr.T,呢件人頭大Print好搶,喺香港好難搵,買番嚟肯定唔怕同人撞.」


text:
(黑鏡線索)精英不創業?
名校黑鏡線索
(黑鏡線索)
朋友Leona寫咗篇文,話認識嘅創業人,好少係出自傳統名校嘅讀書精英,點解?
其實係兩個問題:第一係點解咁少名校高材生創業,第二係點解創業有成績嘅人咁少係名校高材生.
第二條問題,本身有個假設,就係假設讀書好應該等如創業好.如果冇呢個假設,呢條問題,其實同問點解名校精英唔多出嚟做演員精英,或足球精英,推理小說作家精英等等冇分別.所以要問:讀書成績好,同創業做得好,兩件事其實又有幾大關係?
至少有幾大分別.第一,讀書要面對嘅變數同選擇,比起創業少好多.考試,範圍通常都幾清晰,成績高低,主要係睇時間分配同答題技巧.創業,得一條規矩,冇錢就玩完,其餘事情,冇乜框框,就連乜嘢係犯法唔做得都可以好模糊,例如YouTube嘅版權問題到Uber嘅無牌問題到加密幣嘅非法發鈔問題.
第二,讀書考試,只需要處理known unknowns,已知嘅未知,即係邊科邊課好弱,未識未熟,通常心中都有數.創業要處理埋unknown unknowns,喺創業世界裏面,知道唔知啲乜,已經贏咗一半,最難嘅係唔知自己有乜重要嘅嘢唔知,但又硬係認住自己確實有啲重要嘢唔知自己唔知.唔好睇小呢個問題,呢個係好多創業人嘅壓力泉源.
由呢點引出嚟嘅分支係,讀書考試,問題係人哋出,你只需要集中去解答.創業呢,連條問題都要自己出,問中條好嘅問題,已經贏咗一半,反正個答案,自己唔識都可以請有能力嘅人幫手答.
第三,讀書高分低分,好多時係有單一權威定奪,例如老師.但係創業,面對嘅市場,細極,都好少係一兩個顧客嘅諗法決定你公司嘅生死存亡,而咁多客人揀你唔揀你,買多定買少,唔會一五一十咁將個評分標準同你解釋,好多時都係得個試字.老師好少唔清楚自己要見到乜嘢先畀分,但消費者呢,學Steve Jobs話齋,係連自己想要乜都講唔出.
第四,睇得越多,越覺得創業成就,同智力關係唔係好大.轉數快,一點即明,邏輯緊密,本身係好事,但唔見得係決定性嘅優勢,事關知唔等如做.讀書,你知道答案,即係等如答啱,好少見明明知道答案但係唔夠執行力去將腦裏面嘅答案答出嚟.但創業,見過好多例子,明明都知道應該點做,但就硬係有種種考慮決而不行,因為正確唔代表容易,又要面又要威又要做好人,就乜鬼都唔使做.思想上嘅巨人,行動上嘅侏儒,創業嚟講係障礙.
至於點解咁少人嘗試創業,我估一個原因,係因為唔少其他行業,可以早啲發現自己夠唔夠能力,例如讀書時某啲學科嘅成績,例如醫科,或者平時嘅興趣範圍,例如插花.創業本身冇乜科目,又唔係咁容易用當興趣嘅心態去試,所以唔真係拋個身出嚟試過,係好難知道自己得唔得.發現成本咁高,少人揀就唔出奇.


text:
只要價錢夠平,就唔怕冇買家,好似屯門澤豐花園,啱啱有個銀主盤,個客睇完後二話不說即落槌,就係見價錢係屋苑最平.
祥益地產海翠分行經理潘鈺恒透露,單位係高層B室,533方呎,自由市場成交價只係39萬,每方呎732蚊,創新低.呢個銀主盤放售已經三個月,最初叫價54萬,梗係賣唔出啦.後嚟銀主減到39萬,有十幾枱客睇樓,其中一名客人睇完之後就即時話買,祥益免得好事多磨,嗱嗱臨攞住張票趕出市區交畀銀主,即日搞掂.
潘鈺恒話,買家原本諗住喺區內搵啲三四百呎嘅舊樓,見到呢個銀主盤樓齡得八九年,重有成五百幾呎,梗係嗱嗱聲入市啦.佢重係用一次過付款方式買嚟自住㖭.
屋苑𠵱家有一個同呎數銀主單位放盤,但叫價就要48萬.另外有50個放盤,叫價每方呎850到900蚊.
長實宣傳物料循環再用
大型發展商長實,同一時間發售嘅住宅樓盤超過五個,淨係西九龍區就有凱帆軒,泓景臺,同埋盈暉臺.
噚日荔枝角盈暉臺開記者會,宣布增添系列優惠禮品,重喺全新示範單位展示禮品之一等離子電視,但見纏上嘅紅色蝴蝶結(圖二),隱約睇到「歡迎泓景臺……」等字樣.蘭西相信,呢個情況一定係同𠵱家好流行嘅環保概念有密切關係嘞.
美記請人有特別要求
新地元朗YOHOTown係今年嘅大盤之一,重未開賣,各大地產代理已經做定工夫.美聯就話,禮拜六喺屯門卓爾居搞招聘會,計劃請二百名YOHO置業大使,有底薪,佣金同獎金,薪金最高一萬蚊.為配合樓盤形象,會對呢班大使有特別要求,就係要開朗,年輕同埋有活力,有無代理牌反而唔重要,因為重有一個月時間培訓.
新地代理總經理周國賢話,宣傳工作已進入第二階段,除繼續介紹樓盤概念外,就係開始硬銷工作,位於元朗嘅示範單位,預計6月20日完成裝修.
中原地圖加新環節
中原集團嘅網上地圖──中原地圖,瀏覽次數已經超過一億,中原執行董事張奕威話,中原地圖喺99年11月推出,初期啲人上網睇地圖,平均每日約萬五幅,𠵱家已增至十六萬幅,所以公司已更新系統,以應付需求.
另外,近期港人對環境衞生同生態旅遊興趣大增,所以中原地圖也加入以環境生態做主題嘅資訊(圖四),好似水浸黑點,廢物回收地點,重有唔少得嘅係,邊度可以睇到中華白海豚,紅樹林同其他有生態價值動植物嘅地方.


text:
楊思琦,陳穎妍,陳敏之,羅敏莊,張美妮,洪天明同李浩林等一班《娛樂大搜查》節目主持人,噚日喺將軍澳電視廣播城慶祝《娛樂大搜查》播映一周年,幾位主持重開香檳同切蛋糕慶祝,氣氛熱鬧.
喺嚟緊嘅節目裏面,幾位主持重獲DTC國際鑽石商貿公司贊助鑽飾,噚日楊思琦,陳穎妍,陳敏之同洪天明等主持重率先佩戴總值近百萬元嘅鑽飾.
自己買至開心
楊思琦話咁大個女收到嘅第一隻鑽戒係媽咪送嘅,不過佢就好想收到男仔送嘅鑽石.問楊思琦有冇收過緋聞男友李永豪送嘅鑽石,佢話:「冇收過佢任何禮物,我都係鍾意自己買,自己賺錢買番嚟係好開心.」另外,監製蕭國雄話《大搜查》下星期會播出沈殿霞訪問華仔嘅專訪,訪問中華仔話唔鍾意自己對香雞腳咁話.
葉璇挑戰歌舞劇
葉璇噚日喺將軍澳電視廣播城出現,佢話嚟緊有機會返內地拍歌舞劇《東方茶花女》,酬勞方面有成六位數字,都算唔錯,不過𠵱家重未知度唔度到期演出.
問葉璇覺得自己嘅歌藝得唔得,佢話:「我對跳舞會比較有信心,不過唱幾句都得㗎!」
盧巧音性感破金唱片
盧巧音嘅新唱片突破金唱片銷量,唱片公司噚日推出全新嘅唱片封面,重定名為夏日火熱look,見盧巧音着得幾性感同大膽,實行以性感刺激銷量.
唱片公司下月會幫盧巧音舉行一個野外同樂會,到時盧巧音會同fans一齊享受大自然.
Juno慎食Fans糭
麥浚龍(Juno)噚日去新城娛樂台接受節目《聯Fan所》訪問,今日係端午節,所以噚日有歌迷送糭畀佢應吓節,Juno話:「好熟嘅fans送嘅食物我會食,但媽咪都叫我小心啲,上次佢哋送過食得嘅咖喱雞畀我㖭.」Juno話去噚晚舉行《六樓后座》嘅首映時,唔會避開蕭正楠,重會同佢打招呼.
張文慈做黃浩然阿媽
張文慈同黃浩然合作拍電影《黑白森林》,喺戲入面張文慈竟然做黃浩然嘅媽媽.張文慈話係王晶搵佢做呢個角色,要做老角佢自己就冇所謂,最緊要角色有得發揮.
而王晶就猛讚張文慈做得好好,雖然戲份唔多,但就好搶鏡.


text:
報紙報道,美國馬利蘭州嘅淡水湖泊,中國生魚充斥,繁殖速度極快,將河內湖裏的其他魚類,食到幾乎無法生存,變成生魚獨大.生魚而且游到其他河流,如果唔人為阻止生魚繁殖嘅話,生魚會進侵密芝根湖,完全破壞淡水湖泊現存嘅自然生態.
唔睇唔知道生魚原來咁厲害,左丁山只係知道生魚煲西洋菜,好好味,炒生魚球亦佳,唔知呢種魚會破壞自然生態.既然咁巴閉,點解中國咁多年都冇人講呢個問題嘅?係中國人唔識吖,還是生魚移民美國後,先至成為科學怪魚呢?難道生魚會變種?
呢日食午飯時,大家傾起,前輩賓架話:「大概美國人唔識食生魚,冇人去捉,任佢生,所以搞到美國佬頭痛.」此言未必無理,中國咁多人鍾意食魚,多多都唔夠食.如果係咁,美國大可做生意,叫漁民猛咁捉生魚,運嚟香港深圳,益吓我哋都好吖.不過美國人未必肯做或識做呢啲生意噃,葉澍堃,唐英年,廖秀冬三位局長不如合作,叫漁護署訓練啲雙失青少年捉魚,邀請本港商人合作,送啲受過訓練嘅青少年漁夫去馬利蘭州捕捉生魚,分分鐘美國佬肯畀埋機票包食宿㖭,如此可以促進中美關係,減輕美國人殺魚嘅費用,降低本港失業率,減少雙失青少年數字,益埋香港消費者,都唔知係一個幾多贏嘅方案!唔好以為左丁山講怪論,我有point㗎!


text:
楊紫瓊與男友鍾再思同埋佢個女Christina,重有張國榮,梅艷芳(阿梅),蕭亞軒同何超瓊等,前晚去咗UA金鐘欣賞新片《天脈傳奇》首映,然後成班人又去咗金鐘太古廣場一間餐廳開派對.
鍾再思個女Christina啱啱喺英國放假返嚟香港,佢前晚着咗件低胸裝出現,非常性感.鍾再思話:「佢每年都會返嚟探我.」問到鍾再思個女同楊紫瓊相處成點?鍾再思笑住話:「今晚我哋嚟睇戲.」但楊紫瓊被問到有關鍾再思個女嘅問題,佢就有啲黑面.
早前有傳演藝人協會有意再對傳媒「封嘴」,鄭經翰日前話咁樣會影響新聞自由,重話啲藝人之前挺董,𠵱家又要搵番特首董建華着數.
阿梅鬧大班亂吠
身為該會會長嘅阿梅話:「嗰啲所謂大班(指鄭經翰),唔知真相就亂吠,搞到人心惶惶,可能有人想博出位,上幾日頭條.我呢個會長位係箭靶,而且都冇送過信畀特首,未去到呢個階段.」
蔡少芬無懼天體浴
蔡少芬(Ada)噚日返電視城為劇集《黑夜彩虹》拍攝宣傳海報,Ada話佢已經向公司請假,稍後會去美國登台之餘順道探朋友,當係旅行休息一吓,Ada話:「其實我最想去希臘,但重搵緊對象,都搵咗陳慧珊同洪欣,不過未必度到期.」
提到當地最興天體浴,Ada即刻話:「如果真係我實殺晒,不過無謂益人啦.」
何韻詩新碟變溫柔
何韻詩噚日出席喺中環世貿廣場舉行嘅商台活動記者會,其實佢𠵱家忙於灌錄新唱片,阿詩話:「我張碟預計九月推出,新碟風格同以前嘅唔同,今次隻碟整體會溫柔啲,感覺女性化啲,好似一隻小品,但係就唔會刻意扮斯文,其實只係希望俾人唔同嘅感覺.」
好姨大女玩踢爆
麥浚龍(Juno)噚日去咗新城接受薛家燕(好姨)《家天下》訪問.Juno同好姨個大女珊珊係中學同學,所以珊珊專登搵Juno做嘉賓,珊珊重踢爆Juno讀書嗰時好靜,不過後尾熟絡咗先覺得Juno其實好好人,而好姨就講話要Juno入《皆大歡喜》做鄧兆尊個細佬.
吳君如指霆鋒幸運
吳君如早前簽咗一間內地經理人公司,幫佢接內地嘅工作.對於近日謝霆鋒話要退出,君如反應好大咁話:「唔係啩?佢係咪想休息吓,但我覺得有壓力先至有原動力,其實霆鋒得二十一歲已經有好多嘢,而個天都好錫佢,起碼佢有幾部靚車,而我想買架波子都唔捨得.」
Mango新車被揩花
王秀琳(Mango)噚日去藍田香港哮喘會探訪,教小朋友打羽毛球.佢講番上個星期六下晝揸架新車去探朋友,點知俾架小巴揩花車頭,而個小巴司機只係肯賠幾百蚊了事,搞到Mango好激氣,跟住又有雜誌記者喺馬路中間影佢相,結果Mango要報警求助,前後擾攘咗成兩個幾鐘,佢先可以揸車返屋企.


text:
李瑋峰到英超聯比賽條路就一定唔容易行,出發到英倫之前又遇到簽證問題,對佢日後嘅發展影響都幾大.
原來,李瑋峰同李鐵稍後去英倫都係攞住商務簽證,但係「大頭」李瑋峰嘅情況同李鐵唔同,佢上次去英國進行商業活動時,只係辦理單次出入境簽證;今次攞簽證就遇到麻煩,要延遲到周五,六先可以搞掂,唔可以同李鐵一齊起行.
老實講,中國球員要喺英超聯立足,好大程度上同季前熱身賽表現掛鈎,事關做領隊嘅都希望透過季前熱身賽,觀察邊個球員狀態較弗,決定埋今季正選陣容,所以李瑋峰愈遲向愛華頓報到,今季出場機會就會愈微.佢重話想繼續幫深圳科健出場比賽,似乎「大頭」唔係好了解英超聯球員爭取上陣機會嘅激烈程度噃!
布雷西亞雙將又撞車
意甲聯球員上屆成日炒車,其中布雷西亞嘅美路重因此而不幸喪命,我求大俠以為佢哋已經吸取咗教訓,點知佢哋嘅龍門沙連尼同埋前鋒泰爾,日前竟然又炒車,揸車嘅泰爾話架車突然失控撞牆;不過好彩兩人只係輕傷,但沙連尼都要唞三至五個月.真係唔知佢有冇小心駕駛,定抑或真係咁邪.
安歷基當隊長眾望所歸
沙治去咗馬德里體育會後,巴塞隆拿要搵番個隊長,話說雲高爾好民主,用球員投票去決定隊長臂章屬誰,最後老將安歷基當選;呢個選擇都幾合理,因為巴塞隆拿係一個地方色彩好濃嘅地方,一定要由西班牙人去領導.我求驗客認為,安歷基上屆好多時坐冷板櫈,今屆睇嚟有得踢,重做埋「喼頓」,應該要多謝雲高爾囉.
皇馬好戲料在後頭
雖然皇馬會長佩雷斯表明將唔會買球員,令唔少球評家都替佢哋擔心,但係隊中後衞卡洛斯就舉腳贊成,因為佢認為球會咁做即係信班球員.之不過我求驗客認為西甲聯重有成個月至開波,以皇馬嘅性格可能已經部署買人策略,總之就係好似過去兩屆先後買入費高同施丹咁,不鳴則已,一鳴驚人,各位睇住嚟啦!


text:
唔少新樓入伙之後先至發現陷阱處處,執漏有排煩.業主好想知,交樓之前,發展商究竟做過乜?向以質素做賣點嘅新地,昨日公開監察樓宇嘅步驟,讀者可以大開眼界.一般最關心相信係地板,窗門同浴缸.
原來鋪地板之前,先要測度地台平唔平.新地近年用激光平水儀測試地台,稍有偏差,儀器都會響,工程人員就修正.跟住測濕度,試防水性能,全部合格之後鋪上地板就保證平滑.地板會用兩款濕度探測儀測試底面濕度.若果地台唔乾透就鋪地板,地板第日好易發霉同彎曲變形,手尾長.
窗台滲漏係最常見嘅問題.新地話,每個單位都會用加壓水鎗噴射,睇吓窗框防水膜與抆泥掂唔掂,有冇漏水.強化玻璃,要經量度厚度及敲擊測試,保障住客安全.原來窗框電鍍防水膜,厚度都有一定標準㗎.
浴缸也有安裝程序,地台會用水浸一晚,睇吓防水膜有冇漏水,先至裝上浴缸.
其他少為人注意嘅,好似門板,實心門會抽樣拆開測試濕度,空心就拆開睇睇結構合唔合格,先至安裝.
二百幾項要檢驗
唔講唔知,原來一個單位要check成二百幾項,OK先至可以交得樓.豪宅好似跑馬地禮頓山,要check嘅就重多.
最近入伙嘅將軍澳清水灣半島二期,交樓前原來查過萬三個鋁窗,而洗手盆,坐廁與浴缸,就夾埋七千個,插蘇都查過萬九個.
新地工程監察部發展項目顧問陸宏廣話,公司咁做,雖然令成本加重1%,但減少執漏就慳番2至3%,計落有着數.當然,贏到客人口碑,鞏固商譽就更加係無價寶!佢話近期入伙嘅幾個樓盤,近兩成係「零執漏」.
秘笈收埋唔畀睇
新地夠膽自爆驗樓方法,原來佢哋重有本秘笈收埋,所有員工可以跟住做,達到統一標準及提升水準.呢本秘笈係新地積累多年起樓到交樓,工程常見錯誤事例,結集成工程手冊,圖文並茂,等員工知道點樣處理,資料重係不斷update㖭.佢哋對本書極度重視,唔肯公開畀記者.大家學嘢嘞,經驗真係無價寶!


text:
求驗客手記:亨利搶咗兵工廠隻盃 - 求驗客
亨利喺阿聯酋球場捧盃喇!換轉以前,佢捧盃係阿仙奴嘅幸福,家陣蟬過別枝捧盃,就係阿仙奴嘅不幸.紐約紅牛周日喺酋長盃逼和阿仙奴1:1,令兵工廠唔能夠喺呢個賽事3連霸,本報阿仙奴死硬派粉絲守丹慨嘆隊波衰到連呢個盃都捧唔到,直頭係凶兆,唔通今季又……
亨利(捧盃者)喺阿仙奴地頭搶咗隻酋長盃,不過廠迷應該唔會柴佢台.
法新社
呢場波,阿仙奴有個好開始,由尹佩斯完半場前先開紀錄,形勢大好,據講,喺半場休息嘅時候,領隊雲格忽發奇想,同球證商量可唔可以喺下半場最後幾分鐘畀亨利可以換件阿仙奴波衫入場,等佢代表阿仙奴出賽,贏吓掌聲.雲格一番心意,結果被球證否決,話比賽唔可以咁冇規矩,相信佢已經唔好老脾.
眼見下半場大部份時間搓嚟搓去,以為阿仙奴可以將優勢帶到尾,好衰唔衰年輕球員巴特利唔爭氣喺84分鐘擺老烏.呢個時候莫講話掌聲,球迷甚至開始柴台,雲格肯定更加㷫過辣雞.
今屆賽事無聲無息改咗制,先計分數,最後同分至計入波,呃晒全世界,講波佬全場都仲講緊鬥入波.紅牛以1勝1和嘅成績捧盃,由於巴黎聖日耳門同日早場大炒小保加3:0,令兩場都和波嘅阿仙奴得兩分衰到跌落第3.守丹眼見愛隊失利,自己失金:「等我仲買『大』,害人不『錢』!」呢句唔知係咪兵工廠擁躉嘅心聲?
回想當年亨利為阿仙奴屢立戰功,今次喺舊東家主場再捧盃,百般滋味在心頭.同樣感慨嘅係韋舒亞,佢因為足踝受傷,雖然傷勢唔重,但為免加劇傷勢,保險啲踢咗7分鐘就退下火線.佢賽後直言隊波唔夠強:「如果我哋有多啲新面孔,加添幾個援兵,就可以爭奪聯賽錦標.」連球員都講到咁白要擴軍,高層收到冇?


text:
香港近年經濟不景,好多人都以為娛樂圈好易賺錢,尤其係一班年輕人同啱啱畢業嘅學生,都會發吓明星夢,希望他朝可以好似藝訓班出身嘅周潤發咁勇闖荷李活.噚日無綫第十九期藝員訓練班面試,雖然只係取錄幾十人,但都吸引咗三千六百人報名,參加人數破咗近年紀錄,男仔重佔咗約二千人.
有嘢學有錢袋
噚日馮仁昭見到好多人喺將軍澳電視廣播城排隊面試,大部份都係啱啱畢業嘅後生仔,其中一位任職酒店嘅李小姐嚟面試,佢話因為藝訓班勝在多嘢學.其實藝訓班除咗有嘢學之外,學員重有幾千蚊津貼,有嘢學又有錢袋,梗係多人參加啦!
無綫製作資源部副總監區大鈞話:「面試除咗見下參加者嘅外貌外,重會畀一篇文章佢哋讀,考佢哋口齒伶唔伶俐,課程會喺十一月開始,為期半年,三個月課程,三個月實習.」
Kelly教司翰匿埋嗌交
陳慧琳(Kelly)噚日以集郵大使身份,到中環郵政總局出席「兒童郵票設計比賽2003」頒獎禮,提到佢細佬陳司翰日前喺跑馬地街頭,同前女友嗌交,又箍住對方條頸,Kelly話:「佢都好唔開心,佢哋一直好好,小風波啫,佢哋重細個,處理件事唔成熟.」Kelly話司翰已經打電話同佢前女友道歉,佢話:「我求佢唔好再去跑馬地,要耍花槍都返屋企耍啦,不過𠵱家咁都算係好大教訓啦.」
范姜Set頭見施丹
鍾鎮濤(阿B)女友范姜噚日現身中環,去set頭預備出席皇馬公益金嘅晚宴,佢話阿B心情好興奮,因為可以見到碧咸,而佢自己就反而鍾意施丹.
提到阿B同章小蕙早前喺台灣見面,范姜話:「嗰次係去接仔(指阿B大仔)啫,前後五分鐘都唔夠.」
朱茵化死人妝邪爆
由朱茵,張家輝及李蘢怡主演嘅懸疑驚慄片《心寒》,眾演員早前齊齊化死人妝拍海報,電影公司話當時攝影燈箱無端端冇電,其後全座同隔籬幢大廈亦相繼停電,最終要停止拍攝.
後來又再因為遇到颱風襲港而被迫一再延期,真係好鬼邪.好彩最終都完成拍攝,大家終於鬆一口氣.


text:
電腦科技日新月異,原來透過電腦分析畫作,加上印刷技術工人嘅經驗,就可以做到幅仿真度極高嘅畫作.
好似啱啱買咗九倉葵涌都會坊半層樓面嘅博雅齋國際就獲授權,利用「博雅珂羅版技術」,複製故宮博物館珍藏,敦煌壁畫,同中國名家如吳冠中嘅作品等,每幅千幾蚊起.
但為保持作品價值,複製數量最多都係三百張左右.博雅齋同九倉合作,嚟緊兩周,會喺都會坊現樓舉行小型仿真名畫展,蘭西有時間要去開吓眼界.
顏金施寓娛樂於工作
電盈首個住宅項目薄扶林貝沙灣,今年第一季開賣後,已賣出百分之九十九,飲得杯落.
賣樓重臣嘅雲迪(顏金施),今日飛去法國巴黎充電之餘,也為下一期項目搜羅新擺設,新概念同新銷售策略.雲迪笑言,雖然只係去一個禮拜,但出名要求高嘅老闆李智康,當然要佢交功課,一於寓工作於娛樂之中.
電盈向來重視呢個樓盤,早排李智康就外遊吸取新靈感,搜羅珍品為第二期鋪路.
新世界賣樓出動直升機
新世界發展同信和噚日喺金鐘中信大廈,堪稱「富豪飯堂」嘅海都酒樓,搞君頤峰記者會.
原本以為發展商別有用心,揀正一處可以喺對岸望到君頤峰嘅地方開記者會,點知原來係安排記者到隔籬坐直升機,等傳媒喺高空鳥瞰君頤峰,感受吓物業嘅氣勢.
咁難得有機會可以高空拍攝,但因為發展商無預早通知,所以傳媒無安排攝記出席,惟有用機仔自己影相.發展商解釋,係擔心天氣欠佳搞唔成,唔敢事先張揚,免傳媒到時空歡喜一場.
外籍客置業落地生根
一個嚟咗香港做嘢有十二年嘅外籍客,最近終於轉租為買,用六百萬買咗西貢銀線灣海濤別墅一座單號數洋房,面積二千方呎,連花園一千方呎,有天台同車房.
聽香港置業西貢分行營業經理陳立鴻講,其實呢對外籍夫婦已經有香港身份證,一家人原本租住西貢區物業,有見於供平過租,同埋公司有房屋津貼,決定自置物業,反映佢哋喺香港落地生根.
陳立鴻話,西貢區外籍客入市嘅情況都普遍,好多鍾意買村屋住.


text:
哥頓胡應湘前日分拆合和公路基建上市,作為哥頓多年朋友嘅長實主席李嘉誠,並冇現身賀一賀佢.記得當日李超人頭馬霍建寧講過,如果哥頓自己搵到錢起橋,會恭喜佢;𠵱家合和公路成功上市集資,哥頓尚未收到霍大班嘅恭賀電話,但小動作就有,就係要同哥頓爭建橋.
其實自從港珠澳大橋出現爭拗後,李超人同哥頓已經冇乜偈傾,但點都估唔到當日霍大班大潑冷水嘅大橋,李超人旗下嘅長江基建竟然話有興趣競投.八方記得舊年霍大班重質疑起大橋嘅效益,又話有人想以投資建橋換取政府以免地價方式發展新貨櫃碼頭,係有人想「做佢世界」. 「有啲人有特別優勢」
哥頓噚日特登見記者,話當日有人話唔畀人「做佢世界」,但係「佢做人世界」就得;哥頓又話自己喺政治上冇特別優勢,不過喺香港有啲人就有特別優勢.佢話合和喺爭橋一事並非輸梗,「唔係話有人出來要競投其他人就要行開」,但佢會以平常心對待,就算爭唔到條橋都冇問題.
呢個大橋項目係哥頓一手一腳度出嚟,推動咗好多年,諗住會有利港珠澳三地及珠三角西部發展,到今年有啲眉目,但呢個時候又有人想漁人得利,所以話呢個世界,就算係首富都唔會嫌錢多.
傳真︰2623-9278
電郵︰[email protected]


text:
如果問曼聯領隊雲高爾想要咩聖誕願望,相信佢渴望得到車路士嘅醫療團隊.「傷兵滿營」呢4隻字,近年經常同曼聯,阿仙奴,利物浦,曼城拉上關係,但車路士總係得天獨厚,班主力好似唔識傷咁.與其信車仔好運,小弟會覺得係人嘅功勞.
根據網站injury league今季嘅統計,越高分嘅球隊代表傷兵情況越嚴重,曼聯149分,阿仙奴122分,利物浦105分,啲前鋒傷晒嘅曼城都有58分,至於車路士係得42分,係全個聯賽傷兵問題最少嘅球隊!車仔少傷兵,唔單止係今季,上季佢哋所有球員入面,係得雲堅基爾因傷缺陣咗7成比賽,其餘球員因傷缺陣嘅比例都喺25%或以下.對比曼聯,紅魔上季有6名球員因傷缺陣超過25%比賽,包括尹佩斯(紅衫)等主力.當其他英超強隊都俾傷兵問題搞到周身蟻時,係得車路士冇事,相信藍戰士喺醫療同體能團隊一定有啲秘訣.
講番曼聯,如果紅魔想成績更進一步,前提係要「夫添」,等一班球員可以穩定地上陣,喺實戰中實踐雲高爾所講嘅理念.場場都唔齊腳,中堅組合焗住成日轉,真係費格遜喺度都搞唔掂.早前有報道話,曼城領隊比歷連尼覺得啲球員成日肌肉受傷唔太尋常,決定調查,或者曼聯,阿仙奴都應該查一查,同埋試吓借鏡車仔嘅經驗,解開傷病之謎.
文:咖喱


text:
呢個世界,有人冇嘢做,有人做到嘔,有人想幫手亦苦無途徑嘅荒謬情況,日日都有.好似單沙士咁,醫管局日日話唔夠人手,要停急症服務,又話叫停門診要病人遲吓先覆診.
見到咁嘅情景,真係令人好唔舒服;一班資深私家醫生企出嚟話可以幫手,提供義診服務,畀一班睇開公立醫生嘅病人轉介去佢哋度,醫生唔收診金,藥費則自付.
聽講由四月下旬計劃推出,已經有七十位醫生參加咗義診計劃,但冇乜人幫襯,咁耐都唔夠二十單. 自行配藥好危險
八方問西醫公會主席楊超發何解,係咪政府宣傳不力呢?佢老哥話唔知道,但係就肯定問題好大,皆因當中唔少病人係長期病患者,佢哋冇醫生睇,自己去藥房配藥食,「咁好危險.」
楊醫生聲明佢唔係眼紅啲藥房好生意,但係有病要睇醫生.對政府轉過嚟嘅病人,佢哋會特別收平啲,一啲小手術好似為駁骨病人拔針,都收好平,洗腎都平啲.
沙士搞到行行死晒,醫務所變成高危區,班私家醫生都諗緊點自救,發明咗有「耳朵」嘅電筒後,楊醫生研究緊喺醫務所裝紫外光殺菌,睇吓有冇用,如果啲病人都係唔返嚟,睇怕醫生都要上街叫董特首打救埋佢哋.
(圖)西醫公會主席楊超發話有病真係要睇醫生,唔好亂咁「自醫」.
傳真︰2623-9278
電郵︰[email protected]


text:
薛家燕(好姨)早前應出版社邀請,出版咗一本兒童漫畫,好姨喺漫畫入面嘅「家燕媽媽」形象健康,幾受小朋友歡迎.
有間近年一直生產廸士尼卡通人物兒童用品嘅公司,最近買咗「家燕媽媽」嘅卡通肖像權,用好姨嘅Q版肖像生產一系列嘅咕𠱸,準備喺後日母親節推出,但係因為受非典型肺炎影響,呢批咕𠱸要延遲到下個月先有得賣.
為小朋友添溫暖
好姨噚日喺荔枝角接受訪問時話:「『家燕媽媽』個英文名係『MotherHongKong』,都可以代表香港,雖然巿面重未有得賣,但為咗配合母親節,我會喺嗰日攞一批咕𠱸出嚟,捐畀受SARS影響冇咗親人嘅小朋友,希望可以畀小朋友一份溫暖.」好姨咁有愛心,抵佢咁受fans歡迎,唔知佢啲仔女點同佢慶祝呢?
滕麗名威猛綽號「黑旋風」
滕麗名噚日喺烏溪沙拍攝無綫新劇《非常外父》外景,現場有專人教佢拉二胡,但係馮仁昭見佢拉到雞手鴨腳.阿滕都承認自己成日撞板,拍呢套劇以嚟,已經幾次令拍檔鄭少秋(秋官)受傷,所以連秋官都幫佢起咗個花名「黑旋風」.阿滕唔單止唔嬲,重話秋官好風趣,睇嚟呢啲就係秋官嘅魅力喇!
康仔拍劇傷腳運滯
蘇永康知道咗去台灣要隔離十日之後,早排一直延遲留台宣傳活動嘅歸期,足足留咗喺台灣三個星期,重喺拍劇個陣,唔小心扭傷腳,認真運滯!向來孝順嘅康仔,話會趕喺母親節前返港,佢日前話:「呢兩年同台灣好有緣,舊年想去台灣做嘢,但係去唔到,之後攞到工作證,但係就有SARS,唔可以輕易返港.我好想喺母親節返到香港同媽咪食飯,而且梅姐(梅艷芳)想我出席佢嘅演唱會記招.」
江華話老婆收身攞膽
江華同麥浚龍噚日去奧海城,出席「信和商戶心連心之奧海城開倉大行動」.江華話老婆麥潔文將會做纖體公司嘅代言人,問佢准唔准老婆以三點式示人?佢話:「唔一定要着三點式,老實講,老婆梗係自己睇好好哋,而且佢已為人妻,人母,露肉唔係太好.」江華重話麥潔文問佢收咗身似唔似二十幾歲,江華話:「真係攞膽,不過佢成績真係幾好.」
恬妞送減肥券益萬子
恬妞噚日喺將軍澳電視廣播城錄影「修身堂」特輯,恬妞話自從上年收身成功之後,工作量大增,所以今次再續約冇加人工都冇所謂,問佢𠵱家係咪多咗狂蜂浪蝶?佢話:「我之前喺內地嘅山上面困咗幾個月,見嘅都係怪獸,所以食齋!」問佢有冇打電話恭喜前夫萬梓良(萬子)添丁?佢話:「我會打電話恭喜佢,重會送減肥禮券畀佢太太.」


text:
前晚收費台同時間播兩場波:一場係AC對國米嘅歐冠盃四強大戰,另一場就係阿仙奴對修咸頓嘅英超聯例行公事;賽前相信好多球迷都會揀睇前者,事關戲碼強啲同埋競賽意義大啲,但係我求大俠睇睇吓就揀定後者.點解?之唔係阿仙奴對修咸頓多波入囉.
我求大俠起初都擔心阿仙奴同修咸頓啲球員會揸流攤,但睇到佢哋可以喺四十五分鐘就炮製咗六個入球出嚟,就知自己估錯咗.阿仙奴就算贏輸,都唔會影響佢哋嘅排名,但係難得佢哋班球員重好落力比賽,幾位主將如皮利斯同亨利更直頭當有競賽意義嘅賽事咁踢,場波重有幾個靚入球,事前真係始料不及.
好彩阿仙奴場波半場大局已定,相信好多球迷都會轉番睇米蘭打吡呢場悶波,歐冠盃直播搞成咁,唉……!
查明夏演霸王硬上機
俾拉科借去奧地利維也納嘅巴西中場查明夏人衰行路打倒退,佢喺禮拜三睇完皇馬對祖記歐冠盃大戰後,走去馬德里機場,忙中唔見咗機票,佢話趕時間硬闖上機,結果同機場人員糾纏;據報佢打到人哋個鼻骨裂,重俾人拉咗.我求大俠對佢劣行唔感意外,因為佢喺拉科時襲擊過教練艾路列達,咁躁嘅人,隨時同人講手真係唔奇.
些路迪撻摩打如飛殺上
早幾日我求大俠咪講過蘇超聯嘅些路迪個勢似足英超嘅曼聯,隨時有機會後來居上,結果些路迪真係喺星期三嘅蘇超聯以四比○擊敗馬瑟韋爾,雖然同流浪同分,但以較佳得失球升上榜首,連博彩公司都將些路迪列為一點七三倍嘅奪標大熱.如果些路迪真係成功衞冕同攞埋歐洲足協盃做「雙料冠軍」,就真係一時佳話喇!
馬圖斯教班霸梗係掂
由馬圖斯執教嘅塞爾維亞及黑山國內勁旅柏迪遜,日前成功衞冕聯賽冠軍,睇嚟呢位前德國國腳,做球員或做教練都掂咁喎!但係我求大俠知道柏迪遜呢幾年喺國內算係超班,可能換咗第二個教都有同樣結果,始終馬圖斯之前教奧地利維也納迅速時成績麻麻,係咪有做教練嘅潛質?睇埋佢哋來季喺歐冠盃外圍賽打成點先講啦!
巨無霸「淫賤不能移」
湖人中鋒奧尼爾喺噚日NBA季後賽,俾馬刺大炒嗰場波第二節射罰球嗰陣,有位馬刺球迷竟然攞住張三點式女郎海報對住佢,諗住擾亂佢嘅集中力,點知呢位中鋒兩射中一,即係同佢平時命中率差唔多,個位「屎橋」球迷更加俾保安押離場,連波都冇得睇,真係捉雞唔到蝕揸米囉!


text:
身為九三年港姐冠軍,又有個靚仔男友方中信嘅莫可欣,日前同表姐喺跑馬地睇樓,佢着住件吊帶背心,豬腩肉即刻湧現,尤其腰間嘅士啤胎,簡直可以將件背心迫爆.莫可欣咁嘅身形,睇嚟好快可以拍纖體廣告.
重一百三十磅
馮仁昭走埋去同莫可欣傾咗幾句,問佢𠵱家究竟幾多磅,佢話:「我𠵱家體重有成一百三十磅,腰圍都有三十吋,可能唔使幕前演出,加上平時又少運動,搞到個人放縱晒.我都希望將來可以拍纖體廣告,有錢賺又可以減肥,何樂而不為噃!」
其實張慧儀拍纖體廣告前,都着過類似款式嘅背心,展露佢嘅豬腩肉,莫可欣𠵱家又咁着法,睇嚟佢今次又係為拍纖體廣告鋪路.
余文樂Audi買咗好耐
有雜誌話余文樂同陳達志(Ba叔)不和,Ba叔重收番借余文樂用嘅Benz,余文樂於是自己買咗架Audi.噚日余文樂出席港台抗炎活動時,話架車其實買咗好耐,但以前畀屋企人用,自己去游水先至會揸架車,Ba叔只借過一次Benz畀佢,冇話收唔收番.佢重話上個禮拜先同Ba叔食過飯,根本就冇嘢.
四哥愛駒跑第三
呢排非典型肺炎咁犀利,少咗好多名人去馬場,但謝賢(四哥)一於冇有怕,佢噚日就去咗跑馬地馬場,四哥隻愛駒遊戲人生噚日有份出賽,重喺第四場跑第三,獎金有成四萬五千蚊.四哥開心到即刻張開對手,作狀攬住告東尼太太.
李彩樺口罩遮唇強攻眼妝
李彩樺噚日去咗港台出席抗炎活動,貪靚嘅佢雖然戴住個口罩,但佢嘅胭脂就襯番個粉紅色口罩.
李彩樺話:「因為要戴口罩,所以我都唔搽口唇膏,慳番唔少錢,呢排我主攻眼部化妝,買咗唔少睫毛液.」李彩樺重話遲啲要去內地拍劇,但為咗安全着想,佢會買定批口罩.
EO2成員肺炎疑雲
男子組合EO2噚日參與港台嘅抗炎騷,成員之一Eddie日前發燒,被懷疑患上非典型肺炎,Eddie話:「我扁桃腺有事啫,已經退咗燒,重休息咗四日.」問到EO2嘅隊員有冇探佢,Eddie就話:「探你滷味,人情冷暖得個冷字.」
翁嘉穗蒙面抱子入院
寶詠琴病情危殆入住港安醫院,成班記者即刻湧去港安採訪.點知等等吓竟然見到一個蒙面女超人,雖然佢戴住黑超同口罩,但都俾班記者認出佢係翁嘉穗,你都咪話唔犀利.原先馮仁昭以為翁嘉穗個仔帶咗口罩,但望真啲原來小朋友塊面貼咗膠布,翁嘉穗一落車就好緊張咁抱住個仔入咗醫院.


text:
雖然今日係復活節又撞啱係星期日,不過足球賽事(特別係有開盤嘅賽事),就似乎比一般嘅星期日少;當然啦,因為英格蘭嘅賽事喺復活節期間,都會開快車,喺上星期六打完之後,星期一又會再打,所以咪變咗星期日少咗唔少賽事囉!
係人都知鬼佬好重視復活節,於是呢一日亦冇乜波打,得番七場西甲聯同兩場德甲聯,以及一啲戲碼弱啲賽事.但係到咗禮拜一,英格蘭波又開番晒,重足足有成十九場波咁多㖭,所以各位球迷可以趁今日唞番吓,等到禮拜一先再搏殺.
咪話我求大俠唔提醒大家,英格蘭球隊要喺三日踢兩場波,唔係支支頂得住,特別對一啲老嘢多同後備力量唔夠嘅球隊就更加係一次大考驗,所以球迷落注前要諗清諗楚,咪見名牌就捧.
若然閣下想睇最專業同最準確嘅英超同英甲賽事嘅賽前分析,記得聽日留意我哋蘋果體育版嘞!
拉科傷射手梗係捧對家
世事無絕對,好心未必有好報,事緣查斯坦喺上個禮拜一場慈善賽整親大腿,要唞成個月,搞到拉科高層牙痛咁聲.拉科今屆聯賽喺查斯坦助陣之下,贏出率有成六十三個巴仙,比冇佢之下多咗成九個巴仙.就係因為呢個原因,本報名家吾中呢期亦力撐拉科對家西維爾!
維爾瓦門神近排弗到漏
波友最近應該喺維爾瓦身上贏唔少,點解呢支尾二球隊近況咁弗,過去七場聯賽四勝三和,之唔係佢哋龍門A盧基打得醒囉.A盧基今屆打咗二十場聯賽,之前十一場失咗二十球,但近七場失四球,幫球隊攞唔少分.維爾瓦喺禮拜日會作客桑坦德,不妨追多一次.
史特加踢甩髀報答球迷
換轉喺以前,如果史特加作客,通常唔會有太多球迷隨隊打氣,不過,因為佢哋今屆打得好(喺聯賽榜排第二位),所以喺禮拜日作客波琴,有成千五個球迷到場吶喊助威.為咗唔令支持者失望而回,我求大俠相信史特加班球員會搏晒老命比賽,所以就算要讓波都支持到底.
利華古主將撐教練賀斯達
利華古遜近排成績好差,佢哋教練賀斯達早前想辭職,不過冇俾會方接受.有人話班球員對賀斯達失信心,但事情原來唔係咁,班主將好似羅美路,紐維利同史奈達都撐佢,重話成績差根本唔關佢事.佢哋咁上下一心,唔怪得青蛙仔都撐佢哋啦!
帝王班主拍拖球隊有難?
聽聞NBA嘅帝王班主菲爾馬洛夫近期春風滿面,搭上咗樂壇小天后BritneySpears,重有人向傳媒爆料話見到佢哋兩個喺賭城拉斯維加斯食燭光晚餐㖭.呢段緋聞令我求大俠想起上年帝王隊嘅主力韋伯被踢爆同名模賓絲拍拖,咁蹺帝王喺季後賽輸波,𠵱家季後賽又啱啱開鑼,唔知馬洛夫會唔會掛住拍拖唔理球會嘅死活呢?


text:
星期日幾乎全日都關心區議會選舉,小弟家住嘅選區,「禮義廉」鐵票威力太大,就算動員埋家母,仍然幫唔到民主派候選人.最可惜係黃埔,靚女傘兵未能成功滅鼠,事後仲喺網絡睇到該區一位懶係中立嘅女士話,呢個係選舉唔係選美,所以話靚女傘兵應該輸.
凡事睇表面就注定俾人搵笨,好似摩連奴嘅履歷咁,又贏過歐聯又贏過英超,所到之處冇話一支球隊冇冠軍,不過最唔好就係把口,包括第一次接手車路士時,就寸前任領隊雲尼亞里(中)冇料到,正所謂前人種樹後人開花,摩連奴當年嘅冠軍陣容其實好多都係雲尼亞里砌出嚟,林柏特,馬基列尼,杜夫等,又打起青訓產品泰利,臨走前仲幫寸王買到杜奧巴同洛賓,相反摩連奴買嘅葡萄牙幫,係卡維奴叫做好啲,保羅費拉拿等真係唔掂.做人要識飲水思源,所以摩連奴真係要多謝雲尼亞里.
64歲嘅雲尼亞里,教練履歷冠軍真係不成比例,帶費倫天拿拎意大利盃冠軍,帶華倫西亞贏西班牙盃,但佢將一支弱旅改造成黑馬,威力真係唔講得笑.李斯特城上季尾搞到要護級,今時今日升上榜首,絕對唔係好彩,13戰贏八場,足足多車路士四場,占美華迪加埋馬列斯兩人嘅入球已經多過車仔成隊.
林柏特,泰利等等,都係雲尼亞里提拔成為球星,雲帥眼光真係唔差,不過周六嘅英超榜首大戰,雲帥都有啲捉蟲,因為13年佢仲教緊摩納哥時,就一手從里昂挖走法國新星,並大膽畀佢頂替法卡奧個位,呢位新星就係安東尼馬迪爾.
文:牽牛


text:
喺香港做足球新聞,其實局限都幾大,尤其係報紙,版位所限,做親都係強隊,唔係美斯就C朗,想介紹吓啲冷門球隊或球員都難,鬼叫曼聯,C朗多人關心,點擊率高咩!難得李斯特城爬到上榜首,嚟緊又對曼聯,小弟同牽牛兄決定用我哋呢度加埋千幾字去介紹吓呢隊英超異軍.
講起李城球員,好多人都第一時間諗起占美華迪同馬列斯呢兩位人兄,因為佢哋係咁入波,但坊間一啲網媒都有介紹佢哋,唔少球迷都聽過佢哋個名,所以我同牽牛兄就諗,究竟誰是李城嘅第三功臣!通常一隊波嘅無名功臣,都係佢哋嘅防中,而李城真係好眼光,今季買咗一位表現勁過名氣好多嘅防中返嚟,就係尼高路簡迪(右).
尼高路簡迪𠵱家拍住曼聯青訓出身嘅「飲水哥」真禾特打防中,佢兩個嘅分工幾清晰.真禾特係中場樞紐,場均傳球次數拋離其他隊友幾條街.至於簡迪就做多啲防守掃蕩,仲做埋今季英超嘅攔截王!簡迪場均攔截4.2次,同阿仙奴嘅哥斯尼並列全英超第一.除咗攔截傳球強,簡迪都唔驚埋身肉搏,佢今季場均四次成功嘅鏟截,排英超第四.綜合攔截同鏟截兩項數據嘅排名,簡迪絕對係今季英超最有效率嘅防中.
除咗簡迪,仲有位球員令小弟印象深刻,就係左路一條龍嘅舒洛比.佢可以踢左閘,又可以踢左翼,兩個位都踢得唔錯.李城隊內嘅突破王當然係馬列斯,而排第二嘅就係舒洛比.有時佢踢左閘,就會安排馬克艾拜頓踢左翼.由於艾拜頓係右腳仔,成日帶埋去大位,所以舒洛比成日可以衝上嚟喺邊路做叠瓦.舒洛比真係實而不華,大家可以留意吓.
文:咖喱


text:
求驗客手記:傑志外援惡鬥巴西國腳
巴倫古素爭亞洲最佳
香港足球登上國際舞台,效力傑志嘅巴倫古素被亞洲足協選中,入圍今年度亞洲最佳外援嘅最後三強,同廣州恒大嘅列卡度高拉特,阿爾阿里嘅前巴甲足球先生艾華頓列比路並列!
噚日亞洲足協公佈年度頒獎禮多個獎項嘅最後三強,最令我求大俠驚喜嘅係,竟然見到巴倫古素上榜,有份角逐最佳外援.呢位34歲嘅西班牙中鋒兩年前嚟香港搵食,效力傑志,幫球會連續兩年稱霸聯賽.巴倫古素喺港超聯真係超晒班,上季喺所有本土賽事射入26球咁多,仲多過港超神射手基奧雲尼.除咗喺香港威,巴倫古素出到去踢亞協盃一樣勁,幫傑志打入今屆八強,佢就射入五球,排射手榜嘅第四位.巴倫古素話:「我完全冇諗過可以入圍,我覺得好開心同埋光榮.如果最後獲獎,將會係我喺傑志同人生之中最美妙嘅時刻.」
另外兩位候選人來頭好勁㗎,高拉特係恒大贏亞冠盃嘅第一大功臣,佢亦係今屆亞冠盃神射手,至於艾華頓列比路就係亞冠盃亞軍阿爾阿里嘅中場核心,嚟亞洲搵食之前,贏過巴甲足球先生;同埋呢兩位巴西球員都曾經入過國家隊.就咁睇牌面,巴倫古素想為香港聯賽創紀錄得獎嘅可能唔大,但我求大俠覺得,能夠入圍最後三強,已經係巴倫古素同埋香港足球嘅光榮.
除咗最佳外援,香港足總都候選最佳發展成員,同越南足協,塔吉克足協競逐呢個獎.足總行政總裁薛基輔聽到呢個消息當然好高興,佢話個半月前,足總交過一份40頁嘅報告畀亞洲足協,講吓足總嘅發展同工作;如果最後真係攞到獎,會係亞洲足協對足總嘅肯定.
至於外界最關心嘅大獎亞洲足球先生,就會由恒大兼國足隊長鄭智,阿爾阿里前鋒阿密特卡利同埋另一位阿聯酋國腳奧馬鴨都拉文爭奪.由於恒大捧走今屆亞冠盃,所以鄭智第二度得獎嘅呼聲好高.亞洲足協年度頒獎禮下星期日會喺印度嘅新德里舉行,香港足總會長霍震霆同總幹事袁文川都會飛過去出席.


text:
煲呔噚日同領導人着完民族服裝大合照後,返去酒店回答咗記者幾條問題,就即刻上機飛返香港.酒店員工見煲呔checkout,拿拿臨call齊各部門阿頭喺紅地氈兩旁列隊,拍爛手掌歡送煲呔.煲呔見到呢個場面,當堂笑到見牙唔見眼,重即刻向員工作九十度鞠躬,高呼thankyouverymuch,真係high到暈.
煲呔貴為香港特首,去到韓國待遇自然高人一等,為咗保護煲呔,間酒店特別加裝金屬探測器,搞到其他住客都有啲唔方便,酒店個大型溫泉又基於保安理由,關閉唔畀住客使用,煲呔車隊出入時就更巴閉,八方有日同幾個行家準備返入酒店,煲呔架車重有十分鐘先到,結果俾人趕到去酒店門口,重有個自稱「Iamthesecurityman」嘅韓國人擋住去路,要成棚人企出對面個停車位等候,硬係要煲呔返到嚟先畀住客進入,結果成班行家食咗兩三個字西北風先返得入酒店.
呢間農心酒店得兩部𨋢,有一部成日hold住畀煲呔專用,煲呔住喺九樓,但係八樓都有兩個G4喺度守住,搞到住客出入都唔方便,所以每次領導人出訪,都咪話唔擾民.
爆料熱線:29290000,27860099
報料傳真:26239278
報料電郵:[email protected]


text:
移民三藩市灣區之賓架陳與移民溫哥華之賓架梁同時回港探親,佢哋嘅舊同事,下屬請佢兩位飲茶,叫埋左丁山去.賓架陳與賓架梁都年逾七十五,係老前輩,未離開香港前,銀行界無人不識,梗係要尊重啦,於是走上皇室堡十四樓之「帝廷」.第一次去皇室堡飲茶,估唔到間酒樓咁大間.臨窗而坐,望住維多利亞公園,景觀開揚,冇坐喺一啲位於地庫酒樓所遇嘅壓迫感.
唔知係唔係三藩市灣區與溫哥華之空氣好呢,兩位前輩都精神到極,聲若洪鐘,如果左丁山到咗七十五歲都有佢兩位咁健康,就認真有福.賓架陳講起亞洲禽流感,羅氏藥廠話暫時唔供應特敏福畀美國,左丁山對佢講:「唔使怕,你住在SanMateo,發明特敏福,授權畀羅氏生產呢隻藥嘅公司叫做Gilead,總部就在SanMateoCounty之內嘅FosterCity,就算第二度冇特敏福,你嗰區都怕會有貨賣!」
Gilead隻股票最近升勢凌厲,係禽流感之最大受益者,可惜我哋散戶永遠後知後覺,𠵱家又唔敢追貨咯.賓架陳以前係舊廣東銀行(現美國銀行(亞洲))總經理,一手將廣東銀行大事革新,功不可沒.佢又外號Bills王,Bills(稱為押滙部,專負責信用證,D/P,D/A,信託收條之部門),現在銀行嘅押滙生意冇晒以前嘅風光,後生一輩唔知識唔識呢.
賓架梁就係珠寶王,但凡香港任何一間有名堂嘅珠寶公司,都同賓架梁打過交道,佢對珠寶市場及信貸風險瞭如指掌,威名遠播,在銀行界可說後無來者,唔信嘅話,大可問吓彤叔,冼博士,鎮科.佢對啲珠寶業務點解咁熟行呢?左丁山未跟過佢,知其一不知其二.知其一者,就係賓架梁日日夜夜與珠寶商應酬往來,貼到實,知道晒行情,今日之年輕賓架如要做到呢一點,怕要同老婆離婚都似.


text:
李連杰似古典樂
「拍咁多動作片以嚟,我覺得同李連杰喺《黃飛鴻2》嘅打場面,可以話係自己拍得最過癮嘅,我同佢合作過兩次,佢嘅功夫底子好好,喺銀幕上佢亦好識得運用身手,同佢拍戲真係要好專注,因為佢係一個唔易應付嘅對手.如果用音樂比喻李連杰,我就覺得佢係古典音樂,優雅而耐聽.」
「成龍走嘅主要係喜劇動作路線,而我一直走實戰搏擊嘅動作戲路,我同佢戲路雖然唔同,不過成龍嘅電影一樣會有好多高難度嘅動作鏡頭,所以佢冇番咁上下身手,係好難應付.我同佢喺《千機變2》都打過一場,感覺幾好.我覺得成龍都係一位有個人風格嘅動作演員,佢對香港動作片嘅貢獻亦唔可以抹煞,如果要以音樂來比喻佢,我會選粵劇,愈聽會愈有味道.」
「柏朗伊雲(TonyJaa)嘅成功,某程度係觀眾太耐冇睇過真材實料嘅動作片,所以睇到一部標榜以真功夫,冇用替身嘅《拳霸》,當然好有新鮮感.我睇佢打嘅功夫其實唔係純泰拳,打得幾雜,不過我唔會抹煞佢係有身手同有真材實料,但當運用喺電影上,佢個角色設計總係擺佢喺下靶位,最出位就係俾人打,又或跳吓火圈,打吓觔斗,感覺就似香港拍嘅《五福星》片咁.如果由我設計動作畀佢打,將佢優點盡量發揮,佢肯定會更有個人風格.」
「洪金寶係一位幾全面嘅動作演員,我欣賞佢重多過李連杰,以佢嘅身形,身手重可以咁靈活,真係唔簡單,而且拍時裝打或古裝打,佢一樣得.佢設計嘅動作比較即興同隨意,我同佢合作拍《殺破狼》時,因為部戲由我做武指,我設計嘅動作佢會好尊重,呢位前輩喺現場亦會提供一啲意念畀我,佢都係一位好出色嘅動作導演,同佢合作,我都學到嘢.」
「李小龍係我偶像,佢唔止係一位有演技嘅動作巨星,銀幕下佢嘅功夫亦都係好勁,而且好有爆炸力.環顧現今咁多動作演員當中,冇一個可以擁有李小龍嘅功架同台型,佢出拳同收拳,每一個動作同表情都係充滿味道,其他演員學都學唔到佢嘅神韻,呢個就係佢歷久不衰嘅原因之一,而且佢嘅人生哲學同武術,對我有好深遠影響.」
「我覺得自己喺咁多香港動作演員入面,風格較接近李小龍,大家都係受過西方文化薰陶,又係中西功夫都學齊,但當然我有好多方面都唔可以同呢位超級偶像相比.但我打得係人都知,喺我嘅動作世界入面,我係追求完美同真實,最唔主張用特技去代替真功夫拍戲,因為咁樣會失真,如果要用音樂形容自己,我覺得自己係爵士樂.」


text:
荷蘭有份好工
求驗客手記:祖爾在熱刺倒數中 - 求驗客
繼摩連奴俾車仔炒咗,睇嚟下個最有機會離任嘅英超領隊,都係熱刺領隊祖爾,日前佢啱啱同球會開完緊急會議,好似話祖爾已經接受咗球會開出嘅400萬鎊(約6,240萬港元)分手費㖭(雖然熱刺話冇咁嘅事)!唉,睇嚟佢留喺熱刺嘅日子唔多咯.不過你哋同佢定喎,聽講荷蘭足總嗰邊話明攬硬祖爾,隨時留番個國家隊位畀佢教,有後路怕咩啫!
嗱祖爾,唔好話個天唔畀機會你垂死掙扎,今晚英聯盃主場對住冇咗3件箭頭美度,艾利亞廸里同端基嘅米杜士堡,你仲係唔識贏就真係證明你冇料到喇!米堡𠵱家得番李東國一個正前鋒,而季初表現極搶鏡嘅中場艾卡又傷埋要唞兩個月,今勻熱刺起碼要入3,4粒先安撫到高層同球迷嘅心靈.家陣畀隻好牌你上,祖爾千祈咪再摸和過莊呀!過咗莊冇機會打多幾圈㗎喇!
不過講就咁講啫,睇見祖爾個樣好似定過抬炸彈咁,直頭汗都未出過一滴.冇㗎,話說周日場曼,車大戰,荷蘭國家隊教練尹巴士頓坐喺阿巴莫域治後排睇波,佢係咪教車仔暫時就冇人知,但荷蘭足總講明,如果尹巴士頓走人,一早預咗個位畀祖爾頂上,唔怪之得佢咁淡定啦,原來有後台撐腰!
如果我求大俠係祖爾嘅話,就老虎蟹都贏咗米杜士堡先,起碼證明自己仲有料到.試諗吓,對住讓半臂嘅米堡都贏唔到,第時假若教荷蘭國家隊邊有說服力?咪盞去到邊俾人彈到邊.祖爾,好好醜醜都做埋今晚場戲,畀自己落台又好點都好,至少挺起胸膛行出白鹿徑吖!


text:
隔牆有耳
天文台長報告:騎馬三分險 - 李八方
天文台預測今晚市民要喺烏雲罅中賞月,個天令人有啲掃興,其實香港今年夏天天氣真係幾好,冇打過一場大風,天文台台長林超英都可以安心放暑假,去咗蒙古擁抱大自然.正所謂「行船跑馬三分險」,呢位天文台首腦喺風吹草低見牛羊嘅大漠草原上策馬奔馳嘅時候,就發生墮馬意外,返嚟之後仲有手尾,近日要喺伊利沙伯醫院做腦部手術處理後遺症,好彩手術成功,𠵱家出咗院喺屋企休養緊.
八方今個月初見過台長,佢當時好語重心長咁講,「人到中年,有啲嘢係唔玩得,就係騎馬嘞.」台長暑假時同太太去蒙古旅遊,老婆話騎馬,咪騎囉,點知策騎之時突然馬失前蹄,成個人拋咗出嚟,跌落地,仲一度昏迷差不多半個鐘頭.
台長話醒番之後,真係好似做戲咁,望住自己張身份證讀出自己個名,然後就自己同自己講,「吓?點解個名咁熟嘅.」當時太太又問佢知唔知老婆個名,台長仲話好彩即時噏得出嚟,否則就可能會衍生其他家庭問題都有排煩.
林超英事後返香港去咗醫院做檢查,醫生話冇即時危險,但係就提醒佢腦部有瘀血,如果唔早啲做手術抽出嚟,第日會有危險.台長於是入院做手術,手術好成功,佢亦已經出院返屋企休養.佢嘅助理台長李本瀅原本輪到佢放大假,突然接到台長請假通知,惟有取消休假暫做替工署理台長.八方噚日搵到李本瀅,佢話天文台成班同事都好關心台長,準備去探吓佢喎.
58歲嘅林超英,03年3月起出任天文台台長,佢亦係世界氣象組織中國香港常任代表.酷愛天文嘅佢,亦會非常關心地球同大自然,佢自97年開始擔任香港觀鳥會會長.林超英可以算係經歷最多風雨嘅台長,市民對佢有唔少批評,最近一單係舊年颱風派比安襲港,8月2日晚至8月3日朝早,派比安對香港帶來狂風暴雨,風力比過去10年嘅8號甚至9號風球都高.林超英以維多利亞港內啓德氣象站,只短暫錄到烈風,所以唔掛8號波.最後,天文台要修訂發出3號同8號風球嘅準則,以後要參考埋其他測風站嘅風速數據.


text:
學攝影考潛水牌狂增值
楊正軍:做演員唔實在
亞視楊正軍亞洲星光大道潛水教練
加入亞視5年多,楊正軍大多數時間都係喺度等──等公司安排工作,難怪佢話:「一個咁飄忽嘅環境,自己其實有啲驚.」亦係因為咁,佢由嗰時開始學潛水,一學就上癮嘅正軍,依家更轉型成為一個潛水教練兼海底攝影師.
記者:倩宜 攝影:馮峰,Neo
現時是reelancer的正軍,主要是做海底攝影的工作,閒時亦會做潛水教練.
楊正軍,2011年參加舞蹈比賽節目《亞洲星光大道 4 跳舞吧!》加入亞視,由最初被委派做唔同綜藝節目主持,到最後靜待公司派工作通告,正軍坦言過程唔好受:「藝人好多時都係受人擺佈多,由其你係亞視做嘅嘢就係等通告,一個咁飄忽嘅環境,或者對於自己人生咁飄忽,其實有啲驚,不過你話係咪唔好呢,我又無話唔好嘅,只係我鍾意實在啲,所以喺亞視無哂嘢做嗰時,我咪走去學潛水囉.」
正軍做出「Down」的手勢,示意Tina開始下潛.
最初係應朋友邀請而去學潛水,點知正軍就一潛愛上,最後仲考埋個教練牌做埋潛水教練.喺亞視熜機之後,正軍就飛咗去菲律賓住咗半年,兼且開始佢嘅潛水事業:「係當地做咗半年潛水教練,期間有做下海底攝影,返香港之後就開始接下啲海底攝影工作做,工作以廣告同旅遊節目拍攝為主,空餘時間都會教潛水.」
講到潛水教練呢份工,正軍話有唔少有趣事可以分享:「例如有個學生跳咗落水之後,都未潛落海底,佢已經係水度面爭扎話好驚唔學喇.有次有個學生,我喺水底叫佢除咗個mask,點知佢就連口入面要呼吸嗰舊嘢都吐埋出嚟,我望住個學生真係呆咗.」
正軍話自己依家好享受海底攝影嘅工作,問到佢會唔會再返幕前?佢話:「唔會強求,係依家呢個時候,我會答你我想做一個出色嘅教練同出色嘅海底攝影師多啲.」
楊正軍當年是參加亞視舞蹈比賽節目《亞洲星光大道 4 跳舞吧!》而入行.


text:
(李八方online)卿姐fb相當年 邀林鄭上網台訪問
劉慧卿林鄭女娥議會內外
民主黨劉慧卿離開議會後,生活相當多姿多彩,卿姐除咗不時搵人食飯聚舊之外,佢仲係政圈好活躍,除咗網台節目《議會內外》長做長有外,尋日卿姐仲係fb上載佢26年前當選立會議員舊相,另外八方仲聽聞,卿姐仲請奶媽特首林鄭月娥做嘉賓,如果成事的話,呢次將會係卿姐首度訪問在任特首.
原來尋日對卿姐嚟講亦係相當有意義嘅一日,因為26年前,即係1991年,香港舉行咗第1次嘅立法局地區直選,當年卿姐首次落場就成功當選,成為唯一一位直選出身嘅女議員,自此之後,卿姐更未嚐敗仗,連續做咗7屆議員,絕對係一個輝煌嘅紀錄,所以卿姐噚日特別係fb上載幾張當年選舉嘅舊相,紀念呢個咁特別日子.
不過卿姐唔再做議員,唔代表佢淡出政圈,佢做網台政治節目仲愈做愈開心,卿姐尋日同八方證實,佢前排邀請過林鄭上《議會內外》,林鄭並無拒絕,仲話OK呀,只係遲啲先.到上個星期,卿姐再短信追吓林鄭幾時有時間,但就未有回應.
嗱﹗林鄭係咪有心修補撕裂就睇佢係咪得把口喇,事關卿姐喺前朝梁振英做緊特首嘅時候都請過梁振英,只係梁振英一直冇回音而冇成事.今次卿姐又畀張好牌林鄭上,係龍係鳳就睇林鄭自己喇﹗


text:
(Signal王係有玄機)王浩信喊住睇笑
8000
100%「抄考」韓劇《Signal》
王浩信趙震雄《踩過界》《Signal》
鮑姐擔正嗰套《同盟》喺星期三播完大結局,跟住安排咗王浩信,張振朗,朱千雪同蔡思貝嘅《踩過界》緊接,實行一連4集播映結局篇!
呢套劇喺16年10月開拍,拍完冇耐就係17年節目巡禮推介劇集之一,因為同《愛奇藝》合拍嘅關係,所以喺6月推出嘅時候,點擊同口碑都唔錯.噚晚《踩》嘅故事發展話朱千雪幫王浩信做手術,終於可以睇返嘢,點知朱千雪知道單立文約咗張振朗去貨倉,佢就靜雞雞跟埋一齊去,去到貨倉之後,張振朗見到單立文想殺佢,兩個打咗一輪之後,張振朗搶咗單立文把鎗,企咗喺轉角位等單立文出嚟,當張振朗聽到人聲,轉身出嚟開鎗.
對眼得番嘢嘅王浩信,去到現場見到朱千雪死咗,張振朗同單立文都暈低咗,大家都成為嫌疑犯,王浩信接受唔到朱千雪嘅死,情緒即時崩潰,爆喊,仲埋怨自己點解要收埋自己,之後佢去咗以前一齊食飯嘅餐廳回憶往事,仲一個人走入戲院睇戲,雖然戲院觀眾笑到起,但係王浩信一個人喊到飛起,真係睇見到心酸!
不過世事往往就係咁奇,估唔到當心愛嘅人死咗,懷緬人嘅方法,原來都係嗰幾樣!呢個情節同去年1月播出嘅韓劇《Signal》離奇撞橋,當中劇情同樣講男主角嘅另一半已經唔喺世上.《踩過界》裡面,張笑片戲飛係朱千雪之前買,準備同可以睇番嘢嘅王浩信一齊睇;而《Signal》「咁啱」又係女主角元靜之前買落,諗住同趙震雄一齊睇,借機表白,但未等到呢日,元靜意外身亡.兩劇嘅男主角,結果不約而同拎住女方留低嘅心意入場.整個戲院人人睇到笑不停,但唯獨男主角傷心痛哭.
《Signal》呢場男主角喺戲院傷心痛哭係發生喺出第四集差不多結尾,劇情講李帝勳話畀趙震雄知喺呢個年代終於捉到京畿道南部殺人案嘅兇手,原來兇手殺害趙震雄嘅心儀對象元靜,得知消息後趙震雄就拿住同元靜冇法欣賞嘅電影戲飛入場睇戲.雖然大銀幕正播放一齣笑片,全場觀眾個個笑不停,但唯獨趙震雄望住身旁空空的凳子,一邊看住笑片一邊因憶起元靜而傷心痛哭,與其他觀眾形成好大對比.
講番呢套韓劇《Signal》,係由趙震雄,金惠秀及李帝勳主演,播出以來贏盡收視及口碑,劇集喺第52屆百想藝術大賞電視劇部門中,勇奪最佳劇集,最佳女主角及最佳劇三大獎項.故事講身處現代嘅罪犯側寫師李帝勳偶然獲得一部對講機,並能夠與15年前嘅刑警趙震雄對話,兩人從而透過對講機對話及查案.
鏡頭一轉,韓劇《Signal》呢一幕,趙震雄知道心儀對象被殺,去戲院懷緬往事.
《Signal》喺韓國曾經拎過唔少獎!(左起:李帝勳,金惠秀,趙震雄)


text:
五場貢獻四入球 波斯尼亞巨人堅係有料
英超德甲阿仙奴歐霸盃科隆波斯尼亞哥拉辛拿斯歐洲足球
阿仙奴禮拜四晚喺歐霸盃主場以3:1反勝科隆,其中一位功臣就係喺下半場入替,只係踢咗幾分鐘就即刻建功嘅後衛哥拉辛拿斯,呢位綽號Bosnian Hulk嘅波斯尼亞國腳今季只係幫阿仙奴踢咗五場波,但已經直接或者間接貢獻四個入波,咁嘅表現好難令人相信,佢其實係踢左閘㗎!
哥拉辛拿斯坦今季已經喺科隆,同埋季初社區盾喺車路士身上射入兩球,至於兩次助攻,就分別喺英超贏李斯特城同般尼茅夫場波取得;兵工廠只要佢入波或者助攻,就場場都贏波㗎喇!其實今場阿仙奴都仲有幾個數字密碼㗎,一齊睇下!
●今場波係前鋒阿歷斯山齊士嚟到歐洲踢波後嘅第400場波,佢係喺2008年加盟意甲烏甸尼斯嘅;
●中場韋舒亞今場波後備上陣,佢對上一次幫兵工廠踢歐洲賽,已經係1,058日前嘅事,當時阿仙奴喺歐聯贏安德列治2:1;
●山神今場嘅入波係阿仙奴喺酋長球場所入嘅第650球,比賽夾埋就踢咗309場.
今場波係前鋒阿歷斯山齊士嚟到歐洲踢波後嘅第400場波,佢係喺2008年加盟意甲烏甸尼斯嘅.
中場韋舒亞今場波後備上陣,佢對上一次幫兵工廠踢歐洲賽,已經係1,058日前嘅事,當時阿仙奴喺歐聯贏安德列治2:1.
山神今場嘅入波係阿仙奴喺酋長球場所入嘅第650球,比賽夾埋就踢咗309場.


text:
華朗兩年半前喺意甲轉嚟英超後就衰足咁耐,除咗因踢得差而俾曼聯掟去車路士外,喺星期日重俾賊佬入屋打劫.
事發時華朗同女友瑪莉亞瞓緊覺,但俾人嘈醒後,見個揸住開山刀嘅男人企喺面前.佢話個賊用刀「行」佢條頸,重話如果唔交出財物就殺死佢三個細路;於是佢開夾萬交出總值約七十萬港元珠寶;個賊得手後就鬆人,但喺星期一就俾差佬拉咗.
華朗過去兩季喺曼聯跌WATT,今屆轉過車仔諗住重振雄風,點知因背傷,自舊年十一月尾休息到𠵱家;家陣又搞到差啲連命都冇,認真黑仔.另佢係繼阿仙奴簡奴同亨利後,近年第三個俾賊入屋打劫嘅倫敦球會球星.倫敦治安咁差,對車仔同阿仙奴第日斟大牌球員,會唔會有影響呢?
保夫萊特死硬派
唔識博12碼捱罵
佩魯賈前鋒保夫萊特今季喺意甲算搶鏡,場上鬥志及體育精神都值得表揚.偏偏佩魯賈教練哥斯美唔係咁諗,重責備保夫萊特唔識跌低博十二碼係戇居!哥斯美你咪忘記,保夫萊特係英格蘭球員,佢哋嗰種傳統鬥志及拼勁,梗係唔同你哋班成日跌低博對手犯規嘅意大利佬啦.
托迪膺「最佳」
安慰獎當補數
歐洲足球先生祖記嘅尼維特同羅馬嘅托迪,日前分別攞咗去年意甲最佳外援同最佳意大利球員獎,兩人重一齊做埋意甲最佳球員.不過我求大俠就認為托迪始終爭啲!佢上年成日話自己有資格做歐洲足球先生,我求大俠就當係笑話,𠵱家佢喺國內威番次,算係執番個桔啦!
尹巴士頓「降級」
教上海申花博乜
有外電話荷蘭「三劍俠」之一嘅尹巴士頓希望可以去中超教上海申花,要求重幾低㖭.我求大俠真係一頭霧水,以佢嘅名聲,又喺阿積士做緊助教,點會無喇喇去中國發展,另外兩位「劍俠」列卡特教緊巴塞,古列治將會教飛燕諾;難聽啲講句,尹巴士頓唔係搞成咁呀!
比沙路轉腔
獲加薪即讚烏記
烏甸尼斯近期戰績麻麻,會方終以加薪一倍幾嘅條件同中場比沙路續約.條件咁好,比沙路當然簽字都簽唔切,重話球會對佢不知幾重要,恨不得即刻落場爭佳績喎.睇怕佢已經唔記得被雪藏時大鬧球會摧毀佢事業,要即刻鬆人.原來個「錢」字足以改變一個人嘅立場.


text:
新機駕到:紅色NokiaE65
志在玩BlackBerry
「喂,水貨咪已經出咗一排囉,仲乜又講佢呀!」睇住水貨食行機市場,有啲唔甘心:第一,水貨好多時只有英文,就算你懶叻扮鬼佬,到需要收SMS嗰陣,中文字變晒做怪碼,問題就出嚟;第二,行貨比水貨通常多一套自家新玩意,例如好啱香港人用嘅Software;冇錯,今次行貨E65食正呢樣強項,內置BlackBerry,MSN兩項功能,行政OL,潮友必玩,加上有Sales話水機紅色版斷晒貨,得行貨有,呢鋪仲唔Win?
據手機店Sales解釋,買商務手機嘅用家超過8成係男性,聽完呢個咁「粗略」嘅數據,小記好唔認同;只覺得現時具備BB分唇嘅機款真係唔多,數來數去除咗BlackBerry自己,跟住就輪到一大堆PDAPhone.但你會問:「嘩,咁大嚿,點用呀?」查實OL要出部電郵手機,要求都係細細部,靚靚仔仔嘅啫,E65外表未算好標青,但諾記滑趟機款式一向有Fans支持,好似佢除咗有深啡色之外,仲有呢一隻紅色,行近少少再睇,原來機背位採用仿皮物料,難怪拎上手特別舒服,OL要拎起佢推蓋玩BlackBerry,要覆老闆Email或者Send資料畀啲客,其實冇幾難.
有啲人未必好似OL咁要每日SendEmail咁煩,佢哋上網唯一目的,係同班老死玩MSN狂Chat.其實早前嘅諾記InternetEdition,已經加入埋MSN分唇,呢次亦冇例外,有MSN友仲話,以前用另一款手機玩MSN,通常等幾秒先Send到個Message出去,E65反應居然比PDAPhone更快,真係估佢唔到!假如你係打SMS快過閃電嗰類人,E65都幾啱你㗎!
記者:陳國輝
攝影:陳盛臣
●利用BlackBerry收發郵件,行政人士最啱玩.
●支援FullScreen玩MSN,介面仲鬼咁似PC嗰隻.


text:
求驗客手記:巴西冇細哨又點?國奧射門衝上雲霄 - 求驗客
我哋國奧隊嘅實力雖然不濟,但就行運一條龍,連日內不停收到好消息.首先係早前教練杜高域因高血壓搞到唔係幾舒服,不過近日已經冇事;最開心嘅梗係同組對手巴西,隨時因球會唔肯放人實力大減.巴西冇咗「細哨」,廸亞高等人,但係咪代表國奧出線好景?咁又未必!
早前阿根廷宣佈強陣參戰奧運,巴西嗰邊一於都唔示弱,前日宣佈羅賓奴,朗拿甸奴,廸亞高,柏圖等人都喺名單之內.之不過,近日事情突然來個大逆轉,巴塞隆拿講明為咗強陣備戰歐聯外圍賽,喺7月14日要「夫添」參加季前集訓,所以唔會畀朗拿甸奴出戰奧運.聽講阿根廷嘅美斯可能遭遇同一命運,有排講數.
「細哨」唔獲巴塞放人,基本上可以講已經減低球隊唔少實力,同組嘅國奧開香檳都嚟唔切.點知開完香檳仲有乳豬切㖭,因為雲達不來梅嘅中場廸亞高,同埋史浩克04嘅守將拿菲爾都不獲球會放人,呢勻國奧仲唔係中六合彩?
但係中國球迷又唔好咁快開心住,事關國奧雖然有鄭智,李瑋峰同陳濤等人領軍,不過佢哋呢排真係踢得鬼死咁差,聽講操練嗰陣仲激到杜高域紮紮跳㖭!家陣中國天氣炎熱,每日攝氏平均高達30幾度,搞到班球員體能嚴重下降.
原本國奧定喺下晝4點喺龍井體育場嘅操練,都因天氣問題要改喺5點後進行.嘩!天氣熱咪當訓練體能囉,少少苦都捱唔到,點代表我哋偉大嘅祖國呀?最衰嘅係,班球員喺練凌空抽射環節,竟然42次射門冇次入網,就連杜高域都頂唔順話:「你班死仔,我哋咁樣點贏波呀?」唉,巴西擺明讓晒車馬,國奧自己都要爭氣先得㗎;如果分組賽已經出局,冇得再賴其他嘢啦?


text:
星期二本欄寫「機場管理大倒退」.又有咁啱嘅,星期二早上就碰到機場管理局高層,揸住篇左丁山專欄嚟睇,成個人眉頭皺.呢類場景左丁山見得多,例如前日坐地鐵去油麻地站落車,行過去窩打老道坐的士去土瓜灣,在地鐵上就見到一位白領揸住《蘋果》副刊,睇緊「名采」版,從佢嘅眼睛移動方向判斷,係睇完「黃金冒險號」就睇「GG細語」.上到的士,司機立即放低張《蘋果》,一眼就望到佢本來係睇緊「GG細語」.
機管局高層對左丁山講:「乜咁大標題呀,鬧我哋之前,搵我解釋吓先吖.」據呢位高層解釋,機場嘅禁區安檢與出境管制地區會重新配置.現在係旅客一進入禁區,就會憑身份證或護照過關出境,出咗就唔可以行返轉頭.出咗移民關卡就要排隊檢查行李,如檢出流質物件(如靚酒,名牌香水)就會充公,如果手提行李過多,或oversize,旅客因為唔可以返出去再check-in,經常引起爭執.
未來方法就係旅客入管制區(不是禁區),在管制區內可以走番出嚟,例如檢出上述物品,可以返回航空公司櫃位辦理另一次行李寄艙,流質物品唔使充公.手提行李檢查完畢後,先至行到移民關卡,辦出境手續,出咗境就唔可以返轉頭.現在櫃台重置工程已開始進行,但因為只會在深夜旅客少之時開工,時間會拖長,施工期間,啲X光機就擺放在離境大堂商業區,造成擠逼,實在逼不得已喎.
機管局高層如此解釋,好似言之有理.但對守規矩嘅香港市民嚟講,入閘出境嘅時間,究竟係以前嘅方法(先出境後安檢)快啲,還是用以後嘅方法(先安檢後出境)快啲?表面上看,出境時間應該無差別,但實際如何,難以預料.返到公司,機管局公關來電,話工程費用只係一億元,唔係肥仔K聽到嘅十五億元咁高,詳情會在七月九日嘅記者招待會解釋喎.總之在重新配置工程期間,大家出外旅行,畀啲耐性可也.但在出境繁忙時間,離境大堂肯定擠逼不堪,希望機管局多派保安維持秩序.


text:
去香港神秘後花園
行殘樓睇杜鵑
<
11
li class="slide">
6927
同朋友講我去悟園,佢同我計︰快則半小時東涌入羌山,再飛咁行都要半個鐘登上悟園,就算走馬看花,一來一回都要成差唔多3個鐘先入到呢個「爛鬼花園」,值得咩?Sorry,值喎,在山路離遠望去悟園,已經見到點紅點綠,即刻加快腳步行入去,花都未睇真就先聞到陣陣花香,呢個時候開得最靚嘅係杜鵑,但陣味唔係佢!追蹤住啲花開,原來係有點點白花嘅桂花樹令滿園飄香.往上走還意外地見到有人用朵朵茶花,拼成一個微笑嘅茶花女.悟園係有請人打理嘅,唔係啲花點會咁密集開得咁靚喎.
悟園個名帶點佛家味道,因為佢以前係一個篤信佛教嘅有錢商人私人園林勝景,喺未開發嘅大澳闢一片靜土畀自己禪修,起亭台築樓閣,還建園搭橋種花,如果我有能力咁樣隱吓世都幾過癮.佢過咗身以後,家人開放悟園畀公眾遊覽,周末周日會熱鬧啲,仲會有人賣汽水.朋友唔鍾意行咁耐睇花園,我就話遊吓車河再舒舒服服咁行吓山已經好開心,行完仲有花睇喎,點會唔值呀?
在東涌地鐵站,轉乘11號往大澳巴士,約40分鐘車程後,在「羌山龍仔」站下車,進入「羌山(南)引水道」.沿引水道石屎路一直行,約30分鐘便會見到「龍仔萬丈布」路牌.
行完悟園搭番巴士出東涌,咁遠水路嚟到,不如出到市區前先到東涌炮台站落車,參觀多個古蹟先走人.東涌炮台係張保仔起嘅,亦在清朝時被修建,其後英國租借咗新界離島就廢棄咗,𠵱家政府加咗展館,穩固城牆後,列做法定古蹟,係香港唯一保留炮台嘅堡壘.
行咗咁多路要快快醫肚,出炮台左轉行3分鐘左右,有間正宗印度餐館,老闆阿Gill係印度人,但好照顧港人口味,辣度可以任你選擇,佢知我唔食太辣但鍾意嗰陣香味,即時調啱我胃口.
食印度嘢點可以唔食咖喱?印式咖喱加咗乳酪會惹味啲.
餐廳自己喺印度入特色芝士,比西方芝士硬一啲,咬落似帶少少奶味的辣豆腐咁,好新奇.
什果薄餅好得意,有果仁嘅咬口,仲有車厘子嘅香甜,口味獨特.蒜茸薄餅香口到停唔到口.
甘地印度餐廳
地址︰東涌下嶺皮村8號
電話︰29888674


text:
求驗客手記:拿姆1分鐘英雄 - 求驗客
我求大俠不嬲都好眼紅拿姆呢位仁兄,主要因為佢有一個好索嘅女朋友之外,佢真係成日死好命.前日對住土耳其,拿姆失晒魂唔知做乜咁,狂俾對手爆開失波,爭啲成為球隊輸波罪人.不過,佢喺補時階段為德國射入3:2嘅入球,做咗全國嘅「LastMinuteHero」,仲救番教練路維,拿姆要由狗熊變英雄?佢話1分鐘就夠啦!
拿姆其實喺成場波都踢得非常之差,上半場有一次以為同咸美艾天托普仲踢緊拜仁咁,一個唔該將個波兜口兜面咁交咗畀佢,真係曳到離晒罩,已經出現咗瀨嘢嘅先兆.
到咗臨完場4分鐘,拿姆瀨嘢嘅時間終於都到.土耳其嘅沙里奧古喺右邊左扣右扣,本身啲假腳真係名副其實嘅假腳,點知拿姆成個人俾佢fake過,仲俾對手出咗球急勁嘅地波畀辛杜克近門篤入扳平2:2,呢鋪拿姆真係孭硬鑊.
不過,到咗補時嗰陣,拿姆明白咩叫博一博唔使咁頻撲,上到前場同希斯佩加打個onetwo,射番羅士圖列巴近柱,真係1分鐘之內變英雄.
雖然拿姆做咗球隊嘅「LastMinuteHero」,令到教練路維不知幾興奮,不過呢位今場賽事嘅最佳球員都知道自己好唔掂,所以賽後都覺得唔好意思.
如果我係拿姆啲隊友好似「小豬」舒韋恩史廸加咁,俾呢個友仔拎咗個最佳球員獎一定唔多順,但話時話,就係拿姆呢一腳為隊友每人至少帶嚟15萬歐元(約155萬港元)嘅獎金,係德國隊史上最高嘅紀錄,如果拎埋冠軍仲可以拎到25萬歐元㖭,所以睇錢份上,德國隊成員原諒拿姆嘅犯錯啦!


text:
昨日有報道指查小欣本來獲邀做有線娛樂新聞台嘅主播,點知被商台阻撓,最後推咗,不過當佢知道同樣係商台主持嘅吳君如執佢二攤後,就覺得好唔公平,重要求商台賠償佢五十萬年薪嘅損失.
查小欣噚日喺商台節目度話,其實佢三月開始同有線傾合作,不過商台叫佢唔好做,所以推咗.查小欣重好大聲話自己身價何止五十萬,應該係五百萬喎!不過如果有人肯賠償佢嘅損失,佢都唔拘,但就澄清絕冇不滿商台.
不過馮仁昭噚日同有線揸弗人徐小明傾電話,佢話有線最早係斟吳君如嘅,所以君如絕對唔係執人二攤.
未商討合作細節
馮仁昭重收到風,其實係查小欣主動接觸有線,話有興趣做主播,於是有線先試吓同佢傾,不過後尾就擱置咗,根本雙方連合作形式同價錢都未傾過,查小欣唔知憑乜嘢要求商台賠償呢?至於佢自訂嘅五百萬年薪身價,又唔知邊間電視台肯畀呢?而商台對外事務部就話查小欣從冇要求賠償.
許茹芸衰剩中文
許茹芸噚日喺跑馬地綵排音樂劇《我愛宋詞──好風如水》,佢喺套劇入面除咗唱歌外,重要跳現代舞.許茹芸話細細個就好鍾意同詩詞歌賦有關嘅嘢,讀書時除咗中文之外,幾乎科科唔及格.佢重話今次嚟香港,最掛住係屋企隻兩歲大嘅狗.
李安靠漫畫促父子情
導演李安噚日喺台灣宣傳由佢執導嘅電影《變形俠醫》,佢話自從呢套戲開拍後,同阿爸,阿仔嘅話題都突然間多咗.李安用國語話:「以前我總是拍女人哭哭啼啼的電影題材,連《臥虎藏龍》都是以女人為主,兒子都不太有興趣,他寧可看吳宇森,但這次拍漫畫,我們可以談談,連父親都看得開心.」
關心妍Fans買老翻
關心妍噚日喺廣州舉行簽名會,有百幾名fans圍觀,全程重有十幾名保安維持秩序,不過居然有fans攞住張翻版碟畀佢簽,啲保安見係老翻就即刻攔住個fans.關心妍噚日重話佢媽咪好驚內地有蚊患,所以一定要佢貼蚊貼,搞到佢暈暈哋.
珈潁宋承憲韓國邂逅
珈潁噚日出席亞視生日會,見佢手臂上有個紋身,原來佢之前去咗韓國為節目搜集資料,重有幸同韓國人氣男星宋承憲合照㖭!珈潁話:「遲啲我同張達明主持節目,我咪專誠去搵料囉,第一站就係韓國,而手臂上嘅紋身係假嘅.」問珈潁有冇俾人博懵,佢話:「有呀,啲韓國男人好粗魯,影相一手就捉住你.」


text:
偶像男歌手嘅唱片銷量以前都幾好,可惜佢啲負面新聞源源不絕,𠵱家佢嘅賣碟成績差過班新人成條街,偶像男歌手惟有不停藉緋聞博宣傳,希望挽救人氣,但唱片公司就好擔心,驚佢過唔到呢個低潮,所以狂掟錢幫佢造勢.而偶像男歌手嘅師妹,就因為咁被拖累,無端端做咗犧牲品.
敢怒不敢言
女歌手啲唱片不嬲賣得,亦有唔少好歌,唱片公司原本構思同佢出精選碟,重預咗筆錢用嚟出電視廣告.
點知偶像男歌手張碟成績大不如前,唱片公司臨時轉軚,決定延遲同女歌手出精選碟,將原定精選碟嘅廣告費撥畀偶像男歌手,加碼做佢嘅唱片宣傳費.女歌手知道後當然好冇癮,但敢怒不敢言.
偶像男歌手雖然多咗大筆宣傳費,但唱片都係唔賣得,馮仁昭覺得佢再做懶紅嘅假象好嘥氣,佢唔好搞咁多新聞,學吓點樣去做人,同做好啲歌好過啦.
成龍熱誠當製作費
成龍主演嘅新片《飛龍再生》(前名《Highbinder》)八月會喺內地同美國一齊上映,呢部戲嘅製作費高達三億,但有跑慣江湖嘅專業人士睇過,話呢套片似六億幾大製作,講嘢真係夠客氣.而《飛》片導演陳嘉上日前接受網頁訪問,佢話:「好簡單,我哋拍戲嘅熱情超過成本.」
簡炳墀勸霆鋒靠自己
簡炳墀日前出席公開場合時,取笑謝霆鋒唔應該靠女人宣傳博出位,霆鋒聞言後認為對方唔應批評佢.噚日簡炳墀接受新城電台訪問時話:「講過嘅嘢令霆鋒唔開心就算,我係一番好意,一個人應該靠自己,唔宣傳係唔掂.我見盡娛樂圈離離合合,所講嘅只係經驗之談.」
黃伊汶狂讚Yumiko
黃伊汶噚日去商台接受訪問,近日又有傳聞話佢同鄭希怡(Yumiko)口和心不和,黃伊汶否認之餘,重猛讚對方又嬌又靚.喺閒談間,記者講起Yumiko曾經同成龍傳緋聞,而黃伊汶都有人錫,黃伊汶衝口而出話:「寶嫂(同她傳緋聞嘅唱片公司高層陳少寶)?梗係唔係啦!」
蔡依林乘勝追擊
噚晚喺台灣舉行嘅「HITO流行音樂獎」二○○三年第二季華語十大金曲頒獎禮,蔡依林係得獎歌手之一,佢嘅專輯《看我七十二變》突破二十五萬張銷量.
𠵱家蔡依林籌備緊新專輯,預計喺年尾發行,因為今次張唱片好賣,所以佢話會更用心做新專輯嘅製作喎.


text:
呢排鬧得熱烘烘嘅話題就梗係離唔開TSA啦.小妹發現原來小學生同事務律師每日嘅生活係有一個好大的共通點.究竟係咩呢?就係大家都要跑數!
話說TSA嘅原意係評估學生喺唔同階段嘅能力,理論上唔會影響學生升學或者學校排名,但係慢慢地呢個評估開始變質.有說教育部門向學校施壓,要交出嚟嘅分好啲,於是校長向老師「溫馨提示」,老師就無奈地要同班學生日操夜操.曾經有幾年小學人口下降,唔少學校都擔心被「殺校」,為咗保留一線生機,學校就逼迫學生考好TSA.最攞命嘅係唔知邊個食飽飯冇嘢做,年年將啲題目越變越深,小朋友唔操到傻就奇.
至於事務律師呢,我哋嘅人工係由客人收費度嚟.要同客收錢就要畀個客知我哋花咗幾多時間喺佢單case度(可以收錢嘅鐘就叫billablehours).好多律師樓都有個target畀班律師,例如每個月要bill到130個鐘.聽落好似好易,每日返8個鐘,一個月當返20日,都160個鐘啦.
但事實係,律師有好多工作都收唔到錢.例如接工作之前要做客戶盡職審查,做完嘢開單,個客唔找數你要搲爛塊面去追,單嘢做完十萬年後個客問你攞文件複本等等,全部都係非常費時嘅工作.仲未計有啲老細好鍾意出席講座sell吓間行,律師要做資料蒐集預備講義出newsletter之類嘅工作都係無日無之.但呢啲non-billable工作,老細係唔會計入billabletarget內.
今時今日競爭激烈,老細為咗同行家爭生意,喺接工作嘅時候經常將個預料收費調低.於是到月尾開單嘅時候,你就會發現自己做「凸」咗.老細明示暗示你「就住」嚟開單,亦即係你要含淚報銷某些billablehours,因為又唔達標了.如果你間行嘅target係每日要bill8個鐘,咁你分分鐘要每日做夠12個鐘先夠數.
偏偏啲老闆又好鍾意成日扮體貼,開口埋口都提醒啲同事要有work-lifebalance.但係你明明星期五晚俾份嘢我,話:「唔趕㗎,星期一朝早俾我啦,haveaniceweekend!」真係同政府話要小朋友「愉快學習」一樣咁窩心.
我以為教學係要培養學生想主動學習嘅興趣,唔係操機械人咁做練習;選律師你想要一個盡心為個客提供高質素嘅意見而唔係一味要多要快;揀大學教授係要佢有鼓勵學生明辨是非,貢獻社會嘅志向.但係有時好無奈,社會鍾意將人量化.合夥人用billablehours嚟量度一個律師對間律師樓嘅貢獻;而小學生就係生產高TSA分數嘅工具,完全地本末倒置;大學委員會用出學術研究嘅數量嚟量度一個教授嘅成就,甚至荒謬到有國力博士學位嘅人可以做大學副校,而名譽資深大律師就「唔夠班」.
可能其實教育局想幫小朋友盡早適應成年人嘅跑數生涯,實在用心良苦.小妹才疏學淺,又無月睇30本書,教育制度嘅嘢,我識條鐵咩.「明張目膽」呻咗咁耐,又係時候繼續跑數.[email protected]
法政匯絲
法政匯「絲」-法律界「絲打」,脫下法律界最私密嘅絲襪,同大家赤裸裸gossip呢行嘅八卦趣事.


text:
0靚模CoCo(袁晴晴)因為偷手機上訴案而為人認識,其實呢個CoCo靜咗一排,點知突然向傳媒爆料,話最近因《警訊》節目爆紅嘅巨警訊之花Heily(馬溱禧),原來係0靚模界賣淫agent,CoCo仲拎出WhatsApp截圖及短訊做證,而該訊息係前年10由一名叫「Heily Ma」嘅人發出,頭像同現時Heily用嘅頭像一樣.
對於被指係淫媒agent,Heily昨晚接受《蘋果》訪問時強調,自己唔係淫媒.Heily表示:「我0依家冇任何嘢回應,唔想被人利用到我再上娛樂版.但我只能夠講,我係唔會做淫媒中介,我係唔會賺呢啲錢.」
之後Heily禁不住斥CoCo:「其實呢個CoCo Yuen,我完全唔識佢,係直至到佢話叫人幫佢找20萬Chanel袋嗰張單之後,我先知佢係邊個,同埋對呢啲受法律制裁完全睇佢唔起,你要買Chanel就叫人買?冇嘢嘛,你自己唔識搵錢咩?20萬買袋,你既然咁鍾意,你咪搵錢買.」
Heily續說:「雖然我都知佢好恨上娛樂版,但冇辦法,佢啲新聞全部上港聞,因為牽涉到呃人哋錢,隨便啦,佢鍾意抽水就抽水,但我只能夠講,我冇做過淫媒中介,同埋我係唔需要靠呢啲嘢嚟搵錢.」
講到WhatsApp頭像,佢話:「我想講我頭像呢張相,我喺係兩個月內影,我13年冇可能係呢張相.希望呢個叫CoCo嘅女仔,佢喺感化令呢一年內,佢可以諗清楚以後條路點行,希望佢可以改過自新,唔好再貪呢啲嘢,唔好要人送乜嘢,或者偷人哋嘢.」


text:
(《搞大電影》香港冇場地繼續演)主角黃秋生痛心:冇咩機會再見㗎喇
黃秋生演藝學院尾場搞大電影
黃秋生,林海峰(Jan)同韋羅莎合演嘅舞台劇《搞大電影》,噚晚喺灣仔演藝學院完成尾場演出,導演甄詠蓓連同三位演員一齊現身謝幕,三人異口同聲話雖然籌備過程好辛苦 ,但嚟到最後一場感覺又有啲唔捨得.
秋生話:「我咁多年嚟做戲都冇唔捨得呢個感覺,因為已經好麻木,但今次真係有好強烈嘅感覺,因為個個都好努力,加上個劇本同對手.」
Jan就對住秋生同韋羅莎話:「我星期一就要返去繼續《在晴朗的一天出發》,但係就會好掛住你兩位對手,今次呢個劇對我嚟講好似一個Refresh咁.」問到三人既然個做得咁開心,有冇諗過再度演出?Jan即刻話:「最好唔好啦,俾我唞下先,真係好難頂.」
秋生就話:「都冇場地,演藝要一年前Book定,外面啲商業場更加唔使講,所以經過今次都冇咩機會再見㗎喇.」秋生再補充話:「其實個劇最好係起碼可以做到廿幾場,因為我哋演出係有一個默契,會越演越好,通常去到十四,五場後,就會越嚟越精采,但今次只係開到十四場就完,真係冇辦法.」
秋生話即使將來想演舞台劇,但香港根本冇乜場地,坦言未必有機會再演啦.
林海峰,黃秋生同韋羅莎都話嚟到尾場,覺得好唔捨得.
林海峰話完成今次演出後,都要唞番陣先,因為真係好辛苦.


text:
(打籃球聽佛謁)跟好友林偉亮皈依佛教? 方力申:我緣份未到
佛教方力申慈山寺林偉亮
方力申今日到旺角港九潮州公學中學出席中秋造餅慈善活動,與現任財政司司長陳茂波並肩而坐及分享.小方今年中秋節工作不在香港,團圓同搵食之間佢話想團圓多啲, 但父母心目中就想佢搵食.講到中秋節經歷,小方細個時候都曾經煲蠟,最深刻印象係玩到唔肯返屋企,俾阿媽打咗一巴喊住走.
小方好友前藝人林偉亮皈依喺慈山寺出家,林偉亮現時法號衍偉法師,信奉佛教小方同林偉亮經常打籃球弘揚佛法, 小方話:「我九歲已經認識佢,相識廿幾年,以前佢係南華會教練教游水,我喺南華會練水,我有一首歌曲叫《先苦後甜》,裏面有張相係我坐住喺佢膊頭上面,佢一路睇住我大,我又睇住佢皈依出家,我哋一直都有聯絡,同佢家人都熟, 由佢喺第二度返番嚟去慈山寺,弘法,打籃球同年輕人打成一片,好受歡迎,打波唔係一定講佛學,係團結精神,喺我嘅撮合之下,佢亦都一齊返過我天主教母校去做一啲講座,未來會做得更多,好多藝人都有幫手,例如林海峰幫慈山寺嘅籃球隊設計logo,阿Sa亦都有為大家打氣,江美儀亦都做好多慈善,平時自己都會帶家人同朋友去慈山寺.」
方力申現時係慈山寺義工籃球隊成員,信奉佛教,問到佢有冇意欲出家?小方阿彌陀佛手勢話:「我冇,緣份未到.」


text:
(神嘅力量)拍節目被喪踩後暴食發洩 王君馨靠信仰打救
訪問王君馨1圈圈 星光背後商台節目
王君馨日前接受商台節目《1圈圈 星光背後》訪問,講到原來當年參選香港小姐獲得亞軍之後,即時被大台重用,但表現太差被網民抨擊,令到佢感到無助,最後更寄情食物大飲大食.
王君馨自爆當年奪得港姐亞軍之後旋即獲安排參加同大陸湖南衛視合作嘅《舞動奇跡2》,當年因為呢個節目,令好多人都認識咗佢,贏埋冠軍連大陸人都認為佢,王君馨梗係開心.
不過王君馨就話:「難得我未卸任就已經有好多機會,係一個好好嘅開始,可能正因為上天知道我開始驕傲,所以就即刻打擊我.」後來佢主持飲食節目《日日有食神》表現太差,對白蒼白無力之餘表情又被兼太浮誇,負評如潮,王君馨就唯有一個人匿喺屋企喊,又將壓力借暴食發洩.
呢個情況維持咗一年,王君馨話直至被趙希洛,周家蔚拉去教會,令佢搵到心中所託,最終改變想法,王君馨仲話因為信仰,令到佢同老公由分手變到終成眷屬:「因為佢妒忌,我哋初初拍拖嗰陣,我喺波士頓讀書,佢喺紐約讀書,我本身係一個有好多朋友嘅人,佢經常喺我嘅social media見到我同一班朋友一齊,佢就會問我『呢個男仔係邊個?』當時我覺得『你點解要問我咁多問題呢?你係唔係唔信我呢?』所以我哋以前經常因此爭吵,後來我哋都信教,喺共同信仰下我哋建立咗一個穩定嘅信任.」
被大台安排參加同大陸湖南衛視合作嘅《舞動奇跡2》.(資料圖片)
王君馨仲話因為信仰,令到佢同老公由分手變到終成眷屬(資料圖片)


text:
誠如戰友咖喱所言,柏天尼擴大歐國盃對小國係德政,其實對強國(唔係講緊偉大嘅祖國)何嘗唔係好事.踢完世界盃後冇幾耐,歐洲國家又要出戰外圍賽,成績好嘅球隊要諗吓點樣延續強勢,成績差嘅球隊就要諗吓點換血.世界盃分組賽出局嘅西班牙,亦都趁機會大換血,教練迪保斯基真係要多謝柏天尼.
坦白講,個人對迪保斯基(圖)嘅評價唔係好好,係就係帶皇馬同西班牙贏過好多盃,但其實冇咩個人戰術風格.迪帥領軍最大好處就係等一班大牌球員可以融洽咁一齊踢,帶皇馬搞得掂費高,施丹,朗拿度等星,但其實好多時都係等班星自己搞掂場波;西班牙亦都係呢種風格,食正巴塞盛世,加入皇馬球星,基本上狂牛唔內訌,實力已經係數一數二.
迷信係迪保斯基最大毛病,之前贏波嘅方程式唔肯改,到巴西世盃都仲帶費托去,正選仲畀卡斯拿斯,就證明佢有問題.到巴塞老本食得差唔多,先開始着手西班牙換班,好彩西班牙青訓仍然好強,迪基亞,佐治高基等立即接到班,如果唔係皇馬浪費艾斯高同伊拿拉文迪兩大新星,西班牙更加唔使愁.講真以C組實力,西班牙最強對手都只不過斯洛伐克,烏克蘭,真係半力都夠出線,迪保斯基大把機會培訓新人,今輪又睇吓華倫新人洛迪高摩連奴有冇貨交.
文:牽牛


text:
求驗客手記:韓劇look受軍訓遇香港慘況
孫興民冇豬嘴硬食TG
英超聯賽停擺,早前熱刺前鋒孫興民就以私人理由向球會申請返家鄉南韓,之後球會證實呢位南韓球星將會接受四個禮拜嘅軍事訓練.近日就有英國傳媒揭露孫興民返到南韓之後要接受咩訓練,當中有一樣係近大半年香港人非常熟悉嘅嘢,就係喺完全冇任何保護之下聞住催淚彈(TG)呼吸.
今次孫興民將會參與濟州海軍隊為期四周嘅軍事訓練,雖然只係短短四星期,不過都相當認真.首先孫興民就要剃番個類似近期大熱嘅韓劇《梨泰院Class》朴敘俊「栗子頭」,之後就要參加好似《愛的迫降》玄彬咁嘅實彈射擊訓練,又要做30公里嘅負重行軍,之後作戰演習同埋紀律訓練教育呢啲都唔少得,真係聽落都覺得辛苦.
不過當中最慘烈嘅係,軍隊要求士兵入去一間充滿催淚氣體嘅房,然後除低豬嘴,要喺入面練到如常呼吸.有指好多士兵訓練完之後都係眼淚,鼻涕,口水一齊流,相信香港人對呢個畫面都相當熟悉.四個星期嘅軍事訓練雖然時間唔算好長,但都有一定嘅危險同難度,而孫興民冇耐前先因為手臂骨裂而接受手術,據指熱刺都會同佢保持聯絡,避免佢因為軍訓舊患復發.
孫興民就話返咗南韓軍訓可以操吓體能,佢一班喺英國餓波嘅隊友,竟然喺領隊摩連奴嘅帶領下,違反當地政府頒佈嘅「禁足令」,喺公園練波,仲要着晒熱刺訓練波衫驚死人哋認唔到,結果被人拍片踢爆,惹嚟外界批評.
有網友影到摩佬同達雲臣山齊士,賴恩施斯隆,尼當比利喺公園內進行訓練,而且冇保持兩米社交距離.有一位消息人士提到,摩佬最大問題係過份投入工作,佢之所以會帶班球員去練波,目的只係希望可以協助球員改善佢哋嘅表現.
目前呢位葡萄牙籍領隊已經承認自己做錯,而且會做番個好榜樣,佢為呢件事向大家道歉:「我承認我同球員去練波係違反咗政府規定嘅「禁足令」,呢段時間我哋應該只可以留喺屋企同家人接觸.喺呢個關鍵時刻,人人都要履行自己嘅職責,聽取政府意見,去支持英國國民保健服務(NHS)嘅英雄.」


text:
最實惠停車場 - 左丁山
圓方停車場
某日晨早在中環街頭碰到投資C,問佢:「唔係在家工作咩.點解咁早在中環出現?」投資C話:「我哋分AB team,今個星期輪到我條team返office.咁早出到嚟係怕塞車,我七點就開車,由駿景園去到圓方停車場,唔使15分鐘,慢啲就將近20分鐘,然後坐港鐵過IFC,好快好舒服,現在去食早餐啫.」以往中環有兩間翠華,好自然就行咗入去,但翠華兩間中環巨店都棄租關門,或租約滿不再續,咁食早餐去邊度呢?冇翠華去,升級到文華,好似奢侈啲喎,卒之同佢行咗入去萬年大廈間Pret A Manger食小龍蝦三文治.投資C話翠華兩間旗艦店(威靈頓街,大道中)執咗之後,生意營業額冇咗兩條大水喉,呢隻股票唔好貪平,以後唔敢睇好.
講起晨早開車,投資C話新界東人口愈來愈多,貨車從深圳出嚟有增無減,而吐露港公路只得一線,又因上尖山隧道口在新城市廣場一段收窄,搞到每日七點半開始,條塞車龍就由新城市廣場外排到去近中文大學,一路塞到十點過後,黃昏時間就由六點左右塞到七點幾八點,所以輪到佢去返office上班之時,七點就走落停車場開車,可說得係爭分奪秒.佢幾年前係泊車在中環中心,但晚上放工,又係塞車時間;加埋西隧每程75蚊,就諗到避免黃昏塞車過海……將架車泊在圓方,坐港鐵過中環,省時省力省銀紙!
可惜早上七點幾就入圓方,攞唔到泊車優惠.左丁山唔係日日都要趕時間嘅,唔趕之時就一於在十點零一分過後先到圓方,咁就有資格攞泊車優惠,下午三點攞車之前,去星巴克買兩件餅畀老婆飲下午茶之用,所費40元,就可以有三小時停車免費,再送兩張停車優惠券(兩小時),總值$110元,現在還送埋加德士油站入油券,共6張,面值330元,抵到爛啦!不過如果唔係到食肆光顧,就要購物400元先至有泊車優惠.食咗兩日星巴克muffin,老婆話品質比以前退步,又硬又唔好食,於是轉去利苑對面之Pret買,老婆食完就話比星巴克靚好多,可惜Pret嘅位置唔方便,由地鐵站出入口行過去,要行多幾十步呢!


text:
國際賽剛周日結束,當日連場大戰大家仲回味緊之際,馬會已落力宣傳2015年元旦日沙田日賽,呢日(16日)馬會喺跑馬地馬場舉行「好運1月1賽馬日」記者會,由2012年國際中華小姐冠軍張曦雯做主持,林海峰都有出席,原來佢幫馬會設計咗一系列精品,包括手錶,T恤,衛衣,手提包,手提充電器等,元旦日起向公眾發售,仲會向當日入場人士,送出由佢設計嘅匙扣一個.
三位騎師郭能,何澤堯及楊明綸亦有到場,著上林海峰設計嘅衛衣,同啲產品賣吓廣告.佢哋三個仲玩遊戲,大會要求佢哋在佈景板上18個位置中挑選,如轉出有絲帶馬公仔圖案,就獲贈膠膠哋嘅「銀鑽」馬蹄鐵,個遊戲都好假吓志在開心,似乎騎師們一早知道邊個位置有馬公仔,半造馬一估就仲,唯獨何澤堯好大懵,早被通水但第一次仍估錯,要第二次才轉出馬公仔,不過玩吓啫,唔使咁認真嘅!
剛攞到無綫飛躍進步獎男,女藝人嘅張繼聰及黃翠如,亦成為記者會嘉賓,幫馬會造勢;佢哋並將會喺1月1號當日,化身成為「好運之星」,穿梭沙田馬場同馬迷玩有獎遊戲.翠如BB嘅美貌氣質,向來受宅男歡迎,但呢日佢著到好密實,女神張曦雯樣貌唔差過翠如BB之餘,仲要比翠如年輕9年及高一截,加上曦雯BB呢日大晒白滑長腿,真係冇得輸囉!


text:
隔籬靚姐嗰班朋友大大話話相識起碼廿年,份屬好姊妹,跟她一直保持密切交情.
最近跟我短訊聊天,話班姊妹各自呻到樹葉都落晒……
深黃甲:阿姐,知你六月幾次百萬人上街,都有去,肯定同我一樣都係黃絲先同你講咋(不過我乜色都唔係,千祈咪幫我歸類,浪奔浪流,隨波逐流人云亦云,唔係我嗰科.)唔明幾個姊妹癲咗咁,好撐唔撐撐班黑警,班黑警無良㗎,見人就打,721元朗警黑合作打人警冇人,831死咗唔知幾多人太子冤案一定要查個水落石出;呢排咁多人被跳樓自殺,被跳海浮屍,仲使乜叉嘢獨立調查,一睇就知道黑警所為,唔使問……
中國人就嚟嚟㗎啦,廿七年咋,唔為自己都為下一代,叫佢地點喺極權國家做人?諗吓都打冷震呀!你估人人都有條件去移民,聽講今次運動之後,外國收緊對香港人移民申請,怕收咗啲中東難民咁,尾大不掉,要斬腳趾避沙蟲喎;我哋係香港人,愛香港,如非不得已,邊個想走?
嘩嘩啦啦……喊到豬頭咁,我信佢㗎,百分之三百愛香港㗎!
綠色乙:係,我有上街,仲行到對Ferragamo高踭鞋踭都甩埋,同巿民大眾嗌口號嗌到聲淚俱下,全因林鄭無良,當時強橫送中不聽巿民聲音,卻不完全贊成其後沒完沒了嘅攬抄,尤其某啲日子交通停頓,唔使拒搭都冇地鐵,上星期去完遊船河,喺尖沙咀天星碼巴士停駛,的士……You Kidding,慘過往昔內地人來港購物潮,邊有的士俾我地啲港人搭呀?簡直兵臨城下,以為打仗呀.
話我係黃絲?
咪講笑啦,不過一介女人仔,淨係想返屋企湊仔煮飯畀老公屋企人食咋,仔女嘅將來?搞掂今日先算啦!
個菲傭Maria啲屋企人話菲律賓經濟好過以前,香港咁亂隨時沉淪慘過馬尼拉,叫佢一係返家鄉,一係去新加坡打工咁話!諗吓都發癲呀,冇咗個菲傭慘過林鄭唔落台,都唔知點樣Run個家!(明續)


text:
新機地:《機動戰士SEED連合VS.Z.A.F.T.Portable》
PSP版闊屏幕 唔怕偷襲
吓!又係高達?近排高達真係好Hit,雖然每隔一段時間就有新作,不過仍然持續畀到驚喜玩家,最新《機動戰士SEED連合VS.Z.A.F.T.Portable》又係一隻高達迷同機迷不能不玩嘅遊戲,內容雖然主要係移植PS2版本,令人驚喜嘅係PSP版流暢同操控性,一啲都唔比PS2版差,連玩開Cosplay扮馬沙嘅小琪都話忍唔到手!
記者:許福合
攝影:伍慶泉
作為PS2移植版,新作除咗保留PS2元素之外,當然亦有PSP版特色,首先不能不提嘅係用上PSP嘅闊屏幕,出戰時橫向畫面令到玩家視線角度大增,除咗唔會被介面擋住視線外,當敵人接近時亦會更早發覺,無咁易被人偷襲!再加上今集嘅《連合VSZAFT》仍然係着重近身肉搏戰多過遠程炮擊,當玩家埋身肉搏之時,左右留有較多空位,眼角昅到有人偷偷接近,都可以預早作打算.而機身方面,除咗SEED主角機Freedom同Justice外,仲有脈衝高達等多款機體,部份機體可作變形,可因應任務需要選擇.
PS2最令人印象深刻梗係自由戰鬥玩法,今次PSP版本亦保留呢個傳統,機體可作全方位移動.而PSP版更可感受到360o戰鬥嘅刺激玩法,配合轉換視點介面,玩家視點經常可保持最佳位置,玩家唔使擔心打到頭暈.《連合VSZAFT》一向注重玩家技巧,如喺空中嘅時候,只有連按兩次跳,就可以高速移動同閃避,係經常使用嘅招數,但要注意Boost使用量.另外,除懂得閃避外,當使用配備盾牌機種,喺避無可避嘅情況下,用盾牌硬擋就可大幅減低傷害,再反擊時就會大大增加勝算.
■選擇機體時,要留意任務性質取捨,先至可以輕鬆過關.
有睇《SEED》動畫,可能都記得劇中基拉等主角,遇到事故時會出現能力提升畫面,遊戲之中就即係覺醒能力,唔同角色會有唔同特變技能,以主角基拉或阿斯蘭為例,啓動爆種能力會進入狂戰士狀態,攻防能力都會大幅提升.勁招當然唔可以狂出,要留意覺醒計,儲滿就可以發動.除此之外,畫面仲有個Charge計,當儲滿就可以使用必殺技射擊,只要喺適當時候使用,就可以隨時反敗為勝,可惜未儲滿前係不能作出攻擊,使用時要注意,呢招除咗用嚟殺敵外,要打大型物體好似戰艦,亦特別有效.
若果講高達Fans,一向玩開Cosplay嘅小琪必定係其中之一,而且仲專門扮馬沙,發燒到自己做埋Cosplay服,成套馬沙裝都係自己一手一腳,買料買布自己做,真係服咗佢!佢雖然話玩NDS比較多,不過試玩後覺得呢隻PSPGundam操控好好,即使佢啱啱試玩都可以打低敵人.問佢鍾意遊戲中哪部機體,佢就話:「我對機體無咩研究,我玩Cosplay要扮人,所以比較鍾意阿斯蘭同加卡利.」真係100%Cosplay迷!
■小琪玩過之後,雖然講唔出最鍾意邊部機體,不過就讚佢操控佳.
主機:PSP
開發:BANDAI
類型:動作
人數:1-2人
售價:$310
查詢:I-Gamer
(27253338)


text:
有個富豪雖然鍾意追女仔,但佢唔係好捨得使錢,所以高質素嘅女仔就冇佢份,呢啲叫一分錢,一分貨.本來個人孤寒都唔關人哋事,但馮仁昭又諗唔到佢個人都幾貪心,話說有次佢同女友搭飛機去外地玩,咁啱撞到幾對名人夫婦一齊上機,因為大家都識,咁就梗係有打招呼啦!
表現尷尬
點知到落機時,其中一對名人夫婦發現自己部手提攝錄機唔見咗,孤寒富豪手中又忽然多咗部同款嘅手提攝錄機喎!當時,名人夫婦雖然明知有人順手牽羊,但又唔想做得太絕,所以只係走埋去問佢係咪攞錯嘢,孤寒富豪咪尷尷尬尬咁畀番部機人囉!嗰日同機重有幾個名人都睇到咁嘅情況,大家都覺得名人夫婦都算厚道,問佢攞番部機就算,冇搞大件事,如果唔係,孤寒富豪就乜面都冇晒.
MaggieQ跳完熱舞唔識人
MaggieQ噚日去米埔出席環保行活動,對於日前俾傳媒影到佢喺上海同Ferragamo設計師攬晒腰跳舞,佢話:「未睇過段報道,所以冇回應.」馮仁昭就覺得MaggieQ啲鬼妹仔性格咁開放,同邊個跳舞都得啦!佢重邊度記得嗰晚嘅舞伴係邊個喎!
珈潁鍾情大肚腩叔叔
珈潁噚日喺青衣城,宣傳由亞視播映嘅韓劇《AllIn真愛賭注》.珈潁喺台上俾司儀踢爆偏愛大肚腩男士,問番佢點解「口味」咁獨特?珈潁就話:「有少少肚腩嘅男人有安全感啲,男朋友太弗會有好多人望,我個人好霸道,唔鍾意咁,最好係超過三十歲,再成熟啲重好.」
無綫高層整頓遲到員工
噚日有報道指無綫早前要求各員工準時上班同注意紀律,令到全公司上下都驚係裁員先兆,噚日無綫助理總經理陳志雲就即刻出嚟澄清,佢話無綫冇白色恐怖,亦都暫時冇裁員嘅構思,不過佢就承認要整頓紀律.而另一高層何定鈞就承認搬咗入將軍澳之後,員工遲到嘅情況嚴重咗.
好姨皮草襯紅寶搶鏡
薛家燕(好姨)早前去尖沙嘴一間皮草店做開幕嘉賓,雖然大會請咗三個上海小姐到場,但係都唔夠好姨着住件皮草披肩襯紅寶石飾物咁搶眼.好姨話:「我同間皮草公司傾緊做代言人嘅嘢,佢哋話會設計兩套皮草畀我,等我喺下個月嘅台慶威吓!」問佢做皮草代言人怕唔怕俾人話唔人道?佢話:「我都有諗過,不過老闆娘話啲皮草唔係嚟自野生動物,全部都係外國人工養殖,所以冇嘢啩!」
寶珠個唱芳芳遙距打氣
陳寶珠噚日去商台接受訪問,寶珠姐近日忙做演唱會綵排,由於七公主之一嘅蕭芳芳嘅耳仔有事,所以唔可以嚟支持佢,不過寶珠姐話芳芳會拍一段短片嚟支持自己.
寶珠姐重話𠵱家啲飛賣得幾好,所以好想加場,不過呢啲嘢就要問番主辦嘅張耀榮,張耀榮聽到寶珠姐咁講就應該識做啦!


text:
相信香港唔少球迷仍然記得伊朗「三劍俠」中去過德甲搵食嘅前鋒戴伊,最近亦有入選國家隊;原來佢同范志毅係朋友,知道范大將軍到香港落班,都覺得奇怪.
伊朗為備戰亞洲盃外圍賽分組賽作客北韓,日前就到北京,作為轉飛北韓中途站,亦順道逗留兩日練波.戴伊就問記者,佢老友范志毅近況如何;當佢得知范效力香港甲組球會澎馬流浪時,就話以范嘅實力重可以立足英倫球壇,或者中國甲A,重問係咪香港球會重金禮聘佢咁話.
我求大俠身為香港人都唔知好嬲定好笑,雖然戴伊九七年到過香江踢回歸盃,但佢真係唔多熟悉香港球壇境況,以為好景;莫非早排斟唔成去踢中國甲B,想探路香港有無金掘?咁就真係唔使諗囉!
布魯日輸波歐冠單跳論靈驗
蘋果波神成日都講「歐冠盃單跳」理論,喺歐冠盃贏盤嘅球隊,通常會喺之後嗰場本土聯賽輸盤;估唔到呢個理論連非歐洲頂級聯賽嘅球隊都用得着,好似比利時嘅布魯日喺上周中歐冠盃爆冷贏AC米蘭,點知喺星期日嘅本土聯賽對升班嘅靴斯頓蘇達,多踢一人都要輸二比四,真邪!
朗拿度拍戲擔正做主角
皇馬嘅巴西球星朗拿度嘅外表好難令人想像得到佢可以做電影主角,但由於佢好波又有名氣,將會擔任一部名為《夏日表演》嘅電影主角,都係做番成功球星.套戲會喺今年十一月當朗拿度隨巴西國家隊返國踢世界盃外圍賽時開鏡,之後亦會到馬德里取景,都咪話唔巴閉.
西甲褪色勁旅爛船有三斤釘
上周六西甲旺完主隊W之後,周日輪到幾支客軍巴塞,切爾達同馬體會三支今屆踢得幾曳嘅球隊反底,贏到對手兩球或以上;呢啲傳統球隊真係爛船有三斤釘,睇啱時勢可以追追佢哋,不過是否長追就見仁見智,因為睇到𠵱家總覺得佢哋同皇馬,拉科及華倫爭半皮波.
禾美又被逐奇文迪雪上加霜
講開又講,淨吞切爾達四蛋嘅西甲包尾大幡愛斯賓奴,佢哋嘅前西班牙國家隊教頭奇文迪已聞到魷魚香,原因除咗可能佢領導無方外,嗰件早兩輪對皇馬接紅牌嘅後衞禾美就真係靠害,因為對切爾達時,復出嘅佢踢咗三十五分鐘又被逐,打少件唔輸有鬼.


text:
啱啱打破西甲入球荒嘅葡萄牙球星基斯坦度朗拿度(C朗)可以講係百足咁多爪,唔單止有個人內衣,香水品牌,甚至投資埋酒店業,食盡名人效應.C朗近年同酒店集團Pestana合作,喺葡萄牙,美國同西班牙開「CR7」酒店,暫時只有兩間葡萄牙分店落成咗,分別座落喺里斯本同埋佢家鄉馬德拉島;兩間酒店開業啱啱滿一周年,C朗好識做,送金球,蛋糕畀啲住客,直情好似想令佢哋住到唔想走!
雖然嗰啲送嘅金球唔係用真金白銀打做,但上面總算有C朗嘅親筆簽名,就算啲住客唔係C朗粉絲,如果將個金球賣出去嘅話,都應該可以收番唔少錢.除咗金球,C朗還為住客送上蛋糕,但個蛋糕似乎就普通啲,上面只係寫咗間酒店嘅名,同埋都唔係C朗親手整嘅.
C朗真人就冇現身酒店,但就係聯同Pestana嘅主席拍咗段片,話要同住客一齊慶祝酒店一周年,結尾仲送上招牌笑容,迷死一眾女粉絲.
即使已經有四間分店,C朗似乎仲未滿足.之前有報道話,C朗物色緊地點同合作夥伴,計劃喺西班牙伊比薩島開佢第五間「CR7」酒店.伊比薩島係西班牙嘅度假勝地,每逢暑假都有好多球星去享受陽光與海灘,C朗淨係做朋友生意都唔憂冇得賺啦.
另一邊廂,C朗今年繼續係金球獎嘅熱門得主,但皇馬教練施丹就冇開聲撐佢,反而撐佢嘅隊友艾斯高:「我唔想將任何一個人擺上台,金球獎係由人哋投票決定嘅,而我只可以話畀你聽,我好鍾意艾斯高,因為佢總係好有創意,而且一直都喺度嘗試,努力嘅球員最終都會取得成功.」
話晒C朗都係皇馬大佬,得罪佢恐怕唔會好過,艾斯高都好識做咁話:「C朗毫無疑問會攞獎,其他人好難同佢爭.」對於自己攞獎嘅機會,佢就話:「今次一共有30個人入圍,佢哋都係好好嘅球員,如果我入圍最後三強已好好喇.」咁識講嘢果然有「大將」之風喎!


text:
倒數英倫朝聖之行仲有幾日,未出發已經好興奮,因為喺茶會見到咁多球迷出現,就知道呢次真係難得一見嘅朝聖團,報名出發嘅六十位球迷之中(圖),團結嘅利記迷人頭最多,曼聯迷緊隨其後,倫敦Big 4就人少少但各有代表,加埋台前幕後十幾位兄弟姊妹,睇怕上機之後隨時嘈到飛起.
之所以嘈,並唔係針對一班球迷團友,而係因為同行嘅一班講波男女,一來講嘢係佢哋嘅專長同興趣,二來今次佢哋個個都拋開講波焗住持平嘅包袱,做番真球迷,仲分別去睇自己愛隊比賽,唔嘈就怪.
嗱Peter黃究竟係捧邊隊嘅呢?原來Peter係車仔fans,講到明要去珉布萊睇摩連奴捧盃喎,搞到原本有啲心儀熱刺嘅車車都俾佢感染到,都話可能會倒轉槍頭.一大班利記fans出發前已經整定兩張大banner,準備喺晏菲路同謝老四say goodbye,之不過謝老四養傷中,要見佢分分鐘要喺練習場打躉.好在有Kelena帶路,加埋城市獵人咁款嘅強尼同行,見謝老四應該走唔甩嘅.曼聯方面,依雯之前話去過奧脫福好幾次,但未試過現場睇曼聯可以由頭坐到尾,今次可以嗌番夠本,仲有成二十個香港朋友仔坐隔籬,諗句廣東話口號嗌吓都好喎.
個個講波男女都各據一方,咁有冇中間路線唔使咁激呀,有,體育王子伍家謙不嬲持平,所以萬一香港同學會有乜拗撬,就係佢出嚟掃場嘅時候.仲唔得就等join埋我哋嘅Martin Tyler主持公道,佢老人家眼中,隊隊球迷都係咁可愛.
至於最young嘅妹頭同柏霖,唔知係咪兩位都有阿仙奴fans嘅特質,所以都會睇完英超再stay多幾日,一齊闖蕩歐洲,同阿記嘅歐洲夢目標一樣!
唔記得講我隊韋斯咸,今次有團友同行告別烏普頓嘞,雖然係一個咁大把,都已經可以話係never talk alone啦!
KEYMAN
節目主持


text:
呢啲鬧鬼傳聞,真係信不信由你.而終審法院搬去大樓後,暫時唔畀記者入去,司法機構計劃舉辦公眾導賞團,仲有展廳介紹本港司法歷史,鬧鬼地庫將會係其中一站,但導賞團未有咁快接受報名.今次翻新工程造價達4.6億元,外貌冇乜大改動,內部就多咗唔少設施,包括兩個法庭,一個登記處,一個律師專用休息室及更衣室,4個會議室同一個記者室.
喺立法會年代,大樓面向遮打花園有兩個入口,其中一個改成被告入口,疑犯拘留位置有防彈設備分隔,附近嘅登記處亦都用咗防彈玻璃.據了解,終審法院仲專程買咗一條氣墊隧道,當有疑犯要押解到法院,就會用隧道連接囚車同大樓被告入口,疑犯全程唔見光.
其實呢個建築物喺1912年啟用時係當時嘅最高法院,日佔時期做過日軍憲兵總部,1985年成為立法局大樓,1997回歸改名立法會大樓.至2011年立法會遷至添馬艦,大樓重新裝修後回歸本源.而新標誌嘅字體同標誌都用咗藍色,反映司法機構嘅嚴肅與莊嚴,雖然大樓已經開始運作,但係到本月29日先有首宗案件.
有得去新地方開工,終審法院首席法官馬道立話自己特別高興,皆因司法機構可以用返有歷史意義嘅地方.終審法院常任法官鄧楨亦話,以前大樓仲係最高法院年代,喺度打過官司,好開心大樓變返法院.
李八方
mailto:[email protected]


text:
體壇拾趣:撐場變媾仔
寶查家姐 姣咀尼馬
加拿大美少女寶查因撞傷咗個頭,正式緣盡今年美網所有賽事,外國傳媒將重點放晒喺佢同「壞孩子」基傑奧斯嘅緋聞度;而去咗美國捧佢場嘅孖生家姐Beatrice都不甘示弱,喺Instagram同巴西球星尼馬高調傳情,總之兩姊妹玩轉美網!
Beatrice一有時間就會去捧寶查場,今次美網亦唔例外,更順道去埋睇喺紐約舉行嘅巴西對哥斯達黎加友賽.呢場波最後巴西以1:0小勝對手,尼馬只係喺後備上陣.不過,賽後Beatrice竟然成功進入球員通道,仲影咗張錫住尼馬塊面嘅相,睇見尼馬個樣都非常受落.事後佢哋就雙雙放張合照上Twitter,尼馬首先講:「好高興見到你,你為巴西帶嚟好運.」Beatrice稍後亦回應:「佢係最可愛!」不過寶查上周六因跌傷頭部而退出女雙同混雙比賽,周日佢就退出埋女單比賽.Beatrice咁得閒同尼馬傳情,唔使安慰退出美網嘅寶查咩?
寶查(左)同孖生姐姐Beatrice(右)姊妹情深,Beatrice成日都會現場支持妹妹.
互聯網
其實,Beatrice之前已經喺睇美網時「野生捕捉」到1D嘅Niall Horan,今次就輪到尼馬,個個同佢合照都笑晒兼好親熱,靚女果然有着數.
講番美網,男單頭號種籽「一哥」祖高域,喺16強雖然失咗佢喺今屆賽事嘅第一盤,但最後有驚無險下都以6:3,4:6,6:4同6:3擊敗西班牙球手阿古,連續九年打入男單八強.賽後祖高域就話:「阿古值得贏第二盤波.呢場比賽打咗超過三個鐘,相當體力化,我好開心最後能夠贏出比賽.」祖高域八強嘅對手係另一名西班牙球手盧比斯,雖然對阿古消耗咗「一哥」唔少體力,但之前對賽祖高域就贏晒咁多場,相信優勢仲仲喺佢度.而上屆冠軍,克羅地亞嘅施歷就會對法國嘅泰桑高.
女單方面,輕鬆以直落兩盤淘汰同胞姬絲嘅「一姐」莎蓮娜會同姐姐威廉絲喺八強相遇.莎蓮娜賽前講到:「威廉絲係我最唔想對嘅對手,唔單止因為佢係我姐姐,而佢喺我心目中係最偉大球員.」對賽成績莎蓮娜就以15:11領先姐姐,睇吓威廉絲可唔可以威番次喇!(now676台今日7:15am直播)